
הצעת חוק החברות (תיקון מס' 2), התשס"ג – 2003 – המשך דיון בסעיפים



היו"ר רשף חן:

	גבירותיי ורבותיי, אנחנו מתחילים בנושא של ערובה להוצאות משפט. תזכורת קצרה. המצב הוא שהיה בעבר סעיף בפקודה. בזמן שנחקק החוק החדש הסעיף הזה הושמט, והרעיון הוא עכשיו להחזיר את המצב לקדמותו, אבל בהזדמנות זאת להחזיר אותו לקדמותו גם כפי שהיה לאחר התפתחות הפסיקה על הפקודה.

	תמי, יש לך את הנוסח הקודם? 

מרים אילני:

	אני אקריא את הנוסח הקודם. סעיף 232 לפקודת החברות. "מקום שתובעת היא חברה מוגבלת, ושופט המוסמך לדון בתובענה ראה יסוד להניח כי יש עדות נאמנה כי החברה לא תוכל לשלם את הוצאות הנתבע אם יזכה בדין, רשאי הוא להורות שהחברה תיתן ערובה מספקת לתשלומן, ורשאי הוא לעכב את ההליכים עד שתינתן הערובה".

	הפסיקה פרשה את זה לעניין חברות שיש חזקה שהחברה צריכה לתת ערובה, אלא אם כן החברה מוכיחה שיש לה יכולת כלכלית לעמוד בהוצאות אם הנתבע יזכה בדין. הסיבה שהפסיקה החילה את החזקה הזאת זה משום שהחברה היא חברה מוגבלת, עם אחריות מוגבלת, ולא יעלה על שהיא תפזר תביעות ואחר כך היא לא תשלם את ההוצאות בגינן משום שהאחריות היא מוגבלת. לכן, בניגוד לתובע בשר ודם, הפסיקה קובעת את החזקה הזאת.

	בדיון הקודם היו לך שתי הערות: א. שהנוסח שהעתקנו אותו לא אומר את הדבר הזה, אם כבר רוצים לעגן את זה לעגן את זה כמו שצריך. ב. לעצם העניין, אמרת שאתה לא בטוח שיש מקום לחזקה הזאת.

היו"ר רשף חן:

	אני רוצה לחדד שנייה אבחנה מסוימת בין נטל ההוכחה ונטל הטענה. אני לא זוכר. אני הגשתי לא מעט תביעות בשם חברות, ואני לא זוכר שעם כל תביעה כזאת יש גם בקשה לערובה.

מרים אילני:

	הבקשה צריכה לבוא מהנתבע.

היו"ר רשף חן:

	או. או. וזה לא מה שכתוב פה. כי פה יש שילוב של נטל הטענה ונטל ההוכחה. למעשה, יש כאן קביעה שאומרת שאלא אם כן החברה תגיש יחד עם התביעה בקשה לפטור מערובה, עם ראיות טובות למצבה הכלכלי, בית המשפט אמור אוטומטית, בשלב המזכירות. זה חברה בע"מ. ולכן אני מבקש להוסיף. זה בדיוק העניין.

מרים אילני:

	זה בסדר גמור. אנחנו הולכים על הנוסח החדש. הוגשה לבית משפט תביעה על ידי חברה או חברת חוץ שהאחריות בעלי המניות בה מוגבלת, יורה בית המשפט, לבקשת הנתבע , 

היו"ר רשף חן:

	בדיוק.

מרים אילני:

	.... לבקשת הנתבע, שהחברה תיתן ערובה מספקת לתשלום הוצאות הנתבע אם יזכה בדין, ורשאי הוא לעכב את ההליכים עד שתינתן הערובה, אלא אם כן סבר כי נסיבות העניין אינן מצדיקות חיוב החברה או חברת החוץ בערובה או אם החברה הוכיחה כי יש ביכולתה לשלם את הוצאות הנתבע אם יזכה בדין.

היו"ר רשף חן:

	יפה מאוד. זה בעצם מבהיר שנטל הטענה מוטל על הנתבע במקרה הזה, ונטל ההוכחה, לעומת זאת, לכשירות כלכלית, מוטל על החברה. וזה במובחן, נדמה לי, מאדם בשר ודם ששם גם נטל הבקשה וגם נטל ההוכחה מוטלים על הנתבע.

מוטי ימין:

	אני חושב שבכל זאת צריך שהנתבע צריך להרים איזה שהוא נטל התחלתי חוץ מאשר לטעון אני רוצה לחייב בהוצאות. למשל, חברת טבע מגישה תביעה על מיליון שקל שיבוא נתבע ויחייב אותה בערובה להוצאות, זה לא סביר. 

היו"ר רשף חן:

	יש כלי שנקרא חיוב בהוצאות, שהגיע הזמן שבתי המשפט יתחילו להשתמש בו קצת יותר. אם נתבע טען את הטענה הזאת נגד חברת טבע, חברת טבע יכולה בקלות להוכיח את מצבה, והוא צריך להיות מחויב בהוצאות.

מוטי ימין:

	שהיא בכלל תצטרך לבוא ולהוכיח את מצבה, ולהביא לחקירה פיננסית . זה חוק פחדני פשוט.

היו"ר רשף חן:

	כל בקשה אמורה להיות נתמכת בתצהיר. אם הוא מגיש בקשה שכל מה שהוא כותב בה שזו חברה בע"מ ולכן אני מבקש, היא צריכה להימחק על הסף.

מוטי ימין:

	עולה מכאן שמספיק שהוא טוען את הטענה.

תמי סלע:

	אבל זה חלק מהרעיון להטיל על החברה שהיא הצד היותר חזק.

היו"ר רשף חן:

	יש פה בכל זאת שאלה ששווה לחדד אותה ואולי רקע אחד להתעכב עליה בכל זאת. האם די שאותו נתבע אומר, בסדר, אני החלטתי שאני רוצה שהם יוכיחו. או שהוא צריך לבוא עם תצהיר. נדמה לי, אני קופץ לסוף. נדמה לי שצריך להיות בקשת הנתבע נתמכת בתצהיר. כל בקשה המסתמכת על עובדות נתמכת בתצהיר. הבקשה שלך היא משפטית גרידא, אסור שהיא תהיה נתמכת בתצהיר. זו טעות גדולה שכולם עושים. 

תמי סלע:

	גם אין לה כל כך הרבה להצהיר חוץ מזה שזו חברה בע"מ.

היו"ר רשף חן:

	זאת הנקודה. זאת הנקודה. 

מרים אילני:

	זה חברה ציבורית. יותר קל לו להביא דו"חות. בחברה פרטית, מאיפה הוא יידע?

תמי סלע:

	חלק מהעניין הוא שהנטל על התובע למצב את המצב הכלכלי של החברה הרבה יותר קשה מאשר לחברה להגיד....

מרים אילני:

	כל הרעיון של הסעיף הזה זה שלא להטיל עליו את החובה.

היו"ר רשף חן:

	מוטי, אני חושב שבכל זאת הפתרון בעניין הזה יהיה בחיוב בהוצאות. משום שאם אם הוא יראה שהוא הגיש את הבקשה שלו בתום לב, אפילו אם הוא יפסיד בה הוא לא יחויב בהוצאות, ואם הוא זוכה בה בוודאי שלא יחויב בהוצאות. אבל אם תבוא הנתבעת ותראה 	שבעצם זו בקשת סרק, קנטרנית, שהוגשה לשם הקנטור בלבד, הוא יחויב בהוצאות. התובעת כן.  החברה התובעת. כלומר, אותה בקשה שתוגש נגד חברת טבע ולא תהיה מלווה בתצהיר ולא שום דבר, יהיה חיוב בהוצאות.

תמי סלע:

	בגלל שזה חברת טבע. 

מרים אילני:

	חברת טבע זה במקרה יותר קל לנתבע. אבל תחשוב על חברות פרטיות.


היו"ר רשף חן:

	לא משנה.

מוטי ימין:

	זה אותו דבר מה שהיה. יבואו וינסו לעשות פה איזה שהוא פישינג להתחיל חקירות על יכולתה הכספית של החברה.

מרים אילני:

	אני חושבת שמופיע מספיק בפרוטוקול שהכוונה היא להשאיר את המצב כמו שהוא היה. 

מוטי ימין:

	בחברה פרטית שלנתבע יש רצון לראות מה קורה שם - - -

היו"ר רשף חן:

	להפך. אילו היה צריך לבסס את זה בראיות אז הוא היה זכאי לעשות פישינג. במצב הנוכחי, הראיות היחידות שעומדות על הפרק זה הראיות שהחברה תיתן באופן וולונטרי. 

מוטי ימין:

	ואפשר לחקור אותה על התצהיר.

היו"ר רשף חן:

	אמת.

קריאה:

	מוטי, עד כה זה גם היה ככה. איך היה עד כה?

היו"ר רשף חן:

	בעצם הנטל היה יותר על הנתבע שהיה מבקש. זה לא שונה בשום דבר מהליך רגיל של עיקול. לא שונה בשום דבר.

מוטי ימין:

	אבל בדרך כלל, בשביל עיקול, זה לא הדבר הסטנדרטי. כשיש עיקולים יש דיונים בהליך. הסטנדרט בעיקול הוא שהנטל הוא על המבקש.

היו"ר רשף חן:

	בודאי. אבל לעניין היכולת לפשפש במצבה של החברה, לא השתנה שום דבר. זה מצב דומה מאוד לזה. 

מוטי ימין:

	אתה צריך ראיות מהימנות כדי לקבל את העיקול.

היו"ר רשף חן:

	ובגלל זה אתה יכול ורשאי לפשפש במצבה .... 


מוטי ימין:

	אתה לא חייב בכלל להגיש תצהיר נגדי לבקשת עיקול.

היו"ר רשף חן:

	ואז אתה מפסיד.

מוטי ימין:

	לא. מספיק שהצד השני לא הגיש מספיק ראיות.

היו"ר רשף חן:

	אני לא מסכים אתך. אנחנו לא יוצרים שום דבר. 

עומרי ידלין:

	למה שלא נאמץ פשוט את הסעיף שהיה בפקודה המקורית? היה סעיף, בתי המשפט פעלו על פיו, הכל פעל טוב. בטעות הוא הושמט מהחוק, כך אני מבין את ההיסטוריה. 

 
מרים אילני:

	בהצעת החוק הכחולה זה מה שעשינו כי זה מה שחשבנו באמת. נעתיק את זה....

היו"ר רשף חן:

	או.קיי. מרים יש בזה משהו. מה עוד פעם אומר הסעיף?

מרים אילני:

	ההצעה של הוועדה היתה לשנות את זה. אני אחזור:  "מקום שתובעת היא חברה מוגבלת ושופט המוסמך לדון בתובענה ראה יסוד להניח לפי עדות מהימנה שהחברה לא תוכל לשלם את הוצאות הנתבע אם יזכה בדין, רשאי הוא להורות שהחברה תיתן ערובה מספקת לתשלומן, ורשאי הוא לעכב את ההליכים עד שתינתן הערובה".

	אנחנו קצת שינינו את זה בכחול, מהבחינה הזאת שהוספנו חברת חוץ. כי הפסיקה עד היום קבעה כי כיוון שלא כתוב חברת חוץ אז.... הכי הגיוני שזה יחול. אז זה התיקון שעשינו.

היו"ר רשף חן:

	כי אפילו לגבי אדם בשר ודם חוץ יש חזקה כזאת.

מרים אילני:

	בדיוק. זה האבסורד פה.


תמי סלע:

	לי זה נראה דרך חקיקה מאוד משונה. 

היו"ר רשף חן:

	זהו. זה לא יכול להיות. ברגע שאנחנו כמחוקק יודעים שבעצם הפסיקה לקחה את אותו סעיף והפכה אותו. הפכה את הנטלים בו. אנחנו באים לחוקק את זה מחדש, אנחנו לא יכולים להשאיר את זה, אלא אם כן אנחנו רוצים להבהיר. להפך. אתה עלול למצוא את עצמך במצב שיבואו ויגידו, סליחה, זה שהם חוקקו את זה עוד פעם בנוסח הזה, מראה את מורת רוחם מהפסיקה ורוצה להחזיר את הגלגל אחורנית. וזה לא המצב. אנחנו מקבלים את הפסיקה בעניין הזה ורוצים לעגן אותה.

מוטי ימין:

	אבל אני אומר שהשינוי הוא  שינוי שנותן מסר שאני חושב שאנחנו ניצור פה כלי שישתמשו בו לרעה. וזו לא היתה הכוונה. הכוונה היתה להשאיר את הפסיקה.

היו"ר רשף חן:

	טוב. אני חושב.

דוידה לחמן מסר:

	את שלמה אתה?

מרים אילני:

	לא. אני לא מאוד שלמה. אני אגיד לך. מה. אנחנו בכחול בקטע של ערובה להוצאות העתקנו תא הסעיף בשינוי דברים אלמנטריים העתקנו את סעיף 232 לפקודה. כי אמרנו אנחנו מעתיקים את הסעיף, מעתיקים את כל הפסיקה שהיתה אתו.

היו"ר רשף חן:

	דידי, את זוכרת מה אומר הסעיף?

דוידה לחמן מסר:

	הסעיף אומר שצריך ערובה להוצאות. 

היו"ר רשף חן:

	אבל זה אם הוכח.... תקריאי שוב.

מרים אילני:

	הסעיף אומר כך לפי הפקודה: 
"מקום שתובעת היא חברה מוגבלת ושופט המוסמך לדון בתובענה ראה יסוד להניח לפי עדות מהימנה שהחברה לא תוכל לשלם את הוצאות הנתבע אם יזכה בדין, רשאי הוא להורות שהחברה תיתן ערובה מספקת לתשלומן, ורשאי הוא לעכב את ההליכים עד שתינתן הערובה".


היו"ר רשף חן:

	הבעיה היא לפי עדות מהימנה. זאת אומרת, הנטל להוכיח מוטל על הנתבע. הוא צריך להביא ראיות למצבה הפיננסי הגרוע. 

מוטי ימין:

	ראשית ראיה.

היו"ר רשף חן:

	לא ראשית ראיה. עכשיו, הפסיקה הפכה את זה. הפסיקה קבעה שיש חזקה שחברה צריכה לשלם ערובה, אלא אם כן החברה מוכיחה אחרת.

מרים אילני:

	החברה צריכה את היכולת הכלכלית שלה.

היו"ר רשף חן:

	יש היפוך של נטלי הוכחה. אני סברתי, ואני באמת עדיין חושב, שהחוק צריך לבטא את מה שעושים באמת. ולא שיהיה כתוב דבר אחד ושיעשו את ההפך. אז אם הפסיקה בעצם הפכה את החוק, ואנחנו מסכימים שהפסיקה בעניין הזה היא נכונה, ולא רוצים להגיד לבית המשפט תחזור למצב הקודם,

דוידה לחמן מסר:

	דהיינו, שהתוצאה תהיה שאם החברה רוצה לפטור -  -

היו"ר רשף חן:

	היא צריכה להוכיח שהיא תהיה מסוגלת לשלם את האגרה או לתת ערובה לאגרה. עכשיו, מה שעוד תיקנו כאן, זה שהנטל לטעון את הטענה, במובחן מנטל ההוכחה, נשאר על הנתבע בעניין הזה. זאת אומרת, זה לא שהחברה כל פעם שמגישה תביעה צריכה יחד עם זה גם להגיש בקשה לפטור מערובה. אלא רק אם בא נתבע ואומר אני מבקש לקיים דיון בעניין הזה, ולוקח את הסיכון של חיוב בהוצאות כשיתברר שהבקשה שלו היא בקשת סרק, רק אז החברה תצטרך לבוא ולהראות.

דוידה לחמן מסר:

	בקיצור, זה אומר הפוך. זה אומר שנתבע רשאי לבקש ערובה למימון הוצאות התביעה אם הוכיח - - -

היו"ר רשף חן:

	לא אם הוכיח.  אלא רשאי לבקש ובבקשה הזאת החברה תצטרך להוכיח שאין צורך. נטל הטענה הוא שלו, נטל ההוכחה הוא שלה.

תמי סלע:

	יש לי הצעה בנוסח. שתרכך אני חושבת את - - -

דוידה לחמן מסר:

	נטל הטענה שלו, אתה באופן סיסטמתי תגרום לכל התובעים ....

היו"ר רשף חן:

	זאת הטענה של מוטי.

מוטי ימין:

	לכל הנתבעים.

דוידה לחמן מסר:

	אני לא מתחייבת להסכים.

מרים אילני:

	אבל זה המצב היום, דידי. כשיש חברה נתבעת מבקשים ממנה ערובה.

מוטי ימין:

	לא. לא נכון. ממש לא.

דוידה לחמן מסר:

	תובעת.

מוטי ימין:

	חברה תובעת זה לא מצב רגיל. מרים. לא מבקשים את זה.

היו"ר רשף חן:

	אלף, לא מבקשים את זה סתם. 

מרים אילני:

	היום מכניסים את זה בפסיקה דרך תקנה 519 לסדר דין אזרחי, והחילו את הפסיקה הזאת.


דוידה לחמן מסר:

	סליחה, אני שואלת אותך עכשיו בתור משפטן. האם נראה לך הגיוני שחוק החברות צריך לעסוק בערובה שצדדים שמגישים משפט נגד- - -

היו"ר רשף חן:

	אני רק עובד פה. אתם הבאת את זה אלי....

דוידה לחמן מסר:

	בגלל פסק הדין העליון הבאנו את זה.

מרים אילני:

	עכשיו נהיה פסק דין סותר. יש פסקי דין סותרים.

היו"ר רשף חן:

	בעיני זה טריביאלי  שתקנות סדר הדין האזרחי חלות על חברות כמו על כל אחד אחר. 

מרים אילני:

	אבל אז אין את החזקה הזאת.

היו"ר רשף חן:

	יש היגיון בכן להכניס את זה בחוק החברות, אם את יוצרת איזו שהיא נורמה שהיא מיוחדת לחברות. זה ההיגיון. אז את אומרת, בני אדם יש להם את הנורמה הרגילה, חברה - -

דוידה לחמן מסר:

	רגע, אני לא מבינה. בן אדם רגיל יכול לבקש פטור מערובה?

היו"ר רשף חן:

	הוא לא צריך ערובה בכלל. להפך. שם גם נטל הטענה וגם נטל ההוכחה .....

מרים אילני:

	בתקנה 519 אין חזקה כזאת, ולכן הנתבע צריך להוכיח שהתובע - - - 

היו"ר רשף חן:

	סליחה, למה לא להכניס את זה. תכניסו אתם את זה בתקנות. מה הבעיה?

דוידה לחמן מסר:

	עכשיו היא תסביר לך למה אי אפשר להכניס את זה, למה אנחנו לא יכולים לעשות שום דבר בתקנות סדר הדין האזרחי.

היו"ר רשף חן:

	אני מקבל את זה כנתון.

מרים אילני:

	חבר הכנסת רשף חן, רני רוצה להגיד לך שהשוק מאוד מחכה לסעיף הזה. זה בדרך כלל חברות פרטיות זה מתעורר. ויש המון טלפונים על הסעיף הזה, והם מאוד מבולבלים מהפסיקה. 

היו"ר רשף חן:

	אז רק עוד שינוי אחד של תמי שבמקום "יורה בית המשפט" יהיה "רשאי בית המשפט להורות לבקשת הנתבע"

מרים אילני:

	כן. זה נותן שיקול דעת.

היו"ר רשף חן:

	בדיוק.

דוידה לחמן מסר:

	בסדר. 

מוטי ימין:

	ולמה לא להוסיף לבקשת הנתבע נתמכת בראיות?

מרים אילני:

	כי אין ראיות. זה כל העניין. 

דוידה לחמן מסר:

	מוטי, תקשיב לי שניה. אני הולכת לרשם החברות. אתם נלחמים שברשם החברות לא יהיו דו"חות כספיים. לא יהיה שום דבר. אין סיבה בעולם שהנתבע יכול להראות איזו שהיא ראשית ראיה על מצבה הכלכלי של החברה. אין.

היו"ר רשף חן:

	מוטי, אני חוזר ואומר לך. אם יבוא נתבע, וכשהוא יעמוד על דוכן העדים והתביעה תשאל אותו, אתה עשית אדוני איזו שהיא בדיקה לגבי החברה הזו? הלכת, בדקת, משהו? הוא יגיד: לא עשיתי שום דבר. הוא יחויב בהוצאות. יגידו לו, אתה עשית עסקים עם החברה הזאת. אתה יודע מה מצבה.



מוטי ימין:

	הוא אומר, מספיק שאני מכיר.....

היו"ר רשף חן:

	אני הייתי מהמר עליך בעניין חיוב בהוצאות בעניין הזה.  טוב, רבותיי, אם אין איזה שהן הערות נוספות בעניין הזה אני מציע לעבור לעניין הבא, שהוא עסקאות עם בעלי עניין.  

	הסעיף הזה מאושר.

	עסקאות עם בעלי עניין. 

תמי סלע:

	יש תיקון אחד, תיקון לסעיף ההגדרות.
	
היו"ר רשף חן:

	את יכולה בקשה להקריא ולהסביר?

מרים אילני:

	"הצעה פרטית" – הצעה להנפקת ניירות ערך של חברה ציבורית שאינה הצעה לציבור או הצעה של חברה ציבורית למכירה של ניירות ערך אשר נרכשו על ידה לפי סעיף 308, שאינה הצעה לציבור.

	ודיברנו על זה בישיבות הקודמות שכשחברה,  את המניות של עצמה הן הופכות למניות רדומות, מבחינה כלכלית בעצם אין מניות יותר. הן אפס. הן רק קיימות כרשומות, אבל כדי שלא יצטרכו תשקיף כדי להנפיק אותן. אבל מבחינת החברה בעצם המניות האלה הן רדומות. מה שאנחנו באים להגיד, שבכל הקשור להצעה פרטית, כאשר חברה מוכרת בחזרה את ניירות הערך האלה, הרדומים, יחול עליה המשטר של הצעה פרטית כפי שעכשיו נדבר עליו, אבל זה יופיע בהגדרה כהצעה פרטית.

היו"ר רשף חן:

	של הצעה פרטית. זאת אומרת, בעצם ברכישה חזרה היא בעצם עושה רברס מוחלט על תהליך ההנפקה. והופכת אותם בעצם בחזרה למעמד של מניות פרטיות, מניות שהונפקו וזהו. ולא הוצאו ולא הפכו להיות - - -

מוטי ימין:

	ואם היא רוצה למכור אותן בבורסה?

מרים אילני:

	בבורסה היא לא תצטרך תשקיף.

דוידה לחמן מסר:

	כל הרעיון היה פטור מתשקיף. ואז היה חשש שמא יגידו, או.קיי. זה רק לתשקיף אז היא רשאית להשאיר. אז הקצאה פרטית היא לא רשאית? בוודאי שהיא רשאית. ברגע שהיא רוצה להחיות אותן זו המשמעות. ברגע שהיא רוצה היא רשאית, אבל אז הן המניות של חברה ציבורית, לכל דבר ועניין. היה איזה שהוא תרגיל שהמניות היו רדומות ואז ביצעו הקצאה, ואז ההקצאה בעצם חייתה אותן. אז השאלה התעוררה, האם הקצאה פרטית של מניות רדומות היא גם הקצאה.
	
היו"ר רשף חן:

	אני רוצה להבין משהו. יש משהו שאני לא מבין. חברה מנפיקה בבורסה. קודם כל, היא מייצרת לעצמה את מספר המניות שלה. מה המילה המתאימה לזה.

דוידה לחמן מסר:

	קובעת את מבנה ההון הרשום וההון המונפק.

היו"ר רשף חן:

	או. קיי. לאחר מכן היא מוכרת בבורסה, עם כל הפרוצדורה הרגילה של מכירה בבורסה – 

דוידה לחמן מסר:

	מציעה לציבור.

היו"ר רשף חן:

	מיליון מניות כאלה. ויש עליהן את המשטר של מסחר בבורסה. אתה לא יכול לקנות את זה מחוץ לבורסה.

מרים אילני:

	לא, אתה יכול. 

היו"ר רשף חן:

	אתה יכול למכור ולקנות, אתה יכול לסחור בהן מחוץ לבורסה?

דוידה לחמן מסר:

	בודאי. אני מחזיקה מניות של טבע ואני רוצה למכור לך בעסקה פרטית מחוץ לבורסה, אז בודאי שכן.

מרים אילני:

	יש חובת גילוי.

דוידה לחמן מסר:

	איזה חובות גילוי יש. מי שמחזיק חמישה אחוז ומעלה יש לו חובות גילוי.


מוטי ימין:

	לא. לי יש מניה ואני מוכר לך. אני לא צריך לגלות לך? 

דוידה לחמן מסר:

	יש מסחר בבורסה ויש מסחר מחוץ לבורסה.


מוריה הופטמן:

	גם עסקאות מחוץ לבורסה עוברות- - -

מוטי ימין:

	זה ברמה הטכנית.

היו"ר רשף חן:

	אבל אפשר לעשות מסחר פרטי בעצם. 

דוידה לחמן מסר:

	כן. בוודאי. 

היו"ר רשף חן:

	עכשיו החברה הולכת וקונה חצי מיליון מהמניות האלה בחזרה. הן הופכות להיות רדומות. מה משתנה?

דוידה לחמן מסר:

	קודם כל, הן רדומות. זאת אומרת, שהן לא קיימות לשום דבר ועניין זולת לצורך החייאה.  או. קיי? עכשיו, זה יוצר דברים מאוד מעניינים מבחינה תמטית, אבל לא ניכנס לזה עכשיו. כי בעצם, רק רמז אני אגיד לך לעניין של זה, אם במקום מאה יש לך פתאום תשעים אחוז מניות בבורסה. אין לך מאה אחוז של החברה.

	יש חובה בחוק ניירות ערך שמאה אחוז מניות של החברה יהיו רשומות למסחר. למרות שהיא לא הנפיקה מאה, כלל המניות יהיו רשומות כדי שכולן יהיו סחירות. זה תקנון הבורסה. אז מאה אחוז רשומות למסחר.

	פתאום, היא קנתה עשרה אחוז, הן רדומות. כמה מניות יש לחברה הזאת? תשעים אחוז. מה זה עושה? זה עושה כל מיני דברים מעניינים, אבל אנחנו לא עוסקים בזה עכשיו. זה משנה את כל הפרמטרים. זה משנה כל מיני מספרים שרלבנטים לחוק הזה.


היו"ר רשף חן:

	אצלי יש כנראה לא מעט לקונות. כן. סתם.  כשאותה חברה הנפיקה מיליון מניות. היא חייבת שכל המיליון מניות יהיו רשומות בבורסה למסחר? 

דוידה לחמן מסר:

	גם אלה שהיא לא הנפיקה. גם המניות של בעל השליטה.

היו"ר רשף חן:

	אבל היא רשאית לשמור אצלה או אנשים שונים, לא אצלה בעצם, אנשים שונים בעצם, בעלי המניות המקוריים שלה, רשאים להחזיק חלק מהמניות האלה, לא השתנה כלום. והן רשומות בבורסה. בסדר. 

דוידה לחמן מסר:

	נכון.

היו"ר רשף חן:

	עכשיו, מאותן מאה מניות נקרא לזה לצורך העניין, החברה הולכת וקונה בחזרה עשר. 


מוטי ימין:

	זה דבר מאוד מקובל, דרך אגב.

היו"ר רשף חן:

	החברה קנתה אותם בחזרה. עכשיו, אילו הגדרנו את זה פשוט כהחברה קנתה וביטלה את המניות האלה, אז בבורסה היו רשומים מאה אחוז מהמניות שלה. אבל בגלל שאנחנו לא מגדירים את זה כביטול נוצר מצב שהחברה הופכת להיות אחד מהבעלים. אגב, המניות האלה נשארות רשומות בבורסה?

קריאות:

	כן.

היו"ר רשף חן:

	רגע, הן עדיין רשומות בבורסה. כלומר, עדיין נשמר העיקרון- - -

קריאה:

	הן לא מקנות זכויות.

היו"ר רשף חן:

	כלומר, עדיין מאה אחוז מהמניות....

דוידה לחמן מסר:

	ולמה זה עשוי? 

מרים אילני:

	כשאתה רוצה למכור בחזרה אתה לא צריך לרשום מחדש.

דוידה לחמן מסר:

	רגע, רגע. הפלוס של זה זה ערך כלכלי. המניות של החברה הן נכס לכל דבר ועניין. בוא ניקח לדוגמה את טבע. סתם בשביל הפרוטוקול. טבע ירדה עשרים אחוז. 

היו"ר רשף חן:

	חברה כלשהי עוסקת בתרופות.

דוידה לחמן מסר:

	לא. זה לא משנה. אומרת החברה, תראו, אני חושבת שהמניות האלה שוות. עכשיו המניות האלה המחיר שלהן ירד, זה נכס כדאי. אם זה היה נכס של חן, הייתי קונה את זה. ואז היא קונה את זה. עכשיו, מה באנו ואמרנו? היא עושה את זה להמון המון צרכים. יכולנו להיות מאוד פדנטים ולהגיד, קנית מניות, תבטלי את המניות. החלטנו להיות מקלים מאוד, בניגוד לדין באנגליה, לצורך העניין, שהוא יותר מורכב, ושם המניות מתבטלות, ואמרנו: אתם יודעים מה? זה איזה מן כמות צפה. כשזה אצלך זה רדום, כשזה אצל חברת הבת שלך  זה רדום. אבל אם את רוצה באיזה שהוא שלב להחיות את העשרה אחוז ולמכור אותן, בגלל שכבר ביצעת את כל פרוצדורת הרישום, את לא צריכה לעשות עוד פעם תשקיף. ואת יכולה למכור אותן חזרה למסחר בבורסה. זאת אומרת, המניות עולות, והחברה מוכרת. 

היו"ר רשף חן:

	ואפשר למכור אותן גם מחוץ לבורסה?

דוידה לחמן מסר:

	כן. אפשר הכל לעשות אתן. זה בדיוק היפה אומרים לה, אתם יכולים. זה בעצם מעלה את ערך החברה. כי זה נותן לדירקטורים...

היו"ר רשף חן:

	החברה משתתפת באסיפת בעלי המניות של עצמה?

דוידה לחמן מסר:

	לא. כי הן רדומות. 

היו"ר רשף חן:

	זה המובן של התרדמת שחלה.

מרים אילני:

	אבל מה, כשהחברה רוצה למכור אותן מחוץ לבורסה בהצעה פרטית, אנחנו באים ואומרים, עכשיו המשטר של ההצעה הפרטית יחול עלייך, כי את בעצם כאילו החזרת מניות חדשות.

דוידה לחמן מסר:

	כמו דיבידנד.

היו"ר רשף חן:

	לעניין יחסי כוחות בתוך החברה. סופרים את המניות הרדומות?


קריאה:

	לא סופרים.

היו"ר רשף חן:

	לא סופרים. הבנתי. 

מרים אילני:

	זה מעלה את השליטה של בעלי עניין.

היו"ר רשף חן:

	בקצור, ביטלו אותן לכל דבר ועניין, למעט לצורך החייאתן. נקודה ברורה.

מוטי ימין:

	אם אתה קורא בעיתונים, עכשיו באמריקה זה מאוד מקובל. 

היו"ר רשף חן:

	הנקודה ברורה. 

מוטי ימין:

	אתה משנה את היחסים בתוך החברה, ואז יכול להיות שמישהו שהחזיק חמישה עשר אחוז פתאום זה הופך להיות עשרים ושישה אחוז.

מרים אילני:

	התוספת הזאת נרדמת.

קריאה:

	יש התייחסות לזה בחוק?

היו"ר רשף חן:

	אתה אמרת שבן אדם יכול למצוא את עצמו בעל כורחו במצב של שליטה. ואתה אומר נכון, הוא במצב של שליטה והכל ....

מרים אילני:

	לא. הוא לא יהיה במצב של שליטה. אנחנו לא נותנים לו את השליטה הזאת. אנחנו מרדימים לו. כי הוא לא שילם תשומת שליטה. הוא לא שילם פרמיית שליטה על השליטה הזאת. 

תמי סלע:

	אנחנו נגיע לסעיפים האלה.

היו"ר רשף חן:

	נגיע לזה? או. קיי. זה מעניין. זה מעניין. הבנתי. 

קריאה:

	סליחה, אבל מאיפה הבנו שמכירה בבורסה לא חייבת בתשקיף?

קריאה:

	זה נקבע בהוראות שלנו. בסעיף 15 חוק ניירות ערך יש.

קריאה:

	אבל לא ספציפית על החייאת מניות רדומות.

קריאה:

	זה חל גם על החייאת מניות רדומות. זה קורה בשגרה כל יום. החוק מסדיר את זה.

קריאה:

	החוק אומר באופן כללי, הצעת ניירות ערך בבורסה איננה הצעה לציבור.

קריאה:

נכון.

היו"ר רשף חן:

	יש הערות על הקטע הזה בלבד. על הנוסח? 

אמיר וסרמן:

	בחוק ניירות ערך, כשמדברים כאן על הצעה לציבור כמשמעותה בחוק ניירות ערך. כיוון שבחוק החברות אין הגדרה להצעה לציבור. 

מוטי ימין:

	אבל זה מוגדר בחוק.

תמי סלע:

	לא הגדרנו את זה.

דוידה לחמן מסר:

	אומרים מתי הצעה לציבור צריכה להיות ממושטרת.

מרים אילני:

	אנחנו ממשטרים את הליכי....

דוידה לחמן מסר:

	הרשות ניירות ערך. אתה גם מהרשות? אתם רוצים את זה?

אמיר וסרמן:

	אנחנו אומרים שצריך לשקול.

קריאה:

	אנחנו לא בחנו את זה לעומק.

אמיר וסרמן:

	היום באמת אין הגדרה של הצעה לציבור בחוק החברות.

היו"ר רשף חן:

	ויש הגדרה של הצעה לציבור בחוק ניירות ערך. וההצעה שם כוללת גם הצעה לציבור בחו"ל? אפשר עקרונית? החברה יכולה לקחת את המניות האלה אם הן רשומות בבורסה הישראלית ולמכור אותן בחו"ל במקביל?


מרים אילני:

	אצלנו הציבור זה גם חו"ל.

היו"ר רשף חן:

	ואז זו בוודאי הצעה לציבור. 

מרים אילני:

	אנחנו לא רוצים בשלב הזה. והצעה לציבור זה גם חו"ל, ואני לא יודעת מה זה אומר...

דוידה לחמן מסר:

	יש הרי חברות שנסחרות בחו"ל....

היו"ר רשף חן:

	אנחנו הופכים דף לסעיף 270.  הסבר.

מרים אילני:

	או. קיי. סעיף 270 אני אקריא אותו מההתחלה. 

	עסקאות הטעונות אישורים מיוחדים

עסקאות של חברה המפורטות להלן, טעונות אישורים כקבוע בפרק זה, ובלבד שהעסקה אינה פוגעת בטובת החברה.

(1) עסקה של חברה עם נושא משרה בה וכן עסקה של חברה עם אדם אחר שלנושא משרה
בחברה יש בה ענין אישי; ואולם לא יראו – 
(1) נושא משרה בחברה אם וגם בחברה בת הנמצאת בשליטתה ובבעלותה המלאות,
כבעל ענין אישי בעסקה בין החברה האם לבין החברה הבת, בשל עצם היותו נושא משרה בשתיהן – 

	אנחנו מוסיפים

		      "או בשל היותו בעל נייר ערך בחברה האם;"


	מה הרעיון פה?  

דוידה לחמן מסר:

	קודם כל, זה מקל. 

מרים אילני:

	זה מקל. 

דוידה לחמן מסר:

	אנחנו מקלים בחוק הזה.

עומר ידלין:

	כרגיל. 

מרים אילני:

	הסעיף הראשון אומר שעסקה של חברה עם נושא משרה וכן עסקה כשלנושא משרה בחברה יש עניין אישי, תצטרך אישורים מסוימים. ואז אנחנו באים ואומרים: מתי לא נראה בזה....

דוידה לחמן מסר:

	מתי אין הלנה, למרות שלכאורה יכלה להיטען הטענה שיש הלנה, בגלל שזה מצב מבני מסוים, אין לראות בו הלנה.

מרים אילני:

	לכאורה, נושא משרה בחברה אחת ונושא משרה בחברה אחרת, כששתי החברות עושות עסקאות ביניהן, לכאורה עשוי להיות מצב של ניגוד עניינים.

היו"ר רשף חן:

	אם הוא בעל מניות בחברה עצמה?

מרים אילני:

	רק שניה. בהתחלה הסעיף אומר: אם החברה בבעלות מלאה של חברת האם, והעסקה היא בין חברת אם לחברת בת בבעלות מלאה, אנחנו אומרים, זה שאתה דירקטור פה ודירקטור שם אתה לא משרתם של שני אדונים , כי זה אדון אחד. ולכן אין בעיה של ניגוד עניינים. ולכן אין צורך באישורים מיוחדים.

היו"ר רשף חן:

	מתי כן צריך?

מרים אילני:

	זה המצב היום.


עומרי ידלין:

	את אומרת מתי לא מתי כן? תני לי סיטואציה שבה יש ניגוד עניינים בעסקה בין חברה אם לחברה בת ובעלות מלאה.

חגי טיומקין:

	קל מאוד. אם החברה האם למשל היא ציבורית, אני דירקטור, יש לי גם מניות באם, אני יכול לנתב כספים מהאם לבת. יותר גרוע. אם אני נושה שלהם למשל. אם אני נושה של החברה האם, והאם עומדת לפני קשיים, אז אני מיד קונה מהבת או מוכר לבת במחיר מנופח איזה נכס שלי על מנת שהאם .... האם היא ציבורית.

דוידה לחמן מסר:

	תבחין בין בעל עניין לבין נושא משרה.

חגי טיומקין: 

	אני נושה של האמא. ואז יש ניגוד עניינים.

דוידה לחמן מסר:

	עומרי שאל באיזו סיטואציה נושא משרה של חברת אם ובחברת בת יהיה במצב של ניגוד עניינים.

היו"ר רשף חן:

	אם זה לא בבעלות מלאה, מספיק שיש אחוז אחד למישהו אחר.


קריאה:

	אבל פה מדובר על בעלות מלאה.

היו"ר רשף חן:

	לכאורה יכולת לטעון שבגלל שאתה יש לך קשרים לחברה האם, הלא זה ישויות משפטיות נפרדות, חברה האם עושה עסקה עם חברת הבת, שתי ישויות משפטיות, אתה יש לך אינטרסים בחברת האם, אתה גם בעל מישרה בחברת הבת, אתה לכאורה בניגוד עניינים. אז אומרים, לא זה לא עניינים זה זהות עניינים. כשזהות עניינים זה זהות עניינים.

עומרי ידלין:

	לא. אני אומר שתמיד תהיה זהות. 

מרים אילני:

	עוד סיטואציה שבה אין ניגוד עניינים.

היו"ר רשף חן:

	מה זה ב'?

מרים אילני:

	התוספת שאנחנו מוסיפים שזה עוד סיטואציה שאין בה ניגוד עניינים כשאותו נושא משרה הוא גם בעל מניות בחברה האם. 


היו"ר רשף חן:

	שלא יראו אותו...

מרים אילני:

	כבעל עניין אישי בחברה. נכון. 

דוידה לחמן מסר:

	דווקא פה יש בעיה. בעל מניה – בואו נכתוב "מניה" ולא "נייר ערך". סליחה, צודק. טעינו. זה לא בעל אג"ח. אני בטוחה שלא לזה התכוונתם. בעל מניה בבקשה. 

היו"ר רשף חן:

	למה?

דוידה לחמן מסר:

	טעינו. כי אג"ח זה בדיוק כן בעל עניין. השיקולים כאן - - 

קריאה:

	מה עם אופציה?

דוידה לחמן מסר:

	לא. מניות זה מניות. אופציה זה ניירות ערך.

היו"ר רשף חן:

	אבל יכול להיות שהוא דירקטור שמחזיק באופציות.  שנייה. אז אני בכל זאת רוצה לנסות להבין מה אנחנו עושים פה במהות. קודם כל, על מה אנחנו מדברים? אנחנו מדברים על עסקה שהיא בין חברה האם לחברת הבת.

מרים אילני:

	בבעלות מלאה.

היו"ר רשף חן:

	זו העסקה. זו לא שכירת שירותיו של אותו בעל זה , זו עסקה כלכלית בין שתי החברות. ועכשיו, על מי אנחנו מדברים? אנחנו מדברים על נושא מישרה שהוא גם בחברה האם וגם בחברה הבת. ובמצב הזה, לכאורה, הוא נמצא משני הצדדים של אותה עסקה. ואז עצם זה באמת יוצר לכאורה מצב של ניגוד עניינים. אז באים ואומרים: אם הוא בעצם החברה הזאת, החברה האם וחברת הבת הם ישות אחת, אז אנחנו לא רואים בזה ניגוד עניינים. 

מרים אילני:
	
אם זה בעצם זה שאתה נושא מישרה. יש דברים אחרים. אין ניגוד עניינים מעצם זה שאתה נושא מישרה. אם אתה נושה של החברה, לכן ההבדל. 

היו"ר רשף חן:

	כן. כן. לא רואים בזה ניגוד עניינים. זה אלף. זה של נושא מישרה. ואז אנחנו באים עכשיו לדבר על נייר ערך. ואז אנחנו אומרים: עצם זה שיש לך מניות בחברת האם ובחברת הבת נשלטת בשליטתה ובעצם מהותית זה אותו דבר, זה כאילו יש לך מניות בחברה ובמחלקה שלה, אז אין פה שום ניגוד עניינים ולא קרה שום דבר. אבל עכשיו הוספנו גם נייר ערך. ואז באים ואומרים, יכול להיות שאני בעצם דרך נייר הערך בחברה האם אני נושה. 

מרים אילני:

	זה גם בבעלות מלאה.

דוידה לחמן מסר:

	לא משנה. אבל הוא נושה חיצוני. בכובע אחר לגמרי.

היו"ר רשף חן:

	אני בכובע אחר עכשיו. אני כאן לא בכובע של בעלים. אני בכובע אחר. אני בעל מניות. אבל אשתי יש לה חוב. 

דוידה לחמן מסר:

	עזוב עם האופציות עכשיו. אופציות זה נושא - - -

קריאה:

	אבל אז זה פוסל אותו.

דוידה לחמן מסר:

	לא. כי זה ייחשב כניגוד עניינים אופציות.


היו"ר רשף חן:

	למה אופציות זה ניגוד עניינים? אופציה לרכישת מניות. 

קריאה:

כולם מחזיקים אופציות. אז מה, בגלל שיש לו אופציה זה יותר גרוע מאשר בעל מניה?

היו"ר רשף חן:

	אופציה לרכישת מניות שהיא לא אופציה המירה?

דוידה לחמן מסר:

	היא המירה.

היו"ר רשף חן:

	אם היא המירה, אז זה צריך להיות מניות, או אופציה בלתי המירה למניות.

מרים אילני:

	לא בלתי המירה.

היו"ר רשף חן:

	אופציה למניות שאיננה המירה – צריך להבהיר את זה. המירה לאג"ח. לזה אני מתכוון.

עומרי ידלין:

	אני הייתי משאיר את זה כך.

	דידי, יש לי שאלה אלייך. נניח לרגע שהחברה הבת מחליטה לחלק דיבידנד לחברה האם. זה לא עסקה בניגוד עניינים? נכון? חלוקת. יפה. ומותר לה. ולא צריך אישורים ולא שום דבר.


דוידה לחמן מסר:

	יש הגנה לנושה.

עומרי ידלין:

	לא של חברת האם, כי אנחנו מדברים על מצב - - -

דוידה לחמן מסר:

	.... של חברת הבת.

עומרי ידלין:

	לא . אנחנו מדברים על מצב של בעל אג"ח בחברת האם. האינטרס. 

דוידה לחמן מסר:

	אני אענה לך בפינג פונג. הפינג פונג אומר שאנחנו לא יודעים מי מקבל את התמורה. החברה האם או החברה הבת. נקודת המוצא שלך ב-270 היא שחברה האם מקבלת את התמורה מחברת הבת. ואז אני מסכימה אתך שם שחברת האם הוא צריך להתנגד. אבל בוא נגיד הפוך. בוא נגיד שהחברה האם מעבירה נכס משמעותי לחברת הבת. ופה כן יש לבעל האג"ח אינטרס. אתה תגיד לי, מה האינטרס שלו? הרי ... מאה אחוז מחברה הבת. אז מה זה משנה?  אז הוא אומר: תראה, אני נושה בחברת האם, על מנת להגיע לנכס שמועבר עכשיו מחברת הבת במחיר עסקי שוק לא אמיתיים, אני צריך איזו שהיא פרוצדורה מאוד מסובכת וזה כן.....

היו"ר רשף חן:

	אני מעביר נכסים בחברת אם כי אני נושה שם. אגב, זה גם יכול להיות הפוך. אני לא יודע. אני יכול להיות בעל אג"ח בחברת הבת.

דוידה לחמן מסר:

	רגע, אני רוצה להציע הצעה. בוא נתפשר על אופציות. חבל. בוא נעשה מניות, וניירות ערך שניתנים להמרה למניות בלבד. 

היו"ר רשף חן:

	לא. מניות ואופציות למניות.

מרים אילני:

	אופציה מומר למניות.

היו"ר רשף חן:

	אופציה זה אופציה למניה.  זה לא להמרה. המרה זה המרה מאופציה למניות לאג"ח. 


דוידה לחמן מסר:

	רגע, רגע, רגע. אומר לנו עורך דין ששולט בחוק שלנו יותר טוב. כן מה....

היו"ר רשף חן:

	מימוש זה מימוש האופציה. המרה זה הפיכת נייר הערך שהוא מכוון למנייה - - -

חגי טיומקין:

	עניין אישי.... לעצם אחזקת מניות. אז אולי זה רק מבהיר. אז אין לי בעיה שזה מבהיר. אז מבהיר. בסדר. אבל זה קיים בחוק. 

דוידה לחמן מסר:

	אנחנו רוצים לצורך העסקה בין חברת אם וחברת בת להתייחס רק לצורך העסקה הזאת וזה יכול להכביד עליך במקרים אחרים, אבל זה לא בעיה שלי, גם בעל אופציות כבעל מניות.

היו"ר רשף חן:

	לא. אבל מה שאנחנו קובעים כאן. נעצור רגע, שכולם יבינו את זה. שאם אותו בעל תפקיד בשני המצבים הוא גם מחזיק אג"ח, או למשל נתן הלוואת בעלים, דבר שקורה לפעמים, אז הוא נחשב נושה, והמצב הזה הוא מצב של ניגוד עניינים.

קריאה:

	מלכתחילה.

היו"ר רשף חן:

	אז עכשיו יש לי שאלה.

חגי טיומקין:

	כל מה שאמרתי, זה שבנושא של מניות זה מעוגן כבר בחוק. אבל אם רוצים להבהיר את זה, אז תבהירו.

היו"ר רשף חן:

	כנושא מישרה בשתיהן או בעל נייר ערך? אז לזה יש לי שאלה.  כאן בשל היותו בעל מניה לצורך העניין, אנחנו אמרנו בחברת האם. למה זה לא באחת מהן?

מרים אילני:

	כי חברת הבת היא בשליטה מלאה של האם. 

היו"ר רשף חן:

	בעל מניות בחברת האם. ברור. בסדר. ואז ברור שאם למשל יש לו אג"ח בחברת הבת זה גם כן ניגוד עניינים.

מרים אילני:

	עשוי להיות. נכון.

היו"ר רשף חן:

	בסדר. אז אנחנו מסכמים שזה יהיה "בשל היותו בעל מניות או אופציות למניות בחברת האם".

מוטי ימין:

	יש לי שאלה. אנחנו שוללים את העניין האישי במקרה של עסקה בין חברת אם לבת גם כאשר השכר של נושא המשרה נגזר מהתוצאות של הפעילות בחברת האם ובחברת הבת? כי במקרים רבים זהו המצב.


היו"ר רשף חן:

	לא שואלים את זה. 

מוטי  ימין:

	כלומר, זה הופך למשהו נוסף. משהו בנוסף מעבר לזה.

מרים אילני:

	זה קשור לעצם היותו נושא מישרה. יש עוד דבר שהוא עושה. 

היו"ר רשף חן:

	הלאה. רבותיי. אני חושב שהנושא הזה מוצה. בואו. 

נתי שילה:

	למה אנחנו מגבילים את זה רק למצב שהשליטה היא מלאה לגמרי? ואם זה תשעים אחוז שליטה?

דוידה לחמן מסר:

	.... לא נגמור את החוק הזה בעוד מאתיים שנה.

היו"ר רשף חן:

	סעיף ב'. 


מרים אילני:

	עוד מקרה שבו אנחנו אומרים שלא נראה בזה עניין אישי – ואולם לא יראו נושא מישרה במספר חברות בנות הנמצאות בשליטה ובעלות מלאה של אדם אחד, כבעל עניין אישי בעסקה בחברות בנות כאמור, בשל עצם היותו נושא משרה בחברות המתקשרות."

	זאת אומרת, כחברות אחיות. חברות אחריות בשליטה מלאה זה אותו דבר.

היו"ר רשף חן:

	של אדם אחד לרבות חברה. 

מרים אילני:

	שוב פעם, אנחנו אומרים אתה לא משרתם של שני אדונים, יש אדון אחד מלמעלה.

היו"ר רשף חן:

	ואם יש חברות אחיות שהן לא בבעלות של אדם אחד אלא הן בבעלות זהה? כלומר, יש לך את אותה קבוצת שותפים, פתאום שלושה שותפים שמקימים ארבע חברות עם חלוקת מניות אחידה לגמרי.

מרים אילני:

	זה נחשב אדם אחד.

היו"ר רשף חן:

	לא.

	יש לי מצב. אני, אשתי ואחותי מקימים חברה. כל אחד יש לו שלושים ושלוש ושליש מניות. אנחנו מקימים יחד, אנחנו נורא נהנים אחד מהשנים, עוד אחת, מקים עוד אחת. אותם אנשים.

דוידה לחמן מסר:

	אותם אנשים אז אין בעיה.

מרים אילני:

	זאת הכוונה.

היו"ר רשף חן:

	אני מבין שזאת הכוונה. זאת הסיבה שאני שואל.

מרים אילני:

	כתוב. אדם הכוונה גם ברבים. אדם זה כולל גם רבים.


היו"ר רשף חן:

	זה לא תאגיד.  סליחה. המצב שאני מתאר, ואתם מסכימים אתי שמהותית זה אמור לחול עליו, זה נושא משרה מספר חברות בנות, הנמצאות בשליטה של אותם בני אדם.  אותם בעלים בעצם זה צריך להיות.

מרים אילני:

	יחיד זה רבים.

דוידה לחמן מסר:

	בשליטה ובבעלות מלאה של ....

מרים אילני:

	אדם אחד כתוב.

דוידה לחמן מסר:

	זה מפריע לו. 

היו"ר רשף חן:

	יש פה עורכי דין מסחריים – אם נכתוב אותו אדם יבינו שזה גם המצב שאני מתאר?

מרים אילני:

	גם רבים.

דוידה לחמן מסר:

	כן. יבינו. תלוי איזה עורכי דין מסחריים וכמה שנים הם עורכי דין....

היו"ר רשף חן:

	אני מודה שבעלות מלאה של אדם אחד זה....אני למשל לא הייתי מבין את זה. אני מודה. 

דוידה לחמן מסר:

	אמרנו של אותו אדם.

היו"ר רשף חן:

	אה, אותו אדם. או. יפה. אז זה בסדר. אותו אדם ובעלות זהה זה אותו הדבר.

דוידה לחמן מסר:

	ואז יבוא עורך דין חדש, וישאל האם אותו אדם זה גם אותם בני אדם ונגיד לו, כן, ראה חוק הפרשנות. יחיד שהוא רבים....

היו"ר רשף חן:

	ואם תרצה תקרא את הפרוטוקול של ועדת משנה מספר 14 ויהיה לך ברור שזו היתה כוונת המחוקק. 

קריאה:

	אם אתם שלושתכם מקימים חברה אחת, החברה נחשבת אדם. כן?

מרים אילני:

	לא. הם לא הקימו. 



היו"ר רשף חן:

	אנחנו עדיין במאה תשע עשרה. לכל פרוייקט אנחנו מקימים חברה חדשה. זה השיטה אצלנו.

	רוצים לכל דבר חברה וזהו. 

	הנושא הזה ברור והוא מבחינתי מאושר. הלאה. אני רואה סעיף 5. הצעה פרטית.

אמיר וסרמן:

	לנו יש הערה לגבי 270 (א). זה נושא מאוד חשוב.

דוידה לחמן מסר:

	מה קרה שנזכרנו בזה?

אמיר וסרמן:

	יש תופעה של חברות ציבוריות שמתקשרות עם קרובים של בעל השליטה ומעסיקות אותם מבלי שהדבר הזה יעבור הליך של ניגוד, דהיינו, אישור של האסיפה הכללית. ממה זה נובע? זה נובע מכך שסעיף 270(א) מורכב משני חלקים. החלק הראשון, עוסק בעסקאות חריגות עם בעל השליטה, לרבות עסקאות חריגות שלבעל השליטה יש בהן עניין אישי, זאת אומרת, גם עסקאות חריגות שמבוצעות עם קרוב של בעל השליטה. ולעומת זאת, הסיפא מדברת על תנאי כהונה והעסקה, אבל רק תנאי כהונה והעסקה של בעל השליטה. 

	הבעיה היא שבעצם יש אינטרס ברור וגם יכולת של בעל השליטה להיטיב גם עם הקרובים שלו ולא רק עם עצמו. וזו תופעה רחבת היקף שאנחנו רואים בהרבה חברות ציבוריות, ולדעתנו צריך להוסיף בסיפא של 270(4), אחרי התקשרות של חברה ציבורית עם בעל השליטה בה, "או קרובו". 

דוידה לחמן מסר:

	המילה קרוב מוגדרת בחוק. 


קריאה:

	הוא לא שם את עצמו. הוא שם את הבן שלו.

נתי שילה:

	הוא לוקח את הבן שלו למחסן באלפיים שקל לחודש. אז מה? אז לזה צריך אסיפה כללית?

דוידה לחמן מסר:

	אדוני ראש הוועדה, אני אגיד לך מה הסיטואציה שמדברים בה. היא סיטואציה ישראלית ובינלאומית.

היו"ר רשף חן:

	אני הבנתי את הסיטואציה. המצב שהאישה עובדת בחברה הוא לא UNHEARD OF. זה ברור.  ומרוויחה טוב. 

אמיר וסרמן:

	אתמול קיבלתי תשקיף לבדיקה, חברה ציבורית שמבצעת הנפקה שנייה. שישה קרובים של בעל השליטה, אחיו, אשתו, ילדיו, כולם. תראו, זה ברור שזה לא סביר. 

היו"ר רשף חן:

	אז רק אני רוצה לקרוא ולהבין מה שאתם אומרים: "עסקה חריגה של חברה ציבורית עם בעל השליטה בה או עסקה חריגה של חברה ציבורית עם אדם אחר שלבעל השליטה יש בה ענין אישי, לרבות הצעה פרטית שהיא עסקה חריגה".

	זה אין בעיה. 

	"וכן התקשרות של חברה ציבורית עם בעל השליטה בה" וכאן אתה רוצה להוסיף "או קרובו"?

	אני רק רוצה להבין את ההצעה. בעל השליטה או קרובו, אם אותו בעל שליטה הוא גם נושא משרה בחברה, באשר לתנאי כהונתו והעסקתו, של בעל השליטה או הקרוב, ואם הוא עובד החברה ואינו נושא משרה בה – באשר להעסקתו בחברה. 

	זאת אומרת, מבחן ראשון זה האם אתה בעל שליטה. הנושא זה התקשרות באיזו שהיא עסקה עם בעל השליטה או עם קרובו. עכשיו, אם אתה בעל שליטה ונושא משרה, אז בקשר לתנאי כהונתו או העסקתו –

מרים אילני:

	זה לא משנה. זה או נושא משרה או עובד.


אמיר וסרמן:

	האבחנה כאן בסיפא היא פשוט, אם בעל השליטה יכול להיות נושא משרה ויכול להיות שהוא יהיה עובד בחברה, ולכן עשו את האבחנה הזאת.  עם זה אין לנו שום בעיה. אנחנו רק רוצים שזה יחול גם על קרוב. 



גד סואן:

	דידי , זה לא נושא חדש?  זה חדש.

דוידה לחמן מסר:

	אתה צודק. זה נושא חדש. אני לא חושבת שחייבים לדון.

היו"ר רשף חן:

	התשובה היא מבחינת תקנות הכנסת זה לא קרוב אפילו להיות נושא חדש.

אמיר וסרמן:

	אנחנו רוצים להמחיש את האבסורד שקיים במצב היום. היום, בגלל הגדרת בעל שליטה בסעיף 268 התוצאה היא - - -

דוידה לחמן מסר:

	החוק זה לא רק הקלות. הם עלו על איזו שהיא בעיה.

היו"ר רשף חן:

	נו, בסדר. אז שיציעו את ההצעה.

דוידה לחמן מסר:

	נגיע לארבע קריאות בעוד חמישים שנה. נגדיר שקרובם של בעלי שליטה יש אתם בעיה. 

אמיר וסרמן:

	שנייה. רק כדי להבין את האבסורד. כיום, אם הקרוב מחזיק זכות הצבעה ואפילו מניה אחת בחברה, הוא ובעל השליטה נראים כמחזיקים יחד לפי 268 ואז זה כן מחייב אישור אסיפה כללית. ברור שזו תוצאה לא סבירה, כי השאלה כאן היא לא כמה הקרוב מחזיק בחברה, אלא היכולת של בעל השליטה והרצון שלו להיטיב עמו.

גד סואן:

	אם זה עסקה חריגה זה מובן. הבן שלו בחופשת הקיץ, הוא רוצה להעסיק אותו. אבל זו חברה ציבורית.


היו"ר רשף חן:

	מה ההגדרה של עסקה חריגה?

אמיר וסרמן:

	יש הגדרה עסקה שהיא לא בתנאי שוק, היא לא במהלך עסקים רגיל. שנייה אחת. צריך לחזור קצת להיסטוריה. בפקודת החברות דיברו רק על עסקה חריגה. ואז היתה הטענה בזמנו של החברות שהן אמרו, רגע, תנאי כהונה והעסקה זה בכלל לא עסקה. זה לא עסקה חריגה. ברור כל הזמן מעבידים עובדים בחברה ונותנים להם שכר. ולכן בחוק החברות עשו את האבחנה. אמרו, נטפל בעסקאות חריגות, אבל מצד שני גם התקשרות בתנאי כהונה ובהעסקה עם בעל השליטה, מחייבת אישור באסיפה כללית בניגוד. 

היו"ר רשף חן:

	גם אם היא לא חריגה.

אמיר וסרמן:

	גם אם היא לא חריגה.

דוידה לחמן מסר:

	ואז יש הקלות.

אמיר וסרמן:

	בדיוק. בתקנות ההקלות נקבע שאם העסקה מזכה, למשל, בעל השליטה מחליט להוריד את השכר שלו או אם זה שכר כמו שיש לדח"צים. יש שם קריטריונים בתקנות ההקלות. אז עדיין זה לא מחייב אסיפה כללית, וכמובן מבחינתנו שזה יחול גם לגבי קרוב. צריך לתקן גם תיקון בהקלות. צריך להוסיף בעצם את אותן מילים גם בתקנות.

היו"ר רשף חן:

	מתי אתם מביאים את זה?

דוידה לחמן מסר:

	בשבוע הבא.

היו"ר רשף חן:

	סוכם. בסדר.

מרים אילני:

	תיקון בתקנות ההקלות, שזה פשוט יחול גם על קרוב? זה ברור. 


תמי סלע:

	אתם מדברים רק על מצב שבעל השליטה הוא גם נושא משרה אם הוא רוצה - - -

מרים אילני:

	עובד.

דוידה לחמן מסר:

	הוא בעל שליטה. הוא לא עובד בחברה.

היו"ר רשף חן:

	לא הבנתי, למה?

תמי סלע:

	הוא לא בהכרח נושא משרה. הוא רק בעל ...

היו"ר רשף חן:

	בסדר. רבותיי. הנושא ברור. 

נתי שילה:

	מה שאנחנו הולכים לעשות פה זה בעצם הולכים לקבוע שכל קרוב משפחה שמועסק בחברה, וגם אם הוא יהיה מחסנאי ויקבל אלף חמש מאות שקל לחודש, צריך להביא את זה לאישור של אסיפה כללית ברוב מיוחד עם התנאים המיוחדים האלה, שזה נראה לי שזה אבסודד.
	
אם מדובר בעסקה חריגה זאת אומרת, שלוקחים איזה קרוב משפחה ונותנים לו איזה תפקיד שלא היה בחברה או נותנים שם איזו שהיא משרה שהיא מעל ומעבר, אז זה ממילא עסקה חריגה וצריך להביא את זה לאישור ולא צריך בשביל לחקוק. 

פה אנחנו קובעים איזו חזקה מוחלטת, שכל קרוב  שמוגדר כקרוב וירוויח שלוש מאות שקל בחברה, צריך להביא את זה לכל האישורים.

היו"ר רשף חן:

סליחה, במקרה כל עשרת ילדיי עובדים כתכנתים בחברה. אני בעל שליטה.  

נתי שילה:

	צירוף מקרים

היו"ר רשף חן:

	צירוף מקרים? כל הילדים שלי פתאום עובדים בחברה?


נתי שילה:

	כל דבר שהוא חריג צריכים - - - -

היו"ר רשף חן:

	זה לא חריג, החריגות היא בזה שהם הילדים שלי. זו חריגות. בסופו של דבר, בחברה שהיא לא חברה פרטית שבה בעל החברה יכול לעשות בעצם מה שהוא רוצה, ההסתברות שעובד יהיה במקרה גם הילד של בעל החברה היא לא גדולה. ובכל זאת, אתה רואה שבסטטיסטיקה מסתבר שדווקא ילדים של הרבה מאוד בעלי שליטה או הנשים שלהם עובדים בחברות. עכשיו, לא אוסרים את זה.

נתי שילה:

	זה דור ממשיך.

היו"ר רשף חן:

	וודאי. וודאי. לא אוסרים את זה.

נתי שילה:

	לפעמים זה מצליח ולפעמים זה ....

היו"ר רשף חן:

	לא אוסרים את זה. רק אומרים, רבותיי, זה צריך לעבור את האישור, לראות שבאמת הבן אדם מתאים, נבחר לתפקיד המתאים ולא כמו הבן של....

	העסקה טעונה אישור. מה האישור שהיא טעונה?

מרים אילני:

	חינם, אין לנו בעיה. 

היו"ר רשף חן:

	חינם? העסקה שאנחנו מדברים עליה היא שכירת שירותיו.

נתי שילה:

	היא חריגה, לא סתם. 

חגי טיומקין:

	יש לי פשרה. האישורים שצריכים ל-270(א) הם נורא קיצוניים. באסיפה הכללית רוב של שליש מאלה שאינם קשורים עם בעל השליטה. יכול להיות שאפשר להעלות את זה ל-270(3) ואז רק צריך אישור.....


היו"ר רשף חן:

	בישיבה הבאה אני רוצה לראות את ההקלות, כי התשובה תלויה בהקלות. ונדמה לי שאנחנו נמצא שם את התשובה, בזה שהעסקה לתפקיד או עד סכום מסוים או עד דרגה מסוימת. אני עוצר בזה את הדיון. 

מרים אילני:

	אז ההקלות היום זה עשרים אלף שקלים לשנתיים.

היו"ר רשף חן:

	אתם מסוגלים לומר לנו עכשיו מה?

מרים אילני:

	יכול להיות שצריך להעלות את זה.

דוידה לחמן מסר:

	בסדר. נעלה את זה. 

היו"ר רשף חן:

	רבותיי, עצרנו בזה את הדיון בעניין הזה. נמשיך כשיהיה לנו כאן את התקנות. הלאה. סעיף 5. לא סוכם. חוזרים לזה בישיבה הבאה. לא סוכם. חוזרים לזה בישיבה הבאה לאור התקנות, אי אפשר לראות אחד בלי השני.

דוידה לחמן מסר:

	תראה, התקנות זו תהיה הצעה לתקנות ושר המשפטים צריך להתקין. 

היו"ר רשף חן:

	בסדר. יש לנו זמן. דידי, עד שאנחנו נביא את החוק הזה בשנייה ושלישית יוכלו להתקין הרבה תקנות.

מרים אילני:

	קודם כל, אני מפנה אתכם לסעיף ההגדרות, יש הגדרה של הצעה פרטית מהותית. 

	"הצעה פרטית מהותית זה הצעה פרטית שמתקיים בה האמור בסעיף 270(5)" ועכשיו אנחנו הולכים לתקן את 275.

היו"ר רשף חן:

	או. קיי. אז אנחנו בעצם מגדירים הצעה פרטית מהותית. 


מרים אילני:

נכון. עכשיו, ההגדרה של הצעה פרטית מהותית היום, ואני כבר אגיד שהמשמעות של זה הוא שזה צריך אישור של האסיפה הכללית, או. קיי? זה המשמעות של זה. כשהצעה פרטית היא מהותית צריך אישור של האסיפה הכללית.

תמי סלע:

	אני מבינה אבל שברוב...

מרים אילני:

	ברוב רגיל.  היום הסעיף אומר ככה:

	"הצעה פרטית אשר כתוצאה ממנה יגדלו החזקותיו של בעל מנייה מהותי בניירות ערך של החברה, או שכתוצאה ממנה יהפוך אדם להיות בעל מניה מהותי לאחר ההנפקה, להלן: צד מעוניין, לעניין ההחזקה ייראו ניירות ערך הניתנים להמרה או למימוש למניות שאותו אדם מחזיק, או שהונפקו לו לפי ההצעה הפרטית כאילו הומרה או מומשו".

היו"ר רשף חן:

	מה ההגדרה של בעל מניה מהותי?

מרים אילני:

	חמישה אחוז. 

היו"ר רשף חן:

	זה בעצם מדבר בעד עצמו. מה התיקון?

מרים אילני:

	אנחנו רוצים להקל. כבר אני אגיד שמהתחלה העמדה של משרד המשפטים היתה שבעצם הצעות פרטיות בגדול אינן צריכות את אישורה אסיפה הכללית. ולכן, בעצם מיד אחרי שהחוק חוקק, יצאו תקנות ההקלות שדיברנו עליהן והקלו בעניין הזה, וקבעו שכאשר החברה מנפיקה במסגרת ההנפקה בשיעור שאינו עולה על עשרים אחוזים, זאת אומרת שאין גילוי מעל עשרים אחוזים, לא יצטרכו אישור אסיפה כללית, אלא אם כן ההצעה היא לדירקטור או למנכ"ל.

היו"ר רשף חן:

	בעצם הפכתם את החמישה אחוז לעשרים אחוז.

מרים אילני:

	לא בדיוק. אמרנו שאם ההצעה הפרטית בכללותה, לא לאדם ספציפי, כי ההצעה לא אומרת אם אדם ספציפי עולה על חמישה אחוז אז צריך אישור. בהקלה באו וקבעו שאם ההנפקה בכללותה, ההנפקה הפרטית, אינה עולה על עשרים אחוז, אם הדילול של יתר בעלי המניות לא עולה על עשרים אחוז, לא צריך אישור של אסיפה כללית.


היו"ר רשף חן:

	פחות מעשרים אחוז....

מרים אילני:

	מזכות ההצבעה בחברה בכלל. 

היו"ר רשף חן:

	זה לא מקנה לבעל המניות המהותי, אלא מקנה לקונה. מקנה בכלל. סך הכל לקונה.

מרים אילני:

	כשאתה מנפיק מניות חדשות. המשמעות היא שיש פה דילול של ההחזקה של בעלי המניות הקיימים היום בחברה.

היו"ר רשף חן:

	דילול של פחות מעשרים אחוז.

מרים אילני:

	נכון. כשהדילול פחות מעשרים אחוז לא צריך אישור של האסיפה הכללית.

היו"ר רשף חן:

	דילול טכני. לא דילול מהותי. טוב. בסדר.


מרים אילני:

	ואז, אמרנו נמשיך ונקל עוד. למה? כי גם כשאנחנו עושים דילול על פי תשקיף ולא במסגרת הצעה פרטית אין צורך באישור אסיפה כללית. מספיק שיש את ההון הרשום. אם אתה לא עובר מעבר להון הרשום, אז התורן בעצמו רשאי לקבוע מתי הוא מנפיק מניות על פי תשקיף, בלי אישור אסיפה כללית, גם אם הוא עולה את העשרים אחוזים.


היו"ר רשף חן:

	עוד פעם להבין. מה אמרת, שחברה יכולה להנפיק לבורסה על פי תשקיף- - -

מרים אילני:

	על פי תשקיף בלי אישור אסיפה כללית. השאלה נשאלת, למה פה אנחנו דורשים את האישור של האסיפה הכללית? אז לכן באנו ואמרנו, וזה בהתאם למצב של הבורסות בארצות הברית, שגם כן קובעות את המגבלה הזאת, שגם כאשר החברה רוצה להנפיק במסגרת הנפקה פרטית מעל עשרים אחוזים מהזכויות של החברה, היא תוכל לעשות זאת בלי אישור אסיפה כללית, ובלבד שזה נעשה בתנאי שוק, ובמזומן או בתמורה לניירות ערך נסחרים.

היו"ר רשף חן:

	עכשיו אני לא מבין. עד עכשיו הבנתי. מכאן איבדתי.

	קודם כל, אני רוצה לראות את המצב הנוכחי. כרגע המצב הוא, שאם אני עושה הצעה פרטית, שכתוצאה ממנה ההחזקות של ....

מרים אילני:

	לא, זה לא המצב. המצב היום הוא לפי התקנות.

היו"ר רשף חן:

	רגע רגע. פלוס התקנות. 

דוידה לחמן מסר:

	אם אתה עושה הצעה פרטית, כתוצאה ממנה אתה הופך להיות לבעל עניין בחברה, או אז טעונים הליכי אישור מסוימים.

מרים אילני:

	המצב בחוק היום הוא כבר לא המצב....

היו"ר רשף חן:

	הצעה פרטית אשר כתוצאה ממנה יגדלו החזקותיו של בעל מניה מהותי, זה בעצם קנייה על ידי בעל מניה מהותי.


דוידה לחמן מסר:

	נכון.

היו"ר רשף חן:

	אין דבר אחר.  נכון?

מרים אילני:

	נכון. 

דוידה לחמן מסר:

	לכן יש פה עננה.

היו"ר רשף חן:

	או קנייה של בן אדם שכרגע יש לו ארבעה אחוז, קונה עוד שני אחוז, הופך להיות בעל מנייה מהותי. באים ואומרים, האינטרס שאנחנו באים להגן עליו זה האינטרס של המעבר מחמישים לחמישים ואחד אחוז. נניח. נמצא לך חיה חדשה בחברה שלא היתה קודם. לא. לא. סתם, השתמשתי בזה באנלוגיה. הערך הכלכלי של הריכוז הכוח בעניין הזה, שמגדירים אותו בחמישה אחוז. ואז אתם באתם ואמרתם בתקנות שאם אנחנו - - -

מרים אילני:

	שגם אם אדם הופך להיות בעל מניה מהותי בהנפקה הפרטית - - -

היו"ר רשף חן:

	אם זה תוצאה של מכירה של עשרים אחוז בלבד - - -

מרים אילני:

	עד עשרים אחוז לא נצטרך אישור אסיפה כללית.

היו"ר רשף חן:

	יש איזו שהיא מגבלת זמן או שאני יכול לנסות למכור שמונים אחוז מהחברה בארבע עסקאות בארבעה ימים?

דוידה לחמן מסר:

	זאת בעיה אחרת שיש לנו לטפל בה בסעיף אחר, שקרה לנו עכשיו. לאור הבנה גדולה של בית המשפט.

היו"ר רשף חן:

	רגע, יש מגבלה כזאת?

מרים אילני:

	כן. יש הגבלה. 

דוידה לחמן מסר:

	אתה מודע לפסק הדין בעניין פויכטוונגר?

מרים אילני:

	”לעניין תקנה זו... סך כל ההצעות הפרטיות שמתקיים בהן האמור בפסקה להלן אם הן נעשו במהלך תקופה בת 12 חודשים רצופים והתקיים בהן אחד מאלה: ההצעות הן לאותו...." יש פה הגדרה שאומרת בדיוק הכל.

היו"ר רשף חן:

	זאת אומרת, מבחינתכם, אני אומר לכן, זה מאוד מוזר בעיני. 


מרים אילני:

	האמת היא זה היה דיון יותר עם הרשות לניירות ערך. זו הפשרה שהגיעו עם הרשות לניירות ערך שהיא סברה שצריך אישור אסיפה כללית במקרה של הצעה פרטית.

היו"ר רשף חן:

	אני חייב לומר שזה מצב מאוד מוזר.

דוידה לחמן מסר:

	מקלים. מקלים. נקל עוד קצת.

היו"ר רשף חן:

	מצב שבו אם לבן יש מנייה אחת . אחת. ואנחנו עכשיו מוכרים לו, נניח שיש מאה מניות. בסיפור שלי תמיד יש מאה מניות. זה קל עם החשבון. יש לו כרגע מנייה אחת. והוא אחד ממאה. ועכשיו באים למכור לו בהצעה פרטית עוד תשע עשרה מניות, כלומר, הוא הופך עכשיו להיות בעל עשרים אחוז מהחברה, לא סתם בעל מניות מהותי אלא ארבע פעמים בעל מניות מהותי - -

קריאה:

	ושלא בתנאי השוק.

היו"ר רשף חן:

	מבחינתכם בתקנות ההקלות אתם קבעתם משהו שהוא טוטלית הפוך ממש שכתוב בחוק.

מרים אילני:

	אבל הוא יכול לעשות את זה דרך איסוף מניות בבורסה. אין לו הגבלה אם הוא לא עובר את העשרים וחמישה אחוז.

דוידה לחמן מסר:

	אבל ההבדל הוא שבאיסוף מניות הערך של המניה עולה.

היו"ר רשף חן:

	למה ההבחנה בין הנפקה פרטית לבורסה? נדמה לי. הרי את משתמשת במילה דילול, ולזה אמרתי דילול טכני, כשאת מסתכלת רק על המניות. נדמה לי, שבעולם המסחרי, כשאנחנו משתמשים בסעיפי ANTI DELETION זה מצב שבו מוכרים מניות בפחות מהשווי שוק שלה. כי ההנחה היא שאם אני מוכר מנייה במחיר שוק אז בעצם מצבי כבעל מניות לא השתנה. היו לי קודם מניות ששוות יותר, עכשיו יש לי מניות וכסף. 
	

	אז לכן ההבחנה בין מכירה בבורסה, שזה בהגדרה מחיר שוק, ובין מכירה פרטית שעלולה להיות בהרבה פחות ממחיר שוק.


מרים אילני:

	נכון. ולכן אנחנו כותבים בתיקון שאנחנו רוצים להקל אנחנו אומרים מוותרים על אישור האסיפה הכללית כאשר זה בתנאי שוק.

היו"ר רשף חן:

	ואם זה פחות מעשרים אחוז? אם זה תשע עשרה אחוז וזה לא במחיר שוק?

מרים אילני:

	הדילול הזה לא מהותי.

היו"ר רשף חן:

	לא מהותי? לא מהותי מצב שבו מישהו עובר מאחוז אחד לעשרים אחוז?

מרים אילני:

	היום כבר קיימת ההקלה הזאת. זאת אומרת התקנה הקיימת אתה לא מסכים לה.

היו"ר רשף חן:

	נכון.

אמיר וסרמן:

	בהרבה מקומות בחוק, למשל, מדברים על עסקים שנקבעו להם בהצעת רכש עשרים חמש וארבעים וחמש חייבים למתוח קו בנקודה מסוימת. ברור שהצעה של 19.9. היא מאוד דומה להצעה של 20.1 אבל רוצים להביא לוודאות ולמתוח קו בנקודה מסוימת.

היו"ר רשף חן:

	אמיר, תראה: אני אין לי שום דעה איפה הגבול צריך להיות. אבל יש לי דעה אחת והיא שצריכה להיות איזו שהיא קוהרנטיות, איזו שהיא אחידות נורמטיבית במה שקורה פה. ואם אתה קובע, אם החוק קובע שחמישה אחוז זה בעל מניות מהותי. אני לא קבעתי את זה. האמת, זה נראה לי קצת מעט. אבל בסדר. קבעת בחוק שחמישה אחוז זה בעל מניות מהותי. קבעת בחוק סעיף שאומר שמעבר הגבול הזה שבין 4.9 ל-5.1 הוא מעבר משמעותי בעיניך. אז אני מאוד מתקשה לראות איך אתה יכול לחיות עם מצב שיש לך תקנה שאומרת שהמעבר מ-0.0001 אחוז בחברה למצב של עשרים אחוז בחברה הוא בסדר. לא קרה כלום. לא צריך שום אישור. לא קרה שום דבר. אני לא מבין איך זה חל.

אמיר וסרמן:

	אתה באמת מעלה שאלות. שוב, היסטורית. החוק קבע שעלייה מעל לחמישה אחוז או עלייה של כל אחד שמחזיק מעל חמישה אחוז ואפילו רוכש אחוז אחד טעונה אישור האסיפה הכללית. הבינו מיד לאחר חקיקת החוק שזה מוגזם, ואי אפשר לדרוש אסיפה כללית וגם אין טעם, וגם כשבוחנים את הדין בארצות הברית לא דורשים. משרד המשפטים רצו לתקן את זה מהר ותיקנו את זה באמצעות ההקלות. 


מרים אילני:

	ברגע שקבעת את ההקלה של העשרים אחוז, אז אנחנו אומרים: אם אתה בתנאי שוק אז אין סיבה גם להגבלה של עשרים אחוז ואז אתה...

היו"ר רשף חן:

	רגע, הבנתי עכשיו מה. בעצם אני מבין שאתם עכשיו, מרים, אתם בעצם עכשיו אומרים לי תשכח מחמישה אחוז, לא מעניין חמישה אחוז, מעניין אותנו עשרים אחוז, שאין בעיה. אז עכשיו בואו נקרא את הסעיף החדש.

מרים אילני:

	"הצעה פרטית אשר מתקיים בה אחד מאלה :
(1) הצעה המקנה עשרים אחוזים או יותר מסך זכויות ההצבעה בחברה בפועל לפני ההנפקה שהתמורה כולה או חלקה, אינה במזומן או בניירות ערך הרשומים למסחר בבורסה או שאינה בתנאי שוק, וכאשר כתוצאה ממנה יגדלו החזקותיו של בעל מניה מהותי בניירות הערך של החברה או שכתוצאה ממנה יהפוך אדם לבעל מניות מהותי לאחר ההנפקה (בחוק זה – צד מעוניין)"

אני אסביר בדיוק מה שהוספנו לעומת ההקלות.

היו"ר רשף חן:

	רגע, אני הבנתי אבל זה לא פותר לי את הבעיה. כי בסיפור הזה אותו אחד שעובר מאחוז אחד לעשרים, או את יודעת מה,  מארבעה אחוז לעשרים ושניים. הכל בסדר, לא קרה כלום.

מרים אילני:

	נכון.

היו"ר רשף חן:

	זה לא ככה.

מרים אילני:

	זה גם המצב היום לפי תקנות ההקלות. זה הדין הקיים.

היו"ר רשף חן:

	אני לא מבין איך זה מתקבל על הדעת. 

קריאה:

	אני לא מבין למה זה מטריד אותך . זה לא עסקה בניגוד עניינים.

היו"ר רשף חן:

	אני רוצה להבין. 

קריאה:

	אותי מטריד הצד ההפוך. אנחנו מדברים על הצעה פרטית. מטריד אותי מצב שבו צד ג', צד שלישי

היו"ר רשף חן:

	למה הוא צד שלישי?

קריאה:

	זה לא צד מעוניין. זה לא צד שיש לו איזו שהיא השפעה.

היו"ר רשף חן:

	רגע, רגע, זה בעל מניות. סליחה.

מרים אילני:

	לא. זה החברה.

היו"ר רשף חן:

	זה בעל מניות מהותי.

מרים אילני:

	לא, אבל החברה מכרה לו.

קריאה:

	אין לו שליטה, הוא לא בהכרח בעל מניות.

עומרי ידלין:

	זו חברה שרוב בעלי המניות בה בחרו דירקטוריון שהדירקטוריון כפוף בעצם להחלטה שלהם, והדירקטוריון הזה חשב שזה משרת את טובת החברה. למה בכלל זה צריך להטריד מישהו?

היו"ר רשף חן:

	אני אגיד בדיוק למה. זה נובע מזה שבחברות נסחרות, בעיקר בשאר העולם, ברגע שיש לך חמישה אחוז, אתה בעצם בעל שליטה עצומה, כי כל השאר מפוזר בצורה כזו שאין להם יכולת לתארם אותו. ולכן אני מניח קבעו שמי שהוא בעל מניות מהותי, לכן הגדירו בעל מניות מהותי בכלל, ולכן הגדירו אותו בחמישה אחוז. ואז באו ואמרו: רגע אחד, אותו בעל מניות מהותי, יש סכנה אמיתית שהוא בעצם בעל שליטה, או דבר דומה לזה. הוא דומיננטי. אם אני משתמש במינוחים של השוק האירופאי המשותף, הוא שחקן דומיננטי פה.

	השחקן הדומיננטי הזה הולך ועושה עסקה פרטית. העסקה הפרטית הזאת לא נשלטת על ידי כוחות השוק שפועלים בבורסה. בעסקה הפרטית הזו הוא יכול לקבוע כל מחיר. הוא עכשיו בגלל הדומיננטיות שלו שולט בדירקטוריון, הוא דואג שהדירקטוריון ימכור לו את זה בעשירית מהמחיר שוק, ועכשיו תודה רבה. הוא היה בעל חמישה אחוז - - -

קריאה:

	אבל פה זה מחיר השוק.  אבל אם אתה צודק....

עומרי ידלין:

	אתה צריך לשנות את כל חוק החברות. כל עסקה בין אותו אדם שיש לו נגיד חמישה אחוז לבין החברה צריכה להיחשב עסקה בניגוד עניינים.

היו"ר רשף חן:

	בחוק זה כתוב.

עומרי ידלין:

	לא. 

היו"ר רשף חן:

	תסלחו לי. עוד פעם: "הצעה פרטית אשר כתוצאה ממנה...."

עומרי ידלין:

	לא. אני מדבר על עסקה אחרת עכשיו. לאו דווקא הצעה פרטית. אבל אין שום הבדל, זה כל העניין.

היו"ר רשף חן:

	אתה יודע מה? אני מוכן לשמוע את זה, אבל אני לא רוצה כרגע. אנחנו כרגע עוסקים בדבר אחד.

מרים אילני:

	רגע, אני רוצה לענות לך. הצעה פרטית לבעל שליטה מוסדר -- - -

היו"ר רשף חן:

	הוא לא בעל שליטה.

מרים אילני:

	לא, הוא טוען שהוא בעל שליטה כי הוא בחמישה אחוז.  ובעתיד יחול 270(4). אם הוא עוד לא בעל שליטה והוא הולך להיות בעל שליטה, תן לי סיבה אחת שהדירקטוריון ייתן לו שלא בתנאי שוק. הוא עוד לא בעל שליטה, אין לו שום דבר, למה שהדירקטוריון ייטיב עמו?


קריאה:

	ואם הוא רוצה להשתלט על החברה?

היו"ר רשף חן:

	מרים, אני מסכים אתך שהתוספת הזאת של מי שהוא לא בעל שליטה היא לא המשמעותית. אבל בואי נישאר בזה שהוא כן דומיננטי.

	בואו נתחיל רגע מאפס. מה הוא אותו מספר מניות, אותו אחוז מניות, שלדעתכם הופך בעל מניות באמת לבעל מניות מהותי?

מרים אילני:

	זה תלוי.

אמיר וסרמן:

	המילה מהותי היא בעייתית.

היו"ר רשף חן:

	מהותי זה אחד שיכול להשיג עסקה טובה במיוחד.

אמיר וסרמן:

	תראה בוריאציה של ניירות ערך מהותי, כלומר אדם שרוצים לדעת מה הוא עושה ורוצים עליו פיקוח זה באמת חמישה אחוז. בחוק החברות המוקד כאן הוא אדם שהופך להיות בעל שליטה, ונקבע לזה ב 268 מבחן שהוא גם איכותי וגם איזה שהוא רף שאומר שמעל עשרים וחמישה אחוז האדם הזה כל כך דומיננטי, הוא הופך להיות בעל שליטה, אנחנו מחילים עליו חובות מיוחדות. בחברות מסוימות זה יכול להיות גם פחות מעשרים וחמישה אחוז. בדרך כלל זה תלוי בפיזור האחזקות אצל יתר בעלי המניות.

מרים אילני:

	ההגדרה של בעל שליטה זה היכולת לכוון את הפעילות של התאגיד. לכן, כל זמן שיש לך יכולת לכוון את הפעילות של התאגיד, זאת אומרת, יכולת לקבוע את המחיר שאתה משלם בהצעה פרטית כזאת, אם יש לך יכולת כזאת, אתה נכנס כבר ל-270(4). אם אין לך יכולת לכוון את הפעילות של התאגיד, ההנחה היא שהדירקטוריון לא ייתן לא לך מתנה סתם.

מוטי ימין:

	אבל אם זה במצב של לפני השתלטות על החברה. השתלטות עויינת. ואז לבעל מניות שיש לו שישה אחוזים יש לו דירקטור, ומחליטים כדי לטרפד את זה, הדירקטורים בחברה, בואו נעשה הנפקה פרטית למי שיש להם ארבעה אחוזים, שישה אחוזים, במחיר נמוך מאוד, נגדיל למעשה את כמות המניות, ונפגע ב....

קריאה:

	ואז בעלי השליטה....

מוטי ימין:

	הם לא בעלי שליטה. הם בעלי מניות שיש להם שישה אחוזים. 

היו"ר רשף חן:

	אני רוצה רגע אחד לעשות סדר. יש שני פרמטרים. יש את הפרמטר שקבוע בחוק ויש את הפרמטר שקבוע בתקנות, וזה שני פרמטרים שונים, והם שניהם צריכים להיות. לדעתי, אני לא מסכים, לא מסכים במובן של אוסר, אלא דעתי לא נוחה מזה שאנחנו זונחים פרמטר אחד לטובת השני.

	יש את הפרמטר של עסקה עם בן אדם שיש לו חלק משמעותי בחברה. תכף נדבר על מה משמעות החלק הזה. אפשר להגדיר אותו בצורה אמורפית שכל מקרה לגופו יצטרכו לבחון האם היתה לו השפעה או לא, נראה לי קצת חמור, קצת קשה. ואפשר להגדיר אותו כפי שעשו בחוק באיקס אחוז בחוק. אפשר לקבוע חמישה אחוז, עשרה אחוז, אפשר לקבוע כל אחוז שפה מסביב לשולחן יוסכם שהוא אחוז שהוא באמת משמעותי. זה נושא אחד.

	יש נושא אחר, והוא כמה מניות אני מוכר. אתם הלכתם בתקנות וקבעתם שיש איזה שהוא אחוז מניות שהוא לא משמעותי. שלא רואים אותו כמשמעותי וקבעתם את זה כעשרים אחוז. לי זה נראה קצת הרבה.

מרים אילני:

	זה המקובל בעולם.


היו"ר רשף חן:

	אלה שני פרמטרים. 

תמי סלע:

	יש עוד פרמטר. הפרמטר שאמרת עכשיו הוא פחות מעניין. הפרמטר המעניין השני הוא האם זה בתנאי שוק או לא ודברים אחרים שאולי מרמזים את זה. אני חושבת שמה שמעניין זה שני הפרמטרים האם זה אחוז דומיננטי של מניות והאם זה בתנאי שוק או לא. הקטע של העשרים אחוז אני פחות מבינה למה זה רלבנטי. 

היו"ר רשף חן:

	אני גם לא מבין את העשרים אחוז הזה. אבל מרים, לפעמים מכירה של עשרה אחוז עושה דילול עצום. 

מרים אילני:

	מכירת נכס של החברה שלא בתנאי שוק שזה לא לבעל השליטה אסור? אתה רוצה למכור אוטו למישהו ברחוב בשני שקלים. כתוב לך בחוק החברות שזה אסור?

קריאה:

	כן. זה בחברה ציבורית. למה שתעשי את זה?   אסור לך.

מרים אילני:

	מה זאת אומרת אסור לך?

	אבל מותר לך לעשות עסקה חריגה אם זה לא לבעל שליטה.

היו"ר רשף חן:

	מרים, התשובה היא באמת שאם אני עושה את זה לסתם בן אדם מהרחוב ואין לי איזה שהוא יסוד מיוחד להניח שיש מניע זר, אז אין בעיה.

מרים אילני:

	אבל זה המצב.

היו"ר רשף חן:

	אבל כשאני עושה את זה למישהו שהוא בעל כמות משמעותית של המניות שלי, זה מדליק לי איזו נורה אדומה. 

מרים אילני:

	המבחן הוא לא כמות משמעותית או לא המבחן הוא שליטה או לא שליטה.

היו"ר רשף חן:

	לא, המבחן הוא חמישה אחוז.

מרים אילני:

	לא חמישה אחוז. 

היו"ר רשף חן:

	אני קורא את החוק.

מרים אילני:

	לא. לא. לא. אני מפנה אותך ל-270(4). לרבות הצעה פרטית שהיא עסקה חריגה. הצעה פרטית שהיא עסקה חריגה, אנחנו באים ואומרים, כאשר ההצעה הפרטית היא לא בתנאי שוק לבעל שליטה, כשבעל שליטה מוגדר גם שני אחוזים ... במקרה הזה אני אצטרך אישור אסיפה כללית עם שליש בלתי נגוע.

היו"ר רשף חן:

	באמת יש פה אבסורד.


תמי סלע:

	רגע, אם כבר יש לך את (ב) שאומר שכתוצאה מההצעה הפרטית אדם יהפוך לבעל שליטה. וזה בעצם מה שרוצים להשיג ב-(א). נכון? 

מרים אילני:

	אז צריך אישור.

תמי סלע:

	בסדר. 

אמיר וסרמן:

	בעצם, חוק החברות החיל חובה מאוד, אפשר לומר, מכבידה ומיוחדת, כשמדובר בבעל שליטה, והוא יכול לכוון את הפעילות של החברה ולגרום לה לעשות עסקאות שהן גם לא לטובת בעלי המניות מהציבור.

	בהצעה פרטית מהי העסקה בעצם? אדם מקבל מניות ומשלם תמורה לחברה. עכשיו, בכל החברות בעצם יש שליטה. אם זו עסקה שהיא לא טובה לחברה, ומדובר סתם בבעל מניות מהותי שמחזיק עשרה אחוז, אבל יש גם אדם ששולט בחברה, החברה לא תסכים לעשות מהלך שהוא לא לטובתה. כי בעל השליטה הוא הראשון שייפגע מזה. הוא מחזיק באותה חברה. 

	לכן בעצם, הסיטואציה הבעייתית היא כשההצעות הפרטיות נעשות לבעל שליטה וזה מוסדר ב-270(א). בכל זאת הצעות פרטיות נעשות הרבה בשוק, והמגבלה שהיתה בחוק היתה מאוד מכבידה, ולכן מיהרו בעצם לעשות חקיקה עקיפה בתקנות ההקלות ולקבוע את הסף של העשרים אחוז. ושוב, ההנחה היא שגם אם זה בעל מניות מהותי שמקבל, כל עוד יש בעל שליטה שמשגיח שהעסקה הזאת תהיה טובה, והוא לא רוצה שהיא תפגע בו עצמו, אין שם בעיית נציג.

	בסעיף 268 יש הגדרה.

קריאה:

	שהוא יכול לכוון את פעילותה של החברה.

היו"ר רשף חן:

	זאת אומרת, אם למשל יש שישה בעלי מניות, כל אחד מהם יש לו עשרה אחוז, הם מהווים קבוצת שליטה.

אמיר וסרמן:

	הם נחשבים מחזיקים יחד ובעל שליטה במשותף.

היו"ר רשף חן:

	ואז, אם הם מוכרים לכל אחד – 


אמיר וסרמן:

	אז 270(4). 

היו"ר רשף חן:

	אז הפרמטרים שאני דיברתי עליהם קודם, אתה אומר לי בעצם שמבחינתכם נוח לכם שהמבחן יהיה מבחן בעל שליטה.

אמיר וסרמן:

	זה המבחן שקבע החוק. לדעתי היתה כאן טעות.

היו"ר רשף חן:

	לרדת מהעניין של החמישה אחוז ולבוא ולומר בעל שליטה.

אמיר וסרמן:

	צריך להבין, זה כבר הדין הקיים. זה לא שינוי שהם מציעים כאן.

היו"ר רשף חן:

	אני יודע. אני מהרהר על הדין הקיים. כי אני רואה מצד אחד כתוב מסוים בחוק, ואחר כך כתוב בעצם ביטול מוחלט של זה בתקנות. זה כעיקרון דבר שאני לא אוהב. ואני רוצה להבין איפה התקלה. אם התקלה היא בתקנות או בחוק.

אמיר וסרמן:

	התקלה היתה בחוק כיון שהוא טיפל בסיטואציה שהיא לא בעיית נציג.

היו"ר רשף חן:

זה היה צריך לטפל בבעל שליטה, אתה אומר? 

אמיר וסרמן:

	בבעל שליטה זה מטופל. יש הכבדה בחוק, וניסו לתקן את זה בתקנות ההקלות. ועכשיו רוצים להעביר את זה לחוק ולהוסיף עוד....

היו"ר רשף חן:

	או. קיי. כאשר אותו בן אדם הוא בעל שליטה. נקודה. הקונה הוא בעל השליטה. צריך אישור מיוחד?

אמיר וסרמן:

	בוודאי. אישור משליש בלתי נגוע. תמיד.


תמי סלע:

	274. לא רק האסיפה הכללית. 

היו"ר רשף חן:

	עסקה לא חריגה.

אמיר וסרמן:

	היא בהכרח חריגה.

מרים אילני:

	זה שאלה יפה. רגע, יש כאן שאלה יפה. תסתכל, בסעיף 270(4) כתוב, עסקה חריגה של חברה ציבורית עם בעל השליטה או עסקה חריגה של חברה ציבורית עם אדם אחר שלבעל השליטה יש בה עניין אישי, לרבות הצעה פרטית שהיא עסקה חריגה"

	ונשאלת השאלה האם כל הצעה פרטית היא עסקה חריגה.

היו"ר רשף חן:

	ודאי שלא.  לפי מה שכתוב פה לא.

קריאה:

	בעצם זה תופס הכל.

מרים אילני:

	יש על זה שאלות.  

היו"ר רשף חן:

	תלוי מה השאלה. אם אתה כותב הצעה פרטית שהיא עסקה חריגה סימן שיש הצעה פרטית שהיא לא עסקה חריגה. אחרת למה זה כתוב?


תמי סלע:

	מה עמדתכם?

היו"ר רשף חן:

	זה לא הצעה פרטית בסוגריים שהיא עסקה חריגה.

מרים אילני:

	יש כאן הצעה של לשכת עורכי הדין, בנייר שלכם, שאומרת לתקן את זה ולכתוב "לרבות הצעה פרטית שלבעל השליטה יש בה עניין אישי". ולא הצעה פרטית שהיא עסקה חריגה. זאת אומרת, שבכל מקרה הצעה פרטית תיחשב עסקה חריגה. אנחנו, האמת, לא מתנגדים לתיקון הזה, רק זה עלה - - -

היו"ר רשף חן:

	האם ניתן בסעיף (5) לכתוב, הצעה פרטית אשר מתקיים בה אחד מאלה, היא עם בעל שליטה. אלף – היא עם בעל שליטה.

מרים אילני:

	אפשר גם. זה אותו דבר.  לא, זה לא אותו דבר מהבחינה הזאת שהאישור שיצטרך זה האישור של אסיפה כללית בלבד. ואישור של אסיפה כללית שיש לו שליטה הוא מקבל בקלות. אם אתה מכניס את זה ל-4 אז אתה צריך אישור של שליש בלתי נגוע. אם אתה מכניס את זה ל-5, אתה צריך אסיפה כללית, ויש לו שליטה, אז הוא יקבל את האישור.

היו"ר רשף חן:

	השאלה אם השליש הבלתי נגוע זה דווקא בדיוק מתאים למצב של עסקה חריגה, לא עסקה סתם. עסקה סתם – תלך לאסיפה. עסקה חריגה – זה דווקא התחלה טובה.

מרים אילני:

	למה צריך? הוא מקבל . יש לו שליטה. למה צריך את האישור? הוא מקבל אותו. יש לו שליטה באסיפה הכללית.

היו"ר רשף חן:

	או. קיי. אתם רוצים שבכל מצב שיש עסקה, גם במחיר שוק, עם בעל שליטה - - 

אמיר וסרמן:

	בהצעה פרטית זה המצב בפועל. מתי יש הצעה פרטית לבעל שליטה? או שהדבר נעשה כחלק מתנאי הכהונה והעסקה שלו, זאת אומרת, הוא מקבל אופציות, הוא מקבל מניות כיוון שהוא מכהן בחברה. זה נכנס לסיפא של 270(4) תנאי כהונה והעסקה. או שהחברה, בלי קשר לזה, פתאום מחליטה להקצות מניות או ניירות ערך לבעל השליטה. ואז זו עסקה חריגה. זאת אומרת, כי חברה ביומיום היא לא מקצה - - -

מרים אילני:

	זה שאני אומרת. יש על זה מחלוקת בשוק. האם זה נחשב.... או לא. דווקא איריס ציבולסקי אמרה לי שיש מקרים שבהם ההנפקות הן כל כך עוזרות שזה חלק מהחיים של החברה, אז דווקא מאצלכם אמרו לי שיכול להיות מקרים שבהם כן.

אמיר וסרמן:

	לי לא אכפת שתהיה הבהרה כאן. זה יוסיף.

מרים אילני:

	לכן אני לא מתנגדת להבהרה של לשכת עורכי הדין, שאומרת שבכל מקרה הצעה פרטית שלבעל שליטה יש בה עניין אישי תהיה עסקה חריגה.


היו"ר רשף חן:

	לרבות – זאת אומרת, במקום לרבות הצעה פרטית שהיא עסקה חריגה יהיה כתוב: "לרבות הצעה פרטית שלבעל השליטה יש בה עניין אישי".

מרים אילני:

	זה הצעה שלכם. חגי. אתה מקבל אותה. של לשכת עורכי הדין. 

	מה הניסוח שלכם? אני הבנתי את זה ככה.

חגי טיומקין:

	במקום המילים שהיא עסקה חריגה, יבוא: הצעה פרטית לבעל השליטה או שלבעל השליטה יש בה עניין אישי. 

היו"ר רשף חן:

	זה בסדר. להוסיף גם לבעל השליטה. האמת היא שאם זה אליו זה אותו הדבר.

תמי סלע:

	אבל יכול להיות שהיא עסקה חריגה מסיבה אחרת שהיא נכנסת לפה, לא בגלל שלבעל השליטה יש בה עניין?

היו"ר רשף חן:

	כן. המחיר נמוך. 

אמיר וסרמן:

	בדרך כלל כשיש חריגות לעסקה בודקים את התנאים שלה. בודקים אם היא נעשית בתנאי שוק, אם במהלך עסקים רגיל החברה עושה פעולות כאלו, ואם העסקה משפיעה באופן מהותי. שוב, לנו אין התנגדות להבהרה כזאת, לדעתי זה ברור מאליו .

מרים אילני:

	לא. זה לא ברור מאליו. כמו שזה מופיע היום, לרבות הצעה פרטית שהיא עסקה חריגה, אז סימן שלא כל הצעה פרטית היא עסקה חריגה.

גד סואן:

	אבל רגע, אם בעל השליטה - - -אם כבר יש לו שליטה, אז מה כבר... בתנאי השוק. אני לא מבין. מה זה קובע?


היו"ר רשף חן:

	זה בעצם מגדיר . הלא לכאורה עסקה בתנאי שוק עם בעל שליטה היא לא בהגדרה עסקה חריגה. ואז בעצם הסעיף הזה, הלרבות הזה, בעצם בא ואומר, רבותיי, כל עסקה וכל מכירת מניות לבעל שליטה אנחנו רואים אותה כעסקה חריגה.

גד סואן:

	מדוע? החברה זקוקה לכסף. עושה הקצאה בתנאי השוק למה צריך להעביר אותה את כל הפרוצדורה?

היו"ר רשף חן:

	אז תביא את זה לאישור. כי אולי הוא מנצל את מעמדו.

גד סואן:

	במה הוא מנצל את מעמדו?

היו"ר רשף חן:

	אולי החברה הזאת צריכה כסף?

גד סואן:

	תנאי שוק או לא תנאי שוק.

היו"ר רשף חן:

	אולי החברה לא צריכה כסף. הוא רוצה לדלל את השותפים שלו למינימום.

גד סואן:

	הרבה פעמים הוא מכניס כסף כי החברה זקוקה לכסף.

תמי סלע:

	.... עם בעל השליטה וזה לא בתנאי שוק, אם זה כן בתנאי שוק אין בעיה?

היו"ר רשף חן:

	אולי הם מאמינים בחברה הזאת והם רוצים לשמור על שליש ממנה. רגע, שמע אותי. שאלת שאלה אז אני אתן לך דוגמה. אולי הם מאמינים בחברה הזאת והם רוצים לשמור על שליש בה. וגם הוא מאמין בחברה הזאת ורוצה שיהיה לו מאה אחוז בה. ואז מה הוא עושה? הוא הולך, הוא אז מוכר לעצמו מספיק מניות כדי להפוך להיות 99.9 אחוז הוא עושה את זה במחיר שוק, והוא פשוט קנה אותם בכוח. הם לא רוצים.

קריאה:

	לדעתנו זה גם המצב בפועל.

היו"ר רשף חן:

	אז בואו נתקן את זה בפועל ואז זה פותר לי את הבעיה.  אז סעיף (4) אנחנו עושים תיקון שמבהיר שכל מכירת מניות פרטית לבעל שליטה נחשבת למעשה עסקה חריגה וצריכה את כל הפרוצדורה הזאת. 

	עכשיו אנחנו חוזרים לסעיף 5. סעיף 5 אנחנו אומרים:

	"הצעה פרטית אשר מתקיים בה אחד ממנה:"

	בעצם, בסעיף 4 כבר אנחנו זוכרים שיש לנו כל הצעה פרטית לבעל שליטה, ולכן אנחנו לא כותבים את זה כאן עוד פעם. אני רוצה רגע לקפוץ לסעיף (ב). בעצם כל הצעה פרטית שמישהו יהפוך כתוצאה ממנה לבעל שליטה - -

מרים אילני:

	האסיפה הכללית צריכה לאשר מי יהיה בעל השליטה החדש.

היו"ר רשף חן:

	בדיוק. לאסיפה הכללית יש זכות, בקיצור, לא סומכים על הדירקטוריון בעניין הזה, כי זה עניין של בעלי המניות והיחסים ביניהם, ולא עניין של ניהול החברה. 

תמי סלע:

	איך זה שזה לא היה קודם? זה נכנס למשהו אחר? ה)ב) הזה?

היו"ר רשף חן:

	אני אודה לכם אם הב' הזה יהיה כתוב ב-(א) כי לדעתי הוא (א).

מרים אילני:

	לא. קודם, לפני הסעיף עצמו, לפני ההקלות, זה היה כל מי שהופך לבעל עניין מהותי. עדיין נשאלת השאלה, לא היה הסדר. נכון? פיספסו את הקטע הזה.

היו"ר רשף חן:

	לי יותר נוח אם הוא יהיה א. אבל זה לא חשוב. לא משנה. חסר משמעות.

	מבחינת סדר החשיבה שלי. זה משהו חסר חשיבות.  

	הרציו פה אומר, שאנחנו חושבים שכל עסקה שהיא ביותר מעשרים אחוז ממניות החברה צריכה אישור של האסיפה הכללית?


מרים אילני:

	לא. כאשר היא אינה בתנאי שוק ואינה במזומן או בניירות ערך הרשומים למסחר.  ההצעה במקור היתה כשהיא לא בתנאי שוק. זה המצב בארצות הברית. כשההצעה מעל עשרים אחוז ולא בתנאי שוק, אז צריך אישור האסיפה הכללית.

היו"ר רשף חן:

	בסדר.  כך זה בארצות הברית?

מרים אילני:

	כן.

תמי סלע:

	ואם מישהו הופך לבעל מניות מהותי - - - 

היו"ר רשף חן:

	ואז באה הרשות ואומרת מה?

מרים אילני:

	הרשות אומרת, יש לי בעיות עם הערכות שווי. בתנאי שוק יש לי בעיה עם זה. ולכן הכנסנו את העניין שהיא במזומן או בניירות ערך הרשומים למסחר בבורסה שיש להם מחיר שוק. שבתמורה לזה.

היו"ר רשף חן:

	זאת אומרת, בנוסף. היא צריכה להיות בתנאי שוק, במזומן, ויש פרמטר להשוואה.

מרים אילני:

	שלא יהיה למשל שבתמורה לזה, העסקה היא בתנאי שוק לכאורה, ובתמורה לזה נותנים איקס מניות מחברה פרטית. והנה לך הערכת שווי שזה הערכת השווי של המניות בחברה הפרטית. 

היו"ר רשף חן:

	זה תנאים מצטברים. לא חלופיים.

מרים אילני:

	נכון.


היו"ר רשף חן:

	בזווית העין נראה לי שזה חלופי.

תמי סלע:

	אם היא במזומן אבל היא לא בתנאי שוק זה לא חלופי.


היו"ר רשף חן:

	לא. זהו זה לא תמיד נכון. אם היא לא בתנאי שוק אבל זה לא לבעל מניות מהותי אז זה בסדר.

מרים אילני:

	אם היא לא בתנאי שוק בכל מקרה.

היו"ר רשף חן:

	זה חייב להיות לבעל מניות מהותי?

קריאה:

	כן. כן.

היו"ר רשף חן:

	למה?

מרים אילני:

	זה היה המקור בחוק. מה אתה נפגע מזה? מה הבעיה?

היו"ר רשף חן:

	סליחה, אני עושה את זה לא בתנאי שוק.

קריאה:

	אבל הדירקטוריון אישר את זה. 

מרים אילני:

	לא יקרה דבר כזה.

תמי סלע: 

	אבל השאלה אם מה שמעניין זה שבעל מניות הופך להיות בעל אחוז מסוים, מה זה משנה כמה אני מוכרת סך הכל? זאת אומרת, נראה לי שהפרמטר המעניין פה או הפך או שהיה מראש בעל אחוז מסוים של המניות ועשו אתו לא בתנאי שוק, מכרו לו מניות. אם אני קובעת עשרים אחוז, הרי יכול להיות שבאמת הם יתפזרו שניים שניים, ויכול להיות שזה פחות מעשרים, שזה תשע עשרה, ומישהו קיבל חמש עשרה. 

	אני לא מבינה למה צריך את הפרמטר של העשרים אחוז. באלף יש גם את הפרמטר של העשרים אחוז. אבל אם מכרו תשע עשרה וכתוצאה מזה מישהו הפך לבעל.. בתנאי שוק לא צריך, כי יש לי תמיד את הפרמטר של העשרים אחוז. עכשיו, מה זה מעניין כל כך העשרים אחוז הזה?


מרים אילני:

	השאלה שבעצם יש מקום לטענה שההצעה הפרטית שהיא לא לבעל שליטה לא צריכה בכלל הצעה פרטית. 

היו"ר רשף חן:

	מרים. אני רוצה שתעצרי רגע אחד ותגידי לי מה אתם רוצים להשיג בסעיף הזה. את המהות. מה המטרה.

מרים אילני:

	היום, לאחר פשרה שהגענו עם הרשות לניירות ערך, ואולי הרשות ניירות ערך תסביר למה חשוב לה בנסיבות האלה שיהיה אישור האסיפה הכללית.

היו"ר רשף חן:

	אז הרשות לניירות ערך תסביר. מה מטרת הסעיף?

מרים אילני:

	זאת הפשרה שהגענו אתה.

היו"ר רשף חן:

	זו הפשרה. מה מטרת הסעיף הזה? מה הבעיה שאנחנו מנסים לפתור?


אמיר וסרמן:

	הסיטואציה לפי הדין כיום היא שהקצאה עד עשרים אחוז לא מחייבת אישור. וכאן בעצם רצו להרחיב ולומר, גם מעל עשרים אחוז, בעצם כל הצעה פרטית שהיא גם אם היא מדללת בצורה דרסטית את בעלי המניות בחברה, לא טעונה אישור האסיפה הכללית.

	אנחנו חשבנו שזה קיצוני מדי. ולכן אמרנו, אנחנו רוצים שזו תהיה הצעה פרטית שמתאפיינת במאפיינים של הצעה פרטית רגילה. זאת אומרת, או שהיא תהיה במזומן, או שהתמורה תהיה בניירות ערך שרשומים למסחר בבורסה, או שזה יהיה בתנאי שוק.

גד סואן:

	ממה אתה חושש?  נגיד שזה הצעה שלא בתנאי שוק.


היו"ר רשף חן:

	רגע. רגע. מי שירצה רשות דיבור יקבל. אני עדיין מנסה להבין מה אתם מנסים לעשות פה.  אתם מתייחסים לכל הצעה שהיא ביתר מסוים של מניות או רק להצעה שמתייחסת לבעל מניות מהותי?

אמיר וסרמן:

	ההצעה הזאת מתייחסת גם לנפח - - -

דוידה לחמן מסר:

	לתנאים בעיקר. 

היו"ר רשף חן:

	נפח. בסדר גמור. עכשיו, על מה אנחנו מדברים? על אישור של בעלי המניות. כי ההיגיון הוא לבעלי המניות. זה חורג מניהול החברה ועובר לשאלת מבנה החברה. ולכן אנחנו הולכים לבעלי המניות. נדמה לי שזה הרציו. ולכן גם השיקול של הנפח. מכירה של פחות מזה זה בעצם גיוס כסף. וכאן אתה בא ואומר, אני בעצם משנה מבנה.

	עכשיו, אתה בא ואומר, אני מוכר עשרים אחוז ממניות החברה, או יותר מזה. פחות מזה אין לך שום בעיה, אתה לא רוצה שום אישור. יפה. אז בכל מה שקשור למכירה של יותר מעשרים אחוז ממניות החברה, מה בעצם המגבלות שאנחנו רוצים? אנחנו אומרים: אם זה במחיר שוק, אז אין לי בעיה. כי זה בעצם גיוס כסף.

מרים אילני:

	כמו תשקיף.

דוידה לחמן מסר:

 	נכון.

היו"ר רשף חן:

	זה לא דילול.

דוידה לחמן מסר:

	נכון.

היו"ר רשף חן:

	זה לא דילול במובן המסחרי של המילה.

מרים אילני:

	זה כן דילול אבל - - - 

היו"ר רשף חן:

	אני חושב שכשאנחנו כותבים סעיפים ANTI DE,USION זה עסק במכירה בפחות ממחיר שוק. זה בעצם העניין.

דוידה לחמן מסר:

	נכון.

מוטי ימין:

	יכול להיות בשביל להגדיל את המתח כשהוא צריך לקנות.

דוידה לחמן מסר:

	לא. לא. 

עומרי ידלין:

	לא חשוב ההגדרה. אתה צודק, במהות אתה צודק.

דוידה לחמן מסר:

	זה לא בדיוק. אני רוצה להסביר. יש לך בעל שליטה. ההבדל בין הצעה לציבור להצעה פרטית הוא שבעצם הדירקטורים, ההנהלה של החברה, מחליטה להקצות מניות מחוץ לבורסה. היא יכלה לפנות לציבור. היא מחליטה לעשות עסקה מחוץ לבורסה עם פלוני אלמוני. עכשיו, אומרת הרשות לניירות ערך, עצם העובדה שאתם הולכים להקצות פלוני, כשלעצמה, למה לא חזרתם לציבור? הרי יכולתם להזרים עוד פעם כסף, לגייס כסף מהציבור.

היו"ר רשף חן:

	דגל אדמדם מתנופף מאחוריה.

דוידה לחמן מסר:

	צהבהב. עזוב. לא אדמדם.

היו"ר רשף חן:

	לא אמרתי אדום.

דוידה לחמן מסר:

	רגע, אני אסביר את הקטע הזה. 

	במרבית המקרים אין שום צהבהב על הסיפור שאתה מכניס משקיע, ומכניס שותף, אתה משנה את יחסי הכוחות. אולי זה לא משנה מה. אומרת הרשות לניירות ערך, כל זמן שהתמורה היא תמורה הוגנת עבור הנכס, אין לנו בעיה שתעשה את זה.


היו"ר רשף חן:

	מצוין.

דוידה לחמן מסר:

	יפה. מה החשש? החשש הוא שלפעמים אתה עושה את זה בפחות ממחיר השוק, בצורה שלא במזומן אלא תמורת הערכות שווי.

היו"ר רשף חן:

	בקיצור, אם אתה רוצה לדלל מהותית.

דוידה לחמן מסר:

	לפגוע. לדלל מהותית זה לא נורא. כי לדלל תמורת כסף זה בסדר. 


מרים אילני:

	לדלל מהותית שלא בתנאי שוק,

היו"ר רשף חן:

	שלא רק שפוחת חלקי בחברה אלא גם פוחת שווי התיק שלי. 

מרים אילני:

	נכון.

היו"ר רשף חן:

	אז אם אתה עושה את זה ביותר מעשרים אחוז אתה צריך לבוא אלי ולקבל את רשותי. אז אנחנו מבינים אחד את השני מבחינת המהות. עכשיו אני עובר לניסוח. 

תמי סלע:

	לא. עדין אני חושבת, אם משני הדברים שכרגע ניסחת, שזה מדלל בהיקף גדול ולא בתנאי שוק עדיין לא נכנס הפרמטר של בעל מניות מהותי. זאת אומרת, אומרים בזה. גם אם מכרתי הרבה, לא בתנאי שוק.....

היו"ר רשף חן:

	תמי, זה לא קשור בכלל לבעל מניות מהותי. אני לא שמעתי בהגדרת הבעיה את המילה בעל מניות מהותי, לא עלתה. 

	עכשיו אני עובר לניסוח. 

"הצעה המקנה עשרים אחוזים או יותר מסך זכויות ההצבעה בחברה בפועל לפני ההנפקה שתמורתה כולה או חלקה, אינה במזומן"

מה קשור מזומן? ואם נותנים לי שקל במזומן?

דוידה לחמן מסר:

	תמורתה זה כל התמורה. לא כולה או חלקה.

היו"ר רשף חן:

	זה או. יש לי פה "או"  "או" "או"

מרים אילני:

	לא. אני צריכה שכל התמורה תהיה במזומן.

דוידה לחמן מסר:

	כל התמורה. אם אתה מכניס כסף לחברה -- - -

תמי סלע:

	אבל אם זה לא בתנאי שוק, זה גם לא טוב…..

היו"ר רשף חן:

	יש לך פה בעיית ניסוח. את רוצה שזה יהיה "ו".  "אינה במזומן או בניירות ערך הרשומים למסחר בבורסה או שאינה בתנאי שוק"

מרים אילני:

	תעצור פה. אם היא אינה במזומן היא מהותית. פסיק. אם היא אינה בתנאי שוק, היא מהותית. ובלבד שכתוצאה ממנה יגדלו החזקותיו של בעל מניה מהותי…

היו"ר רשף חן:

	או שאינה בתנאי שוק. הבנתי אותך. 

מרים אילני:

	בכל המקרים האלה זה לא בצורה מהותית.

היו"ר רשף חן:

	הבנתי אותך עכשיו. זה בסדר. אז בניסוח את צודקת ואני טועה. זאת אומרת, אם היא לא במזומן צריך אישור. אם היא לא בניירות ערך – 

מרים אילני:

	מהותית.

היו"ר רשף חן:

	היא צריכה אישור. אם היא לא בתנאי שוק היא צריכה אישור.

קריאה:

	אבל אם היא בניירות ערך רשומים ולא במזומן זה בסדר. 

מרים אילני:

	זה הולך יחד. במזומן וניירות ערך זה יחד. 

היו"ר רשף חן:

	נכון. נכון. ודאי. "אינה במזומן או בניירות ערך הרשומים למסחר בבורסה, או שאינה בתנאי שוק".

	עכשיו, עד כאן ברור.  ועכשיו אנחנו מגיעים לסיפא:

	"ואשר כתוצאה ממנה יגדלו החזקותיו של בעל מניה מהותי בניירות הערך של החברה או שכתוצאה ממנה יהפוך אדם לבעל מניות מהותי"

מרים אילני:

	לא. או שכתוצאה ממנה - - - 

היו"ר רשף חן:

	עכשיו, אני שואל: למה הסיפא הזאת בכלל דרושה?

דוידה לחמן מסר:

	אני אסביר. אם אתה מקצה – נקודת המוצא בסיפור הזה זה שעסקאות ,  שחלק ניכר שמוקצה לאדם אחד ולא בתנאי שוק זה בעייתי. אז תשאל אותי, ואם עשרים אחוז עושים הקצאה פרטית לעשרה אנשים ולא בתנאי שוק, זה בסדר? זאת השאלה שבעצם מתעוררת כאן. אז זה בדיוק.

מרים אילני:

	למה שיעשו את זה?

היו"ר רשף חן:

	בשביל להשתלט על חברה. מה זאת אומרת. יש לי עשרה אנשי קש ומשתלט על החברה.

דוידה לחמן מסר:

	לא. אז אם זה אנשי קש אז זה אחזקה לא - - -


היו"ר רשף חן:

	לכי תוכיחי.

דוידה לחמן מסר:

	אומרת הרשות לניירות ערך. העולם הוא לא ברור תמיד שחור לבן. אני לוקח איזה שהם פרמטרים שיחד אני יכול להבין שיחד הם יוצרים איזה שהוא סוג של עננה וממשטר אותם. לכאורה, הקצאה לעשרה אנשים לכל אחד שני אחוזים, לא מטרידה אותי. אני לוקח בחשבון שאם החברה ונושא המשרה, נוגד ככה, עושים הקצאה של עשרים אחוז לעשרה אנשים שלא בתנאי שוק, יהיה עם זה בעיה. מישהו כבר יעשה מזה איזה שהיא בעיה. יש פה איזה שהוא משחק. אתה יכול לבוא ולהגיד לי  לא. מבחינתי אני מסתכל על הצ'אן ולא על המקבל.

היו"ר רשף חן:

	אני מבין מה שאת אומרת. למה עשרים אחוז?

דוידה לחמן מסר:

	אז אני אסביר למה עשרים אחוז. תראה, המספר הוא עשרים אחוז, יש בו כמה אלמנטים. קודם כל, הוא פחות מעשרים וחמש . זה משהו מאוד משמעותי. מדבקת שליטה זה בודאי לא יכול לתת. אלא מאי? אתה מקצה עדיין שני אחוז, לכן זה מתקשר לפויכטוונגר. אתה מקצה הקצאה פרטית לאדם שיש לו כבר שלושה אחוז עוד עשרים אחוז, זה לא יכול להיות. 

היו"ר רשף חן:

	אבל זה מה שכתוב פה.

דוידה לחמן מסר:

….. אז זה טעון אישור. אז אומרים, אם אתה משנה את - - - יכולנו לקחת איזה שהוא רף. יכולנו לקחת עשרה אחוז. 

תמי סלע:

	זה קטן מדי.

היו"ר רשף חן:

	בסדר. המהות - - 

תמי סלע:

	עשרים אחוז זה המצב בארצות הברית. זה התחיל מזה.

היו"ר רשף חן:

	זה המצב בארצות הברית, זה המצב בישראל. 



דוידה לחמן מסר:

	אבל כדי להקל על החברות שנסחרות באמריקה ולא לעשות להן - - 

היו"ר רשף חן:

	דידי, אנחנו לא נכנסים עכשיו למילים. מוסכם שהניסוח הזה הוא לא המוצלח ביותר שיש. אני מבקש שתמי ומרים , הוא מוצלח אבל לא המוצלח ביותר. מרים ותמי יבדקו אפשרות לשפר את הניסוח הטוב הזה לכך שיהיה ממש מושלם, אבל המהות נשארת בדיוק כפי שכתוב כאן, ובעניין הזה המהות מאושרת.

חגי טיומקין:

	הערה אחת. כתוב פה "בחוק זה צד מעוניין". אם מכניסים הגדרה שתופסת לכל החוק, אולי כדאי גם בסעיף 1. בסוף סעיף א. בסיפא … אם אני נתקל במונח "צד מעוניין" בסעיף אחר.

היו"ר רשף חן:

	לא, זה נכון. שואל עורך דין טיומקין בצדק, אם את עוסקת פה בהגדרה, אז למה לא תשימי את זה בסעיף הגדרה?

מרים אילני:

	זה מופיע רק בשני סעיפים מאוד צמודים.

היו"ר רשף חן:

	כן. אבל יש עניין של נוחות של קריאת חוק. זה רלבנטי רק פה? 

תמי סלע:

	כן.

היו"ר רשף חן:

	בסדר. המשך.  עדיין אותו סעיף. 

"לעניין החזקה לפי פסקה זו, יראו ניירות ערך הניתנים להמרה או למימוש מניות, שאותו אדם מחזיק או שהונפקו לפי הצעה פרטית כאילו הומרו או מומשו; לעניין תנאי שוק לפי פסקה זו, יראו הצעה כהצעה בתנאי שוק אם הדירקטוריון קבע על יסוד נימוקים מפורטים כי ההצעה היא בתנאי שוק, אלא אם כן הוכח אחרת".

	ברור ומאושר. הלאה.

תמי סלע:

	עכשיו בוא נחזור רגע ל-269(ג) לראות למה הוסיפו שם.



היו"ר רשף חן:

	אני מקריא:

	"צד מעוניין, כמשמעותו בסעיף 270(5)"

מרים אילני:

	זה חובת גילוי.  אנחנו בסעיף של חובת גילוי. סעיף 269 עוסק בחובת גילוי ואז בסעיף קטן (ג), צד מעוניין כמשמעותו בסעיף 270(5) – זה מה שהחלטנו עכשיו, 

היו"ר רשף חן:

	ג זה בעצם מן פרשנות ל-א. (א) זה נושא משרה בחברה או בעל שליטה בחברה ציבורית היודע שיש לו ענין אישי - -

תמי סלע:

	זה עוד מצב של גילוי. 

היו"ר רשף חן:

	אה. הבנתי. בסדר. זה לא פרשנות.

מרים אילני:

	מה עוד צריך לגלות? 

"צד מעוניין, כמשמעותו בסעיף 270(5) או מי שיהפוך לבעל שליטה כתוצאה מהצעה פרטית, היודע שיש לו עניין אישי בהצעה פרטית מהותית, יגלה בלא דיחוי לחברה הציבורית את מהות ענינו האישי, לרבות כל עובדה או מסמך מהותיים"

נתי שילה: 

	מתי יהיה הגילוי הזה?

דוידה לחמן מסר:

	אנחנו הפכנו פה את פויכטוונגר ללגיטימי. אני פשוט לא -  -אבל זה לא טוב.

היו"ר רשף חן:

	רגע, מה זה הצעה פרטית מהותית?

מרים אילני:

	מה שעכשיו דיברנו.



היו"ר רשף חן:

	זה מה שהגדרנו עכשיו. 

מרים אילני:

	שאתה הולך להיות בעל שליטה בחברה.

היו"ר רשף חן:

	לא, לבעל מניות מהותי. 

מרים אילני:

	לאו דווקא חמישה אחוז. לאו דווקא. אתה יכול להיות בעל שליטה בפחות מחמישה אחוז. אתה מחזיק 4.5 אחוז ואתה הופך לבעל שליטה.

היו"ר רשף חן:

	רגע אחד. צד מעוניין – אני יודע מה זה, אנחנו אומרים, כמשמעותו בסעיף 270(5). שזה מישהו שיהפוך לבעל מניות מהותי, או שהוא עכשיו כבר בעל מניות מהותי. או מי שיהפוך לבעל שליטה כתוצאה מהצעה פרטית. האמת היא שזה קל וחומר. זה מיותר.

תמי סלע:

	למה זה מיותר?

היו"ר רשף חן:

	יכול להיות שאני בעל שליטה עם שני אחוז.

מרים אילני:

	נכון.

היו"ר רשף חן:

	בסדר.   "היודע שיש לו עניין אישי בהצעה פרטית מהותית". מה זה הצעה פרטית מהותית?

מרים אילני:

	זה מה שעשינו עכשיו.

היו"ר רשף חן:

	איפה זה כתוב? 


מרים אילני:

	בסעיף ההגדרות בסעיף (א) כתוב, הצעה פרטית מהותית…. 

היו"ר רשף חן:

	בסדר גמור.  "יגלה בלא דיחוי לחברה הציבורית את מהות ענינו האישי, לרבות כל עובדה או מסמך מהותיים". ברור. זה בסדר גמור.  כן.

נתי שילה:

	יש פה בעיה. הכוונה היא שיש לו עניין אישי בהצעה הפרטית המהותית הזאת, שבגינה הוא נהיה בעל שליטה. 

	אז מי שיהפוך לבעל שליטה כתוצאה מהצעה פרטית היודע שיש לו עניין אישי בהצעה פרטית זו. לא סתם באיזו הצעה. 

מרים אילני:

	ההצעה הפרטית  - - -

נתי שילה:

	לא באיזה הצעה פרטית מהותית אחרת. 

מרים אילני:

	ההצעה הפרטית המהותית. 

נתי שילה:

	מדובר על אותה הצעה. בהצעה זו בעצם. 

תמי סלע:

	יש פה משהו בעצם. זאת.

נתי שילה:

	ואז מתי הוא צריך להודיע על זה? כשמציעים לו? אחרי שמציעים לו?

קריאה:

	צריך להוסיף שם בסוף "זאת".

נתי שילה:

	הוא יכול להיות חיצוני לחברה בעצם.


קריאה:

	אז הוא מבין שזה הולך לקרות.

היו"ר רשף חן:

	לא. לא. מה זאת אומרת? בסעיף 270(5) המילה הצעה פרטית מהותית לא מופיעה בכלל.

תמי סלע:

	לא. היא מופיעה בסעיף ההגדרות של החוק. ואחר כך זה רלבנטי בעוד מקומות הצעה פרטית מהותית, או שזה רק בסעיפים האלה?

מרים אילני:

	זה רק בסעיפים האלה.

היו"ר רשף חן:

	אז זה מיותר. 

תמי סלע:

	לא, אז צריך לעשות את זה כמו הצד המעונין, שזה לא ברור כאילו מאיפה זה הגיע פתאום להגדרה כשאתה קורא את הסעיף.

היו"ר רשף חן:

	נכון. רגע, אז אל תעשי את זה באמת. 

מרים אילני:

	למה? יש לך הגדרה של הצעת רכש מהותית.

היו"ר רשף חן:

	לא.

מרים אילני:

	יש הגדרה של הצעה פרטית מהותית. בסעיף ההגדרות.

תמי סלע:

	לפי מה שאני אומרת, היה עדיף להגיד במספר 5 של 270, להגיד,  הצעה פרטית אשר מתקיים בה אחד מאלה – בסוגריים: בחוק זה, הצעה פרטית מהותית    שזה בעצם רק בסעיפים פה. כי ככה אתה לא…. טוב.  היה פשוט עדיף להזיז את זה בתוך 270(5), פה, להגיד: הצעה פרטית שמתקיים אחד מאלה.


היו"ר רשף חן:

	אני חושב שהניסוח הנוכחי הוא הניסוח הנכון. או לעשות את זה בצורה מיותרת, בהצעה הפרטית המהותית.

נתי שילה:

	בהצעה זו, זאת אומרת. מדובר על אותה הצעה.

מוטי ימין:

	בהצעה בלי להמשיך את זה, אז זה יהיה ברור.
	
היו"ר רשף חן:

	או בהצעה – או בהצעה הפרטית – לא.

נתי שילה:

	או בהצעה זאת? שזה יהיה ברור שזה באותה הצעה.

היו"ר רשף חן:

	זה ברור שזה אותה הצעה. מה זה עוד יכול להיות?

מרים אילני:

	מה, "לא יגלה" בהצעה של מישהו אחר?

היו"ר רשף חן:

	בהצעה הפרטית המהותית – אם אתם חושבים שה הידיעה דרושה, או בהצעה פרטית מהותית, וזה ברור לי לגמרי שזה הצד השני של אותה מטבע, אם רוצים להוסיף שם ה' הידיעה – בקשה. אבל תשאירו את "המהותית".  יגלה וכולי. מה עוד?

מוטי ימין:

	אגב, אם היית מורידה את "בחוק זה צד מעוניין" שזה כולל גם את א וגם את ב' אז לא היית צריכה את כל ההמשך. כל הבעיה שלך היא בגלל שצריכים לכתוב בעל שליטה כנפרד, כי צד מעוניין מתייחס רק לא'. אם זה היה בהסכמה את לא צריכה את כל ההמשך.

מרים אילני:

נבדוק את זה.

מוטי ימין:

	סעיף קטן (5)(א) . אבל אם זה היה כולל גם את ב', כי אין שום סיבה שזה לא יכלול גם את ב', שזה צד מעוניין, זה אדם שהופך לבעל שליטה בחברה. ואז בג.... את התוספת.

מרים אילני:

	אם צד מעוניין היה כולל גם את ב'.... 

היו"ר רשף חן:

	אז רגע, אז למה באמת לא? זה הערה יפה דווקא. למה לא להזיז את "צד מעוניין" לסעיף ההגדרות ולכתוב ש"צד מעוניין" הוא מי שמתקיים בו שהוא בעל שליטה  - - 

מוטי ימין:

	לא, הוא מי שמתקיים בו 270(5) וזה כולל גם את ב'.

היו"ר רשף חן:

	אז לא פתרת כלום. 

דוידה לחמן מסר:

	זה סיבובי ככה. 

היו"ר רשף חן:

	לא פתרת כלום.

מוטי ימין:

	זה גם בעל השליטה וגם בעל עניין מהותי.

היו"ר רשף חן:

	לא. לא. 

תמי סלע:

	זה יותר ברור ככה.

היו"ר רשף חן:

	זה יותר טוב ככה. כי בעל שליטה לא חל עליו כל המגבלות, עשרים אחוז וכולי.



מוטי ימין:

	כן, אבל פה זה רק לגבי הדיווח חל.  הרי כל השימוש שעשו את ההגדרה הזאת זה כדי שאפשר יהיה אחרי כן ב-269 להתייחס לזה. ההגדרה עומדת שם רק בשביל ה-269. אין לה שימוש אחר.


היו"ר רשף חן:

	זה אותו דבר. האמת היא, יכולנו באותה מידה לכתוב, מי שחל עליו סעיף 270(5) א או ב', היודע שיש לו עניין בהצעה פרטית מהותית, יגלה בלא דיחוי לחברה הציבורית את עניינו האישי.

מרים אילני:

	זה גם אפשר.

היו"ר רשף חן:

	נכון, אפשר לכתוב את זה בצורה כזאת. זה אותו דבר.

קריאה:

	לא. אני לא בטוח. הכוונה כאן גם לצד מעוניין אחר בחברה. אם יש בעל מניה מהותי בחברה שיש לו עסקים עם האדם שהולך לקבל מניות, ......

היו"ר רשף חן:

	הבנתי. הערה נכונה. הלאה. הגענו לשלב שכל המוסיף גורע.  איפה אנחנו ? מיזוג. 

תמי סלע:

	נתחיל עם הסדר הכרונולוגי של הסעיפים או קודם ההצעות שלכם? 

 מרים אילני:

	אפשר בכרונולוגי. עכשיו אנחנו בהצעה הפרטית.  שלהם.  מיזוגים.

היו"ר רשף חן:

	קודם כל, כדי שנדע איך להקשיב לזה, מה עמדת משרד המשפטים בסעיף 314?

מרים אילני: 

	אנחנו מקבלים את התיקונים.

היו"ר רשף חן:

	בסדר. אז מוטי בוא תסביר בקשה.

מוטי ימין:

	314 נועד להקל , לעשות מיזוג מקוצר במקרה שמדובר בחברת אם שמחזיקה במלוא המניות של חברת הבת, ואז לא להצריך את כל הפרוצדורה של האישורים בשתי אסיפות כלליות של שתי החברות.


תמי סלע:

	אנחנו מדברים על שליטה מלאה. נכון?

מוטי ימין:

	כן. בעלות מלאה. גם כתוב פה. 

מרים אילני:

	או מכוח הצבעה שלה אולי אפשר להוריד, או לכתוב "הנמצאת בשליטתה ובבעלותה המלאה של החברה הקולטת". כמו שכתבנו שם.

מוטי ימין:

	אפשר כך. כן.

היו"ר רשף חן:

	כרגע המצב הוא שצריך אישור אסיפות בשתי החברות. אז צריך אישור של האסיפה בחברת האם וחברת האם צריכה בעצמה בעצם לעשות איזה מן אסיפה פיקטיבית כזאת...

מרים אילני:

	נכון.

מוטי ימין:

	אז במקרה הזה סעיף קטן ב' אומר שצריך יהיה לעשות רק בחברת האם אסיפה כללית, ובסעיף קטן (ג) הוא קובע שני תנאים שאם הם מתקיימים באופן מצטבר, אז גם בחברת האם לא יהיה צריך לעשות אסיפה כללית משום שזה למעשה - - -

היו"ר רשף חן:

	או.קיי. בואו נקרא. סעיף קטן א אומר, 

	"מיזוג טעון אישור הדירקטוריון והאסיפה הכללית בכל אחת מן החברות המתמזגות". זה הכלל.

דוידה לחמן מסר:

	אני רוצה רק להגיד, זה מאוד חשוב לי להגיד: אנחנו בעיקרון, כמו שאתה יודע, הצעת החוק הפרטית עברה בתנאי שהיא תמוזג ככל שתהיה הסכמה בין הגורמים במסגרת הצעה ממשלתית. זוהי דוגמה מהותית להסכמה לקבל הצעה של הצעת החוק הפרטית במסגרת הצעת החוק הממשלתית. הנה, פה עשינו. אני רוצה להסביר את זה. הדברים האלה נאמרים לפרוטוקול,



היו"ר רשף חן:

	דידי, עזבי את זה, בחייך, מה. כל ההתנצחות המתמדת הזאת ביניכם. אני לא יודע כבר איך להתייחס אליה. 

דוידה לחמן מסר:

	לא. להתייחס לזה כי הממשלה לא חייבת לקבל את זה.

היו"ר רשף חן:

	ודאי שהיא לא חייבת. זה מדינה חופשית. סעיף ב'.

"על אף האמור בסעיף קטן (א) לא יהא מיזוג טעון אישור האסיפה הכללית בחברת היעד במקרה בו החברה המתמזגת מחזיקה בכל הערך הנקוב של הון המניות המונפק של החברה המתמזגת האחרת או מכוח ההצבעה שבה."

מרים אילני:

	אנחנו חושבים שאפשר לנסח את זה ככה: 

על אף האמור בסעיף קטן א לא יהיה מיזוג טעון אישור האסיפה הכללית בחברת יעד הנמצאת בשליטתה ובבעלותה של החברה הקולטת. 

היו"ר רשף חן:

	בסדר גמור. נכון. זה הניסוח והוא טוב.  אגב, ההגדרות האלה, חברת יעד חברה קולטת.

מרים אילני:

	מופיע. מופיע בתחילה.

היו"ר רשף חן:

(2) "על אף האמור בסעיף קטן (א) לא יהיה מיזוג טעון אישור האסיפה הכללית בחברה הקולטת בהתקיים ...."

על אף האמור בסעיף קטן (א) ו-(ב) נדמה לי שג' מתנה גם על (א) וגם על (ב)

מוטי ימין:

	לא. צריך לכתוב גם בקולטת וגם בחברת היעד. 

היו"ר רשף חן:

	רגע. תכף:

"על אף האמור בסעיף קטן (א) לא יהיה מיזוג טעון אישור האסיפה הכללית בחברה הקולטת"

מוטי ימין:

	ובחברת היעד.

מרים אילני:

	לא.

היו"ר רשף חן:

	"בהתקיים התנאים הבאים במצטבר:

(1) המיזוג אינו כרוך בשינוי מסמכי היסוד של החברה הקולטת;
(2)  החברה הקולטת אינה נדרשת להנפיק מניות במסגרת המיזוג או ששיעור הנפקת המניות אינו עולה על 20%."

דוידה לחמן מסר:

	איך היא צריכה להנפיק מניות בכלל? (2) לא מובן לי בכלל. 

קריאה:

 	מנפיקה מניות למי?

מרים אילני:

	לבעלי המניות של חברת היעד.

דוידה לחמן מסר:

	אבל הוא מדבר על בעלות בשליטה מלאה.

מוטי ימין:

	ג' זה מצב אחר. זה מצב שמדובר במיזוג שהוא כמו בהשקעה רגילה בחברה. חברות ענקיות שסך הכל המיזוג אצלן זה בלוח פעילות. 

דוידה לחמן מסר:

	אני לא מבינה. זה כבר לא ברור לי בכלל איפה זה בא ולא בטוח שאני מסכימה לזה. 

היו"ר רשף חן:

	מה ההגדרה של מיזוג? מיזוג, קנייה במזומן של החברה זה גם מוגדר כמיזוג?

דוידה לחמן מסר:

	במזומן, גם בניירות ערך.


היו"ר רשף חן:

	מצב שבו....

מוטי ימין:

	או שאני נותן לו מניות שלי או שאני נותן לו מזומן.

מרים אילני:

	בעלי המניות של חברת היעד.

היו"ר רשף חן:

	רגע. רגע. אני לא נותן לחברה. אני נותן לבעלי המניות שלה. אבל מי בעל המניות שלה? אז למי אני נותן?

מוטי ימין:

	לא, אתה החברה הקולטת?

היו"ר רשף חן:

	כן.

מוטי ימין:

	יש חברת יעד. 

היו"ר רשף חן:

	כן. שהיא שלי.

מוטי ימין:

	לא. 

היו"ר רשף חן:

	הבנתי עכשיו. זה לא תוספת..... הצגת את זה אחרת.

מוטי ימין:

	בעיה שלי. זה יכול להיות גם וגם. 

היו"ר רשף חן:

	אז עכשיו נעשה כאילו לא דיברת בכלל על ג' תסביר בקשה את ג'.


מוטי ימין:

	(ג) זה מיזוג כהשקעה רגילה. זאת אומרת שיש חברה שמבחינתה המיזוג לא מהווה איזה שהוא שינוי מבחינת המבנה שלה, שום דבר. אלא היא חברה גדולה שבמסגרת העסקים שלה בולעת חברות קטנות. ולכן אומרים לא צריך שהאסיפה הכללית של החברה הגדולה, הקולטת, החברה הגדולה שבולעת לא תצטרך כל פעם ...

היו"ר רשף חן:

	החברה הנבלעת במקרה הזה?

דוידה לחמן מסר:

	לכן . אני מסבירה. החברה הנבלעת, בעלי המניות שלה יצטרכו לקבל החלטת אסיפה כללית האם הם מסכימים להיבלע בתמורה שמציעים להם. פה זה סעיף שבא להקל. ולכן אני רוצה רגע לחשוב, על החברה למעלה, ואומרת: אין הבדל בין שולחן לבין החברה . לקונברס, סתם דוגמה, אין הבדל חברות קטנות. 

אם אנחנו לוקחים את הרף הזה של העשרים אחוז של ההקצאה הפרטית, בוא נשחק אתו עכשיו ונראה למה הוא רלבנטי. הרי מה יש פה? יש פה בעצם הקצאה פרטית של 20% לאנשים, לרשף ולי, שבתמורה הם מוותרים על השליטה שלהם בחברה, והיא נעלמת. והם הולכים להיות בעלי מניות בחברה למעלה.

במקרה הזה, בחברה למעלה לא צריך אסיפה כללית, בדיוק כמו שלא צריכה להיות אסיפה כללית להקצאה של עשרים אחוז. זה הלוגיקה.

היו"ר רשף חן:

רגע. רגע. שם היו לנו כל מיני תנאים.

מרים אילני:

	לכן אנחנו מתקנים את זה. זאת אומרת, אנחנו לא מסכימים להצעה כמו שהיא. מסכימים לרעיון.

היו"ר רשף חן:

	”ובלבד שמתקיימים כל התנאים הקבועים בסעיף 270(5)". אף אחד מהם לא הופך לבעל מניות מהותי, הקנייה היא במזומן, המחיר הוא מחיר שוק.... 

תמי סלע:

	לא. זה עוד הרבה יותר מחייב.  הבא צריך להיות שהוא לא הופך לבעל שליטה, ושהוא לא הופך לבעל מניות מהותי. 

דוידה לחמן מסר:

	מה אכפת לי בחברה למעלה? סליחה, אני רוצה להבין משהו. הוא לא הופך לבעל שליטה איפה, בחברה למעלה?



מרים אילני:

	בטח. אני חייבת את זה. אם אתה הופך לבעל שליטה עם פחות מעשרים אחוז.

דוידה לחמן מסר:

	אני מחזיקה עשרה אחוז בקומברס ועשרים אחוז בחברת היי טק שפיתחה מוצר נפלא. אתה עכשיו מקצה לי עשרים אחוז מהמניות. כל בעלי המניות. נגיד. אני בעל מניות יחיד, אני מקבלת עשרים אחוז, ואני הופכת להיות בעלת שליטה בקומברס. אם כתוצאה מהמיזוג עם החברה למטה אני הופכת להיות בעל שליטה למעלה אז....    ברור?

אמיר וסרמן:

	 מה שצריך להסביר כאן, בעצם יש סעיף ספציפי בחוק –320 – שמדבר על סיטואציה שבה יש החזקה כפולה: החזקה גם בחברת היעד וגם בחברה הקולטת. ויש בעיה של ניגוד עניינים ונקבע שם כלל רוב מיוחד. צריך לסייג ולומר שההליך המקוצר שאתם רוצים לא חל במקרים האחרים שבהם יש את הסיטואציה הזאת של ניגוד עניינים.

	זאת אומרת, אם חלה הוראה מיוחדת של 320(ג( עדיין יצטרכו הליך אישור שמביא בחשבון את בעלי המניות שאין להם ניגוד עניינים.

דוידה לחמן מסר:

	בלמעלה?

אמיר וסרמן:

	מה זה למעלה, יש כאן שתי חברות.

דוידה לחמן מסר:

	אני רוצה להגיד משהו. מה אתם רוצים אני ממש לא הבנתי.

בוא נחשוב רגע. יש לנו חברה למעלה ויש לה בעלי מניות כאלה וכאלה. עכשיו היא רוצה לרכוש חברה קטנה, ואנחנו באים ואומרים כך: אם בתמורה למיזוג החברה למעלה מקצה פחות מעשרים אחוז ממניותיה לבעלי המניות הישנים של החברה שנעלמת, והם הולכים להיות בעלי מניות בחברה החדשה בפחות מעשרים אחוז, אנחנו מתעלמים מהעסקה הזאת ומההצעות שתקבל האסיפה הכללית.

	אלא אם ... הופך לבעל שליטה, שזה בודאי שאנחנו צריכים אסיפה כללית – או מה עוד אתם רוצים?

אמיר וסרמן:

	שבא אותו מחזיק גם בחברת היעד וגם בחברה הקולטת, ואז יש חשש שהתמורה כאן היא לא הוגנת. יש לזה סעיף מיוחד ב-320 שאומר שאלא אם כן יש התנגדות של רוב, זאת אומרת, זו סיטואציה מיוחדת.


דוידה לחמן מסר:

	תקשיב לי. אני רוצה שיהיה ברור מתי צריך לכנס אסיפה כללית בקומברס. אז אתה אומר לי, עזבי, כן בעל שליטה לא בעל שליטה. אני רוצה ככלל: אם אדם אחד הוא בעל מניות בקומברס ובעל מניות פה, מה צריך אסיפה כללית? אם יש אחוזים קטנים. 

אמיר וסרמן:

	לשמר את הכללים שקיימים. כאן זה מדבר על עשרים וחמישה אחוז. אם אתה מחזיק מעל עשרים וחמישה אחוז בחברות המתמזגות.

דוידה לחמן מסר:

	אז בוא נתאר את הצד המעונין ונאמר כך: אנחנו נבקש אסיפה כללית למעלה אם כתוצאה מהמיזוג הזה והקצעת העד עשרים אחוז בחברה למעלה פלוני יהפוך להיות צד מעוניין. דהיינו, 

מרים אילני:

	עשרים וחמישה אחוז. 

אמיר וסרמן:

	יש מצב נקי של מיזוג....

דוידה לחמן מסר:

	בעל שליטה או עשרים וחמישה אחוזים.

מרים אילני:

	לא. בעל שליטה נכנס בעשרים וחמישה אחוזים. סעיף 268.

דוידה לחמן מסר:

	אני שואלת מה קורה לו בקומברס. הוא עכשיו הולך לקבל עשרים אחוז מהמניות של קומברס בתמורה למיזוג. מה אתם רוצים שיקרה בחברה למעלה? מתי אנחנו רוצים שתהיה אסיפה כללית? אמרנו, בעיית הנציג, כשל שוק, על מה אנחנו רוצים להתגבר. אנחנו רוצים על עקיפת דיני הצעות רכש, או על עקיפת דינים שכתוצאה מהם ואנחנו לא שואלים את בעלי המניות האחרים, הם נפגעים.נכון?

אמיר וסרמן:

	או עקיפה של דיני המיזוג .....


דוידה לחמן מסר:

	אבל עקיפה של דיני המיזוג הסכמנו לעקוף. אנחנו בדיוק עוסקים עכשיו בשאלה....


אמיר וסרמן:

	אנחנו אומרים שזה לא הגיוני בכל המקרים.

דוידה לחמן מסר:

	אז באיזה מקרים זה לא הגיוני?

אמיר וסרמן:

	זה לא הגיוני כשזה לא המצב הנקי וכשיש החזקה כפולה.

דוידה לחמן מסר:

	מה זה נקי?

אמיר וסרמן:

	נקי זה כששתי חברות שלא קשורות מתמזגות. בעלי מניות אחרים כאן.

דוידה לחמן מסר:

	עכשיו בוא נחזור למקרה אחר. אדם מחזיק חמישה אחוז בקומברס וחמישה אחוז בחברה למטה.

מרים אילני:

	לא. נניח עשרים וחמישה אחוז.

דוידה לחמן מסר:

	לא. אני דווקא רוצה עם המקרים...

אמיר וסרמן:

	אני לא יודע למה את קוראת לזה למטה. זה שתי חברות שנמצאות אחת ליד השניה.

דוידה לחמן מסר:

	שנעלמת. היא נעלמת. החברה הנעלמת. או. קיי.? אדם מחזיק חמישה אחוז.

אמיר וסרמן:

	אז אין בעיה. 320(ג) אומר עשרים וחמישה אחוז. במקרה כזה המיזוג לא יאושר אם יתנגדו מקרב בעלי ....

דוידה לחמן מסר:

	מאה אחוז. אז בוא נגיד ונאמר, שכן צריך אסיפה כללית אם כתוצאה ממנה אדם יהפוך לבעל שליטה.יכול להיות בעל שליטה בפחות מעשרים וחמישה אחוז. ועדיין אני רוצה אישור אסיפה כללית למעלה בקומברס האמיתית, או שכתוצאה ממנה הוא יחזיק עשרים וחמישה אחוז או יותר ממניות החברה הקולטת.

אמיר וסרמן:

	מרים ואני חשבנו על ניסוח פחות מסורבל שפשוט אומר שההוראות של 430(ג) , 270(4) ימשיכו לחול על אף האמור לעיל.

דוידה לחמן מסר:

	אני חושבת שזה מסורבל. אני חושבת שכדאי לבוא ולומר פשוט: לא צריך אישור באסיפה הכללית של החברה הקולטת אם כל מה שעושים זה מקצים עשרים אחוז מניות. לא איכפת לך גם שזה לא במזומן.  ובלבד שכתוצאה מהקצאה בעל מניות בחברה הקולטת לא הופך להיות בעל שליטה או מחזיק ב... שליטה.

אמיר וסרמן:

	זה לא רק הסיטואציה שדיברנו. אנחנו מדברים על סיטואציה שבה מלכתחילה הוא מחזיק מעל עשרים וחמישה אחוז. לא כתוצאה מהמיזוג, ועשרים וחמישה אחוז בחברה א ובחברה ב. והן מתמזגות.

מרים אילני:

	עכשיו אני גם לא הבנתי. הוא מחזיק עשרים וחמישה אחוז בחברה הקולטת. 

אמיר וסרמן:

	וגם  ביעד. בשתי החברות.

מרים אילני:

	לא. בחברת היעד במילא צריך אישור אסיפה כללית. 

אמיר וסרמן:

	אבל לא ברור שבקולטת גם צריך.

מרים אילני:

	בקולטת אבל מה זה קשור לאסיפה כללית בכלל?

אמיר וסרמן:

	זה סיטואציה ברורה של ניגוד. שהמיזוג נעשה במחיר לא טוב.


דוידה לחמן מסר: 

	עוד פעם דוגמה. קומברס וסטרט אפ. אני מחזיקה עשרים וחמישה אחוז בקומברס ועשרים וחמישה אחוזים בסטרט אפ. אם אני לא בעלת השליטה שבסטרט אפ שזה אולי הטריגר, אם אני לא בעלת השליטה בסטרט אפ ואני לא בעלת השליטה בקומברס, נניח, לצורך הדיון, והרוב מחליט למזג את החברה שאני מחזיק בעשרים וחמישה אחוז. אני באמת הצגתי את זה לדירקטוריון ואמרתי, הנה חברה, בעל השליטה הוא בכלל מוטי, גם בחברה למטה, בחברה למעלה מרים בעלת החברה. אני סתם מחזיקה עשרים וחמישה אחוז בשתי החברות. 

	אני באה ואומרת להם: תראו, זה כדאי לכם למזג. מוטי שואלים אותו, אומר מאה אחוז. תמורת עשרים אחוז במזומן שאני אקבל אני מוכן למכור את החברה שלי לקומברס. אני אהנה מהחלק היחסי שמגלם עשרים וחמישה אחוזים שלי בתמורה שיקבל מוטי וכל יתר בעלי המניות . למה צריך עכשיו אסיפה כללית למעלה?

אמיר וסרמן:

	הבנתי מה את אומרת.  בסיטואציה שזה ניגוד עניינים, ניגוד עניינים של בעל שליטה. 

דוידה לחמן מסר:

	אני לא רוצה את המילה ניגוד עניינים. אני רוצה שנבוא ונגיד מקום שאדם הוא בעל השליטה למעלה או בעל השליטה למטה. זאת אומרת, אם הוא בעל שליטה למעלה ובעל שליטה למטה זה סיטואציה אחרת. אתה לא יכול להגיד סתם ניגוד עניינים, כי אין לנו הגדרה לניגוד עניינים.

אמיר וסרמן:

	מקום שמדובר בעסקה שנכנסת לסעיף 270(4) צריך אישור מבחינת החברה הקולטת, וצריך אישור עדיין לפי הסעיף. 

דוידה לחמן מסר:

	אני חושבת שהסיפור של 270(4) מבלבל. אני מציעה שבכל זאת ננסה להגדיר. הפעם אתה הולך לעשות פה דבר שהוא באמת חשוב לפי דעתי למשק. 

היו"ר רשף חן:

	בואו תגידו מה סיכמתם.

מרים אילני:

	לא. עוד לא סיכמנו.

דוידה לחמן מסר:

	תראה, אנחנו מנסים להקל על סיטואציה של חברה גדולה שרוכשת חברה קטנה. אבל אנחנו רוצים להקל עד גבולות מסוימים. דהיינו, אנחנו רוצים להוציא מצבים שבהם יש כמו שאתה אומר, אור צהוב. מהו האור הצהוב? האור הצהוב יכול להיות במצב שאני בעלת השליטה למעלה ובעלת השליטה למטה, ועושה עסקה עם עצמי בדרך כלל, לא בשליטה מלאה. בעלת שליטה- יש בעלי מניות אחרים, ועל ידי כך התמורה משתנה. ברור?

	אז באים ואומרים ככה: במקרה הזה שאני בעלת שליטה צריך אסיפה כללית. אם אני בעלת שליטה למעלה ובעלת שליטה בחברה הנעלמת צריך אסיפה כללית בכל מקרה. אם אני כתוצאה מקבלת עשרים אחוז מהמניות אהפוך להיות בעלת השליטה למעלה, כי היה לי קודם עשר למעלה, והחזקתי גם שבעים אחוז למטה, מקצים לי את העשרים אחוז מכולם, נגיד שמונים אחוז, שנעשה את מספרי, וכתוצאה מזה אני הופכת להיות בעלת עשרים וחמישה אחוז או יותר בחברה למעלה.גם אז צריך. אפילו שיש בעל שליטה אחר.

	עכשיו, אנחנו מנסים לזהות אם יש עוד מצב. 

מרים אילני:

	לכן אני אומרת זה בעל שליטה כהגדרתו בסעיף 268, שזה אומר עשרים וחמישה אחוז...

דוידה לחמן מסר:

	יש לי איזו שהיא הצעה כדי שלא נעשה את כל העבודה הזאת.

היו"ר רשף חן:

	רגע. זה לא קשור לעשרים אחוז. 

דוידה לחמן מסר:

	היא צודקת תמי.

היו"ר רשף חן:

	למה? בכל מצב שמישהו הופך להיות בעל שליטה כתוצאה מהעסקה הזאת זה אסור.

מרים אילני:

	נכון. 

מוטי ימין:

	עשרים אחוז כמבחן. אבל אם פחות מעשרים אחוז יוצרים בעל שליטה אז- - -

מרים אילני:

	נכון. ובעל השליטה זה בעל שליטה כהגדרתו בסעיף 268 שזה אומר עשרים וחמישה אחוז או היכולת לכוון.

היו"ר רשף חן:

	אין הגדרה של בעל שליטה בסעיף 1?

מרים אילני:

	הגדרה כללית של בעל שליטה זה לפי ניירות ערך. שזה היכולת לכוון את פעילותו של התאגיד, וחזקה שמי שמחזיק מעל חמישים אחוז... בעניין עסקאות עם בעלי עניין יש הגדרה ספציפית שאומרת שבכל מקרה עשרים וחמישה אחוז ייחשב כבעל יכולת לכוון.  לפי ההגדרה הזאת.


היו"ר רשף חן:

	הבנתי. עכשיו אני חושב שאני מבין מה אנחנו עושים.

מרים אילני:

	עכשיו יש לי עוד שאלה אחת. כשאנחנו אומרים שחברה קולטת חברה קטנה אז אנחנו רואים את זה כשה.... של עשרים אחוז באמת זה אומר שהחברה שאתה קולט היא קטנה יותר. אבל כשזה במזומן זה לא בא לידי ביטוי שהחברה שאתה קולט היא קטנה יותר.

היו"ר רשף חן:

	מי אמר שזה חברה קטנה דווקא? הרעיון אם אני יכול לקנות אותה היא יותר קטנה ממני. זה אין מה לעשות.

מרים אילני:

	לא בהכרח. זה נכון שכשחברה מנפיקה עד עשרים אחוז לבעלי המניות היא קטנה, זה אומר שהמיזוג הוא לא מעשי, איך נדע מה ההגדרה של חברה קטנה בקשר למזומן. זאת השאלה.

עומרי ידלין:

	באופן עקרוני, אפשר היה לחשוב על שיטה שבה בחברה הקולטת בכלל אין הצבעה באסיפה הכללית. הרי מה זה המיזוג מבחינת החברה הקולטת? החברה הקולטת פשוט משקיעה ורוכשת נכס. נניח, כרגע יש לי חברה שלוקחת את כל ההון שלה ורוכשת באמצעותו נכס נדל"ן. לא צריך החלטה של האסיפה הכללית. אז נשאלת השאלה, למה כשעושים אותה עסקה ורוכשים במקום נכס  נדל"ן רוכשים חברה, פתאום צריך אסיפה כללית. אז ההיגיון זה, ובהרבה מיזוגים זה קורה, שבעלי המניות בחברת היעד פתאום מקבלים צ'אמפ גדול של של מניות בחברת האם, ובאמת נעשה שינוי מבני כזה שמזכיר לנו את השינוי שדיברנו עליו קודם. אז יש את ההיגיון. ולכן בא הפטור הזה. ולכן אם זה נעשה במזומן אז זה כמו שאני רוכש נכס נדל"ן.

מוטי ימין:

	זה לא שינוי מסמכי היסוד.

היו"ר רשף חן:

	האמת היא שכל מה שאמרת נדמה לי מצוי פה בניסוח.

עומרי ידלין: 

	אני הסברתי למה לא צריך לסייג את זה במקרה מזומן.

היו"ר רשף חן:

	אפשר רגע אחד לעבור ולראות אם זה עונה על כל הצרכים?

דוידה לחמן מסר:

	לפי הטיעון שלך, יש לי בעיה לוגית, כרגיל כשאנחנו מתווכחים. לפי הטיעון שלך במיזוג לא צריך אישור של אסיפות כלליות בכלל. ומאחר ויש לי עם זה בעיה.

היו"ר רשף חן:

	מיזוג שיש לו משמעות מבנית כן, ומיזוג שיש לו רק משמעות פיננסית לא.

עומרי ידלין:

	בעלי המניות של חברת היעד מקבלים את המניות אז בוודאי שצריך. החברה הקולטת זה לא הכרחי.

היו"ר רשף חן:

	אישור לשינוי מבנה.  

מוטי ימין:

בכל זאת נלך לפי השיטה אם יש שינוי מבני או אין שינוי מבני.

עומרי ידלין:

	אני אומרת שזה ההיגיון של הכלל הזה.

דוידה לחמן:

	הכלל הזה יש בו יופי מסוים שמעודד. אנחנו באים ואומרים שמיזוגים זה דבר מאוד חשוב. אם כל מה שהחברה היתה עושה זה לקחת את הכסף שלה וקונה חברות, באמת אין לנו בעיה. אבל זה לא מה שכתוב כאן.

היו"ר רשף חן:

	למה?

דוידה לחמן מסר:

	כי כאן כתוב פה גם עשרים אחוז ניירות ערך. והכלל של עשרים אחוז נעוץ בכלל הקודם.

מרים אילני:

	הכלל של העשרים אחוז זה להראות שהמיזוג הוא לא מרכיב.

אמיר וסרמן:

	לא הזכרתי את זה קודם, שני העקרונות....

היו"ר רשף חן:

	זה בסדר. כי יש לך עוד כלל שכרגע עוד לא כתוב פה. שאף אחד לא הופך להיות בעל שליטה.


דוידה לחמן מסר:

	וגם לא בעל עשרים וחמישה אחוז.

היו"ר רשף חן:

	זה בעל שליטה.

מרים אילני:

	לא. זה בעל שליטה בחברה. עשרים וחמישה אחוז זה בעל שליטה לפי סעיף 268.

היו"ר רשף חן:

	אנחנו טוחנים מים. אני מבקש עכשיו לעצור.  

תמי סלע:

	1 בכל מקרה צריך לחול. שהמיזוג לא כרוך בשינוי במסמכי היסוד, ולזה מצטבר אחד משניים: או שזה מעל עשרים אחוז, או שמישהו הופך לבעל שליטה.

היו"ר רשף חן:

	אם את רוצה לעשות את זה ב-2 אפשר.

דוידה לחמן מסר:
 
	לא מספיק. לא מספיק. אז תגיד מה שיש לך להגדיד הרשות לניירות ערך.

אמיר וסרמן:

	אני רוצה לחזור על העמדה שלנו מקודם לפי סעיפים.

דוידה לחמן מסר:

	בלי סעיפים. תגיד את העמדה.

אמיר וסרמן:

	אבל הסיטואציה כבר מוסדרת בדין. בדרך כלל מיזוג טעון אישור האסיפה הכללית של שתי החברות ברוב רגיל. אין לנו בעיה עם הסיטואציה הזאת ועם ההקלה שאתם נותנים כאן, שבמקרה כזה, במצב הרגיל, לא יידרש אישור אסיפה כללית בחברת היעד. יש שני מקרים ספציפיים שמוסדרים ב-320(ג) - - -

מרים אילני:

	אנחנו בחברה הקולטת, אמיר. אנחנו בחברה הקולטת. ביעד צריך.


דוידה לחמן מסר:

	ביעד תמיד תהיה אסיפה כללית.

אמיר וסרמן:

	אבל גם בקולטת צריך. 

דוידה לחמן מסר:

	מתי. תגיד לי מתי. תקראו את סעיפים 320 ג ו-ד. מה איכפת לבעל המניות.

מרים אילני:

	אבל לא. ברגע שויתרת על אישור האסיפה הכללית והקולטת אז הכלל הזה לא חל. 

מוטי ימין:

	430 – מתי ההיגיון? כשיש הצבעה. אם אין הצבעה אז לא צריך 320(ג).

אמיר וסרמן:

	אז לא היה הצבעה מלכתחילה אם אתם מראש אומרים.

מרים אילני:

	אבל אנחנו אומרים שלא צריך הצבעה.

דוידה לחמן מסר:

	אני רוצה שתסביר לי מה כשל השוק שמצריך הצבעה. עזוב. אין חוק, אין חוק חברות, אין כלום. אני רוצה להבין לוגית, מתי אתה חושב שכאשר קומברס , בכוונה אני אומרת, כי אני מחזיקה עשרים וחמישה אחוז. תגיד לי כל דבר. אבל לא מה כתוב. אני לא רוצה לראות סעיפים.אני כבר לא יכולה יותר לראות סעיפים.  תסביר לי.

אמיר וסרמן:

	יש החזקה מהותית על ידי אותם מחזיקים בשתי החברות.

דוידה  לחמן מסר:

	או. קיי. אומרת עכשיו הרשות לניירות ערך כך: אמיר, הרשות לניירות ערך אומרת ככה: אם בחברה הקולטת יש בעלי מניות שהם גם בעלי מניות בחברה הנעלמת, קרי, המתמזגת, יש לי פה עסקה שיש לי חשד שהיא בניגוד עניינים. ואני שואלת למה, וקודם כשלא היית התחלנו לדון. אם הוא מחזיק חמישה אחוז פה וחמישה אחוז שם – זה לא. או.קיי. אז מה בכל זאת מטריד אתכם?

	אז אנחנו מנסים להגיע מהו אותה סיטואציה שכמות מסוימת של מניות פה ושם יוצרת לך בעיה של כשל שוק בתהליך קבלת ההחלטות בחברה למעלה.


אמיר וסרמן:

	אנחנו מדברים על עשרים וחמישה אחוז בכל אחת מהחברות.

דוידה לחמן מסר:

	מאה אחוז. אני עניתי לך לפני שנכנס היושב ראש, ואמרתי, בוא נכתוב במקום בעל שליטה גם בעלי שליטה וגם נכתוב מקרה נוסף, או שאדם מחזיק עשרים וחמישה אחוזים או יותר בחברה למעלה ובחברה הנעלמת. 

אז הוא אומר שיש פה טאוטולוגיה. שהוא חושב שהתנאים הקיימים של עסקאות באמת היו נותנים מענה. אבל בגלל שאין פה אסיפה כללית יש חשש שתהיה פה טאוטולוגיה ולכן הוא רוצה להבהיר, שעל אף האמור, הוראת סעיף 320ג וד ימשיכו לחול. דהיינו, יהיה צריך אסיפות כלליות במיזוג של חברות שבהן מתקיימים התנאים הנקובים ב-328 ג וד.

מרים אילני:

	זאת אומרת שאותו אדם לא ישתתף באותה אסיפה כללית בחברה הקולטת.

דוידה לחמן מסר:

	קודם צריך אסיפה.

מרים אילני:

	והוא לא ישתתף בה.

היו"ר רשף חן:

	נדמה לי שכל התיקון הזה לא צריך לבוא בסעיף 314 אלא בסעיף 320. מפני שסעיף 314 קובע כלל של אישור אסיפה כללית בשתי החברות . סעיף 320(א) חוזר עוד פעם על מה שכבר נאמר בסעיף 314 ואחרי זה מתחיל לפרט אותו. 

ואם אנחנו רוצים לקבוע סייגים, שזה בעצם שתי האמירות האלה שחוזרות על עצמן פעם אחרי פעם, פעם אחת אומרים אישור האסיפה והדירקטוריון ופעם אחת אישור האסיפה. אז כל הסייגים בעניין הזה צריכים להיות ב-320. הכל יסתדר הרבה יותר יחד.

דוידה לחמן מסר:

	אנחנו מתחילים עם המודל של עומרי ואומרים, ככלל לא צריך אסיפה כללית אם אין שינוי מבני. אם יש שינוי מבני בבעלי המניות בסוג הזה שדיבר עליו אמיר מהרשות לניירות ערך, פלוס המצב של שליטה, או אז כן צריך אסיפה כללית ואסור לו להצביע.

היו"ר רשף חן:

	בואו נעבור על המצבים כאן ונעבור על סעיף 320.

דוידה לחמן מסר:

	אתה בטוח שאתה רוצה?

היו"ר רשף חן:

	אתם רוצים להביא לי נוסח מוסכם לישיבה הבאה? סוכם.

מרים אילני:

	אני לא יודעת אם לישיבה הבאה, אבל לישיבה שנעסוק. לא חוזרים כל פעם.

היו"ר רשף חן:

	לישיבה הנדחית הקרובה. תעשו את זה ביחד עם מוטי? אתם הבנתם את העיקרון?

מרים אילני:

	אנחנו נעבוד על זה גם עם אמיר. 

היו"ר רשף חן:

	בסדר. תעמדו גם בקשר עם מוטי. סעיף 317.  

דוידה לחמן מסר:

	אני בכלל הייתי צריכה להיות כמו במשא ומתן הקואליציוני. אני לא מסכימה לקבל שום הצעה שלהם עד שלא רואים את הכל כדי שמישהו יראה ולא יצטרך להתווכח אתי על הדברים שנשארו בחוץ.

מוטי ימין:

	בסעיף 317 אנחנו רצינו לקצר את ההליכים במיזוג, כי פשוט קשה מאוד לחיות עם לוחות הזמנים שם. 

היו"ר רשף חן:

	"חברה מתמזגת תמציא את הצעת המיזוג לרשם החברות" – אני מבין שכרגע זה בתוך שלושה ימים ממועד זימון האסיפה הכללית.

דוידה לחמן מסר:

	מוטי רוצה לקצר מועדים.  בררנו את זה, אי אפשר לקצר מועדים. את האמת אני אומרת.

תמי סלע:

	סוף התהליך זה שתוך שבעים יום - - -

היו"ר רשף חן:

	השבעים יום האלה זה הבעיה לא השלושה ימים.


דוידה לחמן מסר:

	אני יודעת.

תמי סלע:

	שבעים יום מהמועד שבו הומצאו הצעות המיזוג לרשם החברות אז יבוצע המיזוג. בסופו של דבר זה מה שמפריע. השבעים יום. זה הם רוצים לקצר לשלושים.

דוידה לחמן מסר:

	אני רוצה להגיד ככה: מה הבעיה שלי? הבעיה שלי היא כזאת: הבעיה שלי זה גם הממונה על ההגבלים העסקיים שיש לנו אותו בפנים, שהודעה נשלחת - - 

תמי סלע:

	יש לך שלושים יום. הנושים כמה זמן הם צריכים להגיש - - 

דוידה לחמן מסר:

	מיזוג שחוק החברות מדבר עליו הוא מיזוג שבו חברה אחת נעלמת. כל יתר הדברים שאתה קורא להם מיזוג הם לא מיזוג. הם הקצאת..... חשוב מאוד להבין. כאשר חברה נעלמת, זה אומר שאני, שהייתי נושה של החברה שלך, הופכת להיות הנושה של החברה של מרים. כי מרים קנתה את החברה שלך. בלי הסכמתך. לא דיברו אתי. התנאה על חוק המחאת חיובים. זה היופי במיזוג. בעוד שלפי חוק המחאת חיובים כדי להמחות חיוב צריך הסכמת החייב, דיני המיזוג מאפשרים, בגלל יעילות השוק, למנוע את זכות הוטו של הנושים של החברה הנעלמת, ובעצם אומרים: אתם תבלעו את הגלולה, ותהפכו להיות נושים של החברה הקולטת. זה דיני המיזוג. 

	יחד עם זה עושים כמה הגנות: נותנים להם אפשרות ללכת לבית משפט. לא נותנים להם וטו. אבל פוסלים פגיעה בקניין. כי היית יכול לבוא ולומר לי, שמאחר וחוק המחאת חיובים מתנה המחאת חיוב בזכותו של חייב, וזכות זו היא חלק מקניינו של אדם, ואין לפגוע בקניינו של אדם או בציפיות הלגיטימיות, הרי שזה פגיעה בקניין – אז באנו ואמרנו: את הפרוצדורה לשמר את זכות הקניין שלך נשאיר לך.

היו"ר רשף חן:

	אבל אם היה להם שיעבוד על המניות אז בעצם היו משיגים את התוצאה....

דוידה לחמן מסר:

	אם היה להם שיעבוד הם היו משיגים זכות, אם השעבוד היה עומד על זה, וגם זה לא בטוח. כי השעבוד אומר שאם אתה לא פורע את ההלוואה ניתן לממש את המניות. זה לא אומר שזכות ההצבעה שלך באסיפה הכללית שבו המניות נעלמות בהכרח היה לך וטו עליהם. אז בוא נגיד השאלה איזה שיעבוד ומה הוא התנה. נשים את זה בצד. יכולת כנושה לקבל וטו על מיזוג. ויש הרבה מאוד נושים שבהלוואות מבקשים וטו על מיזוג ומקבלים אותו. בהיעדר התנאה מפורשת בהסכם הלוואה או בתקנון, אין להם וטו.

	דרך אגב, זה גם צריך להיות בתקנון, אבל זה לא חשוב. נכון? צריכה התחייבות כלפי צד שלישי?


מרים אילני:

	לאו דווקא. אפשר לעשות את זה בתקנון. 

דוידה לחמן מסר:

	עכשיו אנחנו חוזרים לשאלה ואומרים מה בכל זאת נותנים לנו השבעים ימים האלה שמוטי רוצה לקצר, ואילו יכולתי הייתי מקצרת.

מרים אילני:

	צריכים להדגיש שהחוק מאפשר בכל זאת לנושה להתנגד למיזוג.

דוידה לחמן מסר:

	זו הזכות הפרוצדורלית של הקניין.

מרים אילני:

	למרות שעושים את זה בלי הסכמתו יש לו זכות להתנגד.

דוידה לחמן מסר:

	זאת אומרת, אנחנו אמרנו להם או.קיי. אתם צריכים לקבל קודם כל הודעה, צריכים לפרסם, צריכים לקרוא את התנאים, צריכים לקיים אסיפות כלליות, צריכים לאפשר זמן לנושה לרוץ לבית משפט ולעצור את המיזוג, כי אנחנו לא רוצים, יכול להיות שהמיזוג באמת פוגע בו באופן מהותי כי החברה הפועלת היא מאוד גרועה, ומחר היא תפשוט את הרגל בכלל, וזה שבעלי המניות מסכימים כי הם מקבלים כסף ובורחים.

	ולכן, פרק הזמן הזה של השבעים ימים נועד לאפשר את כל המהלכים האלה. ואנחנו לא יכולים....

מרים אילני:

	יש לנו דבר ראשון את העשרים ואחד ימים של האסיפה הכללית. אחרי זה יש שבועיים שיש זכות לנושה לקבל את הדו"חות הכספיים. לפחות שבועיים לקבל את הדו"חות הכספיים של החברה כדי לדעת אם הוא רוצה להתנגד או לא.

דוידה לחמן מסר:

	אני כבר מוכנה לקצר לך בכנף שבין חברת אם וחברת בת. הנה, אני כבר חושבת על איך אני יכולה לקצר. לא משבעים לאפס. אבל אני יכולה לבוא ולהגיד, שמקום שאין צורך באסיפות כלליות בחברה הקולטת ובחברה המתמזגת, כגון מיזוג של חברת אם וחברת בת בבעלות ובשליטה מלאה, או אז אפשר לשקול קיצור הזמנים.

מוטי ימין:

	אבל אם הם מבקשים זה אותו הדבר.


מרים אילני:

	אחרי שיש את האישור של האסיפות הכלליות אנשים מתחילים להתארגן.

מוטי ימין:

	אבל לפי החוק לנושה מהותי צריכים לתת תוך שלושה ימים. 

מרים אילני:

	כן. אבל הנושה מתחיל באמת להתארגן לאחר שהוא יודע - - 

מוטי ימין:

	מה זה באמת?

מרים אילני:

	תשמע, עוד אין אישור אסיפה כללית אז הוא יפנה לעורך דין ויתחיל לכתוב תביעה, לבקש את הכסף שלו?

מוטי ימין:

	כן.   סליחה. מודיעים לך שהולכים לעשות מיזוג. אז אתה לא תלך לישון. אתה תלך לבית משפט אם יש לך בעיה. 

מרים אילני:

	אתה עוד לא הולך לבית משפט. אין אישור של האסיפה הכללית על המיזוג.

מוטי ימין:

	אתה יכול לבדוק מה קורה. ראית שהיתה האסיפה הכללית.

דוידה לחמן מסר:

	הזכות לפנות לבית משפט זה 319.  

קריאה:

	כמה זה היום?

מוטי ימין:

	לא מודיעים לו כמה זמן. הוא יכול ללכת מתי שהוא רוצה.

מרים אילני:

	יש את השלושים ימים של הזכות של הממונה על ההגבלים העסקיים להודיע אם הוא מתנגד או לא. 

דוידה לחמן מסר:

ארבעים יום. אפשר להגיד ארבעים יום. 

מוטי ימין:

	זה לא רלבנטי. אם יש לי פטור מהאישור של הממונה על ההגבלים.

דוידה לחמן מסר:

אנחנו באים ואומרים, ככלל ארבעים יום. אני רוצה לשאול את השאלה הבאה: האם נוכל לחיות עם ארבעים יום?

מרים אילני:

	ממשלוח הצעת המיזוג?

דוידה לחמן מסר:

	כן. 21 יום, פלוס זמן בית משפט.

מוטי ימין:

	כתוב פה. קודם כל יש תנאי שקודם כל קיבלת את כל האישורים. אבל כתוב פה. יש שני תנאים. האחד זה שהרשם קיבל את כל האישורים.

קריאה:

	בטח גם אישור של הממונה.

מוטי ימין:

	לא התקבלו כל האישורים, אז גם יחלפו מאתיים יום.

מרים אילני:

	מה שאני טוענת שהגיוני שנושה יתחיל לנקוט בהליכים של בדיקת העניין אחרי שהוא יודע שיש אישור למיזוג. למה שהוא יוציא כספים לפני כן?

קריאה:

	ולמה שהממונה יתחיל לבדוק? 

מוטי ימין:

	סליחה, יש פה שתי חברות.


עומרי ידלין:

	יש המון אנשים. תסתכלי עלי כבעל מניות שיושב באיזו שהיא אסיפת סוג. אני אומר לעצמי, אם זה יעבור את האסיפה הכללית, אז זה יגיע לאסיפת סוג. נכון? אז למה לי להתחיל לחשוב? אז בואי ניתן 21 יום לאסיפה הכללית, 21 יום לאסיפת סוג, 21 יום לנושים. ושבעים יום לממונה.
כולם עובדים פה במקביל.  הממונה עובד במקביל לבעלי המניות.

דוידה לחמן מסר:

	אתה לא צודק. שנייה. בעל המניות סוג רוצה להתנגד.

עומרי ידלין:

	עזבי, אני חוזר בי מבעל מניות סוג. אני מדבר על בעל מניות רגיל. למה שהוא יחכה לאישור הממונה? 

דוידה לחמן מסר:

	לא. לא צריך.   אני ראיתי את ההצעה לויתור וחשבתי שזה לא חיוני, ואני לא זוכרת איך קבעתי את השבעים יום.  אני נורא שמחה בשבילכם שאתם עוסקים בזה. אני מוכנה לשחזר את לוחות הזמנים ולראות.

מרים אילני:

	מה שאני הבנתי שזה היה פשרה עם הבנקים בזמנו. 

דוידה לחמן מסר:

	אז נחכה מוריה תחזור. 

מרים אילני:

	עם הנושים שאמרו שהם לא יכולים להתארגן בזמן הזה.

דוידה לחמן מסר:

	האם אתם מסכימים לקצר את הזמן שבו המיזוג יתפוס משבעים יום לעשרה ימים?

מוריה הופטמן :

	הבעיה ברורה. משלושים יום כתוב שם ממועד הגשת ההצעה לרשם. ברור שזה קשה לנושים להתארגן בפרק זמן כזה להגיש את ההתנגדויות שלהם לבית המשפט. שישים זה טוב? אני תוהה פשוט מה הקריטריון המהותי.

היו"ר רשף חן:

	אני מאומן בעניין הזה בזמן האחרון. עשרים.


מוריה הופטמן:

	הנקודה היא ברורה.  צריכים לעבור את האישורים דווקא מפני שהמערכות האלה עובדות מסודר, ויש הרבה גורמים שצריכים לתת את האישורים הפנימיים שלהם למהלכים כאלה, במיוחד אם מדובר בחובות גדולים. 

גד סואן:

	בתוך הבנקים?

מוריה הפטמן:

	כן. יש וועדות. חייבים לעבוד בצורה כזאת כי מחייבים אותם לעבוד בצורה כזאת. על הנקודה הזאת גם אתה רוצה שזה יעבוד מסודר.

גד סואן:

	זה בסדר גמור. אבל זה יקצר לך את התהליך.

היו"ר רשף חן:

	מה בעצם הבעיה? 

מוריה הופטמן:

	שבעים זה לא מועד קדוש. הרי קבעו שבעים תיאורטית בחוק אפשר היה לשים מועד אחר. חודש זה קצר. אני מדברת על מועד הגיוני. 

דוידה לחמן מסר:

	לא איכפת לי שתשב על שלושים כדי שאני אעלה לחמישים. אבל אני רוצה להסביר לך ששלושים זה לא ריאלי. אסיפה כללית, קבלת דו"חות כספיים, 21 יום זה האסיפה הכללית, עוד 7 ימים זה שלושים יום. אני חושבת שאם אנחנו נגיע למשהו כמו 45 יום, אני מרגישה עם זה נוח. זה קיצור משמעותי וזה יפה. 

מרים אילני:

	יש להם שבועיים עד שהם לוקחים את הדו"חות הכספיים מהנושים. הם יכולים לעכב את הדו"חות אצלם שבועיים, 

דוידה לחמן מסר:

	את יכולה לבוא ולהגיד שהרשם יבצע את ה-45 יום אם החברה הצהירה שהיא מסרה את הדו"חות הכספיים למי שביקש. אם לא – זה 70. אני יכולה לבוא ולומר כך:  


מוריה הופטמן:

		זו נקודה שכבר העלינו בדיון מלכתחילה.


	מדוע הספירה מלכתחילה מתבצעת מיום שמגישים לרשם את כל המסמכים כמובן הפרשים מאוד קטנים של ימים ולא ממועדי האישורים של האורגנים?

מוריה הופטמן:

	למעשה, מה הפריע לי בחשיבה? ושוב אני מדברת כאן פתוח, לא שיש לי איזה אינטרס. אנחנו כבר הערנו על זה מלכתחילה. 

	הנקודה היא כזאת: הדירקטוריון והאסיפה הם האורגנים של החברות אשר מחליטים על המיזוג. הם לדעתי הקריטריון הראשון. כמובן, יש קשת רחבה והנושים.  

קריאה:

	אם מישהו רוצה להזדרז יכול לעשות את האסיפה הכללית גם ב...

דוידה לחמן מסר:

	ובלבד שנשלחה הודעה לרשם קודם. תקשיבו לי רגע. אני מבקשת זמן לחשוב. אמרה עכשיו מוריה משהו רלבנטי. אנחנו התחלנו לספור את הימים מיום משלוח ההודעה לרשם החברות. מתברר שככל הנראה המצב בשוק הוא ששולחים הודעה לרשם החברות בראשון בינואר ומגישים בקשה לכינוס האסיפה הכללית בראשון לפברואר. ואז הנושים נודע להם שבעצם האסיפה הכללית אכן החליטה לאשר את המיזוג כי הם היו בטוחים שהיא לא תאשר, קרוב מאוד לסוף השבעים יום. אז אנחנו צריכים לחשוב על זה קצת יותר יצירתי. דהיינו, או לעשות שבעים יום אם לא נשלחה הודעה קודם, בלה בלה בלה, או למי שקידם ועשה זירוז הליכים – מועד אחר.

	אני מוכנה לשקול את זה.

היו"ר רשף חן:

	בעצם מה שאת אומרת זה בסעיף 323 במקום חלפו 70 יום יהיה כתוב חלפו 30 יום מהיום בו האסיפה הכללית אישרה את המיזוג.

דוידה לחמן מסר:

	נכון. אני רוצה לבחון את זה. כן. ובלבד שנשלחה הודעה קודם לאסיפה כללית ולרשם. 

היו"ר רשף חן:

	מהיום בו נמסרה הודעה לרשם. ובלבד שנמסרה הודעה לרשם.

מרים אלוני:

	לא. אבל חייבים, כתוב. 

היו"ר רשף חן:

	לנושים מתי צריכים למסור הודעה?


קריאה:

	תוך שלושה ימים מההודעה לרשם.

היו"ר רשף חן:

	תוך שלושה ימים מההודעה לרשם, והאישור של האסיפה הכללית? 

דוידה לחמן מסר:

	אין לי לוח אבל יש נתק בין מועד משלוח ההודעה לרשם לבין מועד כינוס האסיפה הכללית וההודעה לנושים. אם אני אצליח עכשיו לחשוב, וברגע זה אני לא חושבת, יכול להיות לפי המאוחר, לפי המוקדם, אני אעביר למוטי הצעה וגם למוריה, על סיטואציה שבה אם יש סמיכות מועדים כמו שאנחנו חשבנו, בין מועד ההודעה לרשם לבין המועד לכינוס האסיפה הכללית, קבלת ההחלטה ומתן הודעה לנושים, או אז ניתן לכווץ את השבעים ימים האלה. אבל אני צריכה קצת יותר לשחק, וחבל לי על הזמן שלך  כדי לראות את זה. אבל בעיקרון, יש לנו רצון לקצר. יש לבנקים רצון לקצר כנושים, 

היו"ר רשף חן:

	אבל הבנקים הם לא רק נושים. הם גם מעונינים במיזוגים.

דוידה לחמן מסר:

	לפי הנושא של החומות הסיניות מי שפועל פה כיועצי השקעות לא אמור לשבת פה. 

היו"ר רשף חן:

	מה שאני מציע ברמת העיקרון, לחבר את מה שנאמר כאן. בסעיף 318 צריך להוסיף גם חובה מפורשת לשלוח הודעה לנושים על ההחלטה של האסיפה .זה לא קיים. כל אותם אנשים שאנחנו רוצים להקנות להם את הזכות תוך שלושים יום ממועד האסיפה, חייבים לקבל הודעה תוך פרק זמן קצר, תוך שלושה ימים זה יומצא. הם צריכים לקבל את זה. ואז אפשר באמת בסעיף 323 לקבוע שתוצאות המיזוג יחולו תוך 30 יום מהחלטת האסיפה הכללית, ובלבד שנשלחה הודעה לנושים- - -

מרים אילני:

	חייבים לשלוח הודעה. לא חייבים "בלבד שנשלחה". 

היו"ר רשף חן:

	לא. סליחה. כי אם לא נשלחה והם יבואו גם אחרי שבעים יום ויגידו, לא ידענו, אז לא יגידו להם מצטערים, עבר המועד.

דוידה לחמן מסר:

	סליחה. אני רוצה להסביר משהו, אדוני. מיזוג  - החברה נעלמת, נמחקת מהמרשם. אין חברה. זה IRREVERSIBLE. יש לנו סוף סוף דבר שהוא כמו מוות. עכשיו, אני את הבעיה של הנושים אני אפתור אחרת. אנחנו נבוא ונגיד שהחברה תצטרך להצהיר בפני ה....– היא ממלאה גם היום טופס – היא תצהיר שנשלחו הודעה לנושים המהותיים, אם היא עושה את כל הפרוצדורות לפני מועד קיום האסיפה הכללית, אז אין לי בעיה עם זה.

	זאת אומרת, לא "ובלבד שנשלחה שבעים יום לפני" – ובלבד שנשלחה נקודה. זאת אומרת, אם החברה לא תמלא בטופס שנשלחה הודעה מהותית לנושים, אני אדישה מתי נשלחת ההודעה. ההודעה היתה צריכה להישלח לפני מועד כינוס האסיפה הכללית, כדי שגם לנושים יהיה את הזמן. אם אתה רוצה לכווץ את הכל – אז החברה, דירקטוריון החברה שמחליט לבלוע את החברה השנייה, ודירקטוריון החברה הקולטת, בעיקר, צריכים לבצע פעולות מהירות בתקופה קצרה. 

הם צריכים באותו יום תיאורטית להוציא הודעה על כינוס אסיפה כללית, להודיע לנושים, להעמיד לרשותם את הדו"חות הכספיים, להודיע לממונה על ההגבלים העסקיים. אם הם היו מבצעים את כל הדברים האלה באותו יום, תיאורטית ניתן בתוך 30 יום לגמור את המיזוג. בגלל ההסתברות שהם יבצעו את זה היא לא גבוהה, אני חושבת שיהיה 45 יום. אני כבר אומרת לך.

היו"ר רשף חן:

	דידי, הנקודה היא שההודעה הראשונה שאת מוסרת להם זה על הצעה. הם עדיין לא יודעים שההצעה הזאת התקבלה על ידי האסיפות, ולכן אין להם שום סיבה לרוץ לבית משפט. לכן את חייבת להוסיף הודעה נוספת, מלבד היי, שימו לב אנחנו מתכוונים לעשות את זה, זה הודעה – עשינו, ביצענו. אנחנו החלטנו. רק ברגע שמסרת להם את ההודעה הזאת, את חייבת למסור להם את ההודעה הזאת, מהרגע הזה מתחיל לרוץ הזמן שלהם. והם מסכימים שאם נתת להם קודם ועכשיו הודעת להם נפל הפור, 

דידי לחמן מסר:

	אני לא יכולה שתי הודעות לנושים. זה נורא יקר. אל תעשה את זה. אני צריכה הודעה אחת. תוותר על הזמן תלך על ההחלטה של האסיפה הכללית. 

קריאה:

	ההודעה אחרי האסיפה הכללית יותר חשובה מההודעה ...

היו"ר רשף חן:

	נשמע מתקבל על הדעת. אבל אז הם צריכים להתארגן תוך 30 יום.

דוידה לחמן מסר:

	זה לא מתקצר מ-70 ל-45. אני צריכה לחשוב, אני צריכה לשחק. צריכים לעשות עם זה כל מיני- - -

היו"ר רשף חן:

	אנחנו צריכים להחליט אחד משניים. אפשרות אחת – אנחנו אומרים שאנחנו רוצים הודעה אחת, ואנחנו רוצים לתת להם פרק זמן ארוך, וזה המצב הקיים. האפשרות השנייה היא להגיד, תראו: אנחנו רוצים ליצור מנגנון של גמישות, שמצד אחד מגן על האינטרס של הבנקים, מצד שני מאפשר לחברה, אם היא מזדרזת, לקצר את התהליך. 

	אז מה אנחנו אומרים? אנחנו אומרים, יש לנו השכבה האחרונה בלוח הזמנים שלנו, זה פרק הזמן שבו בנק צריך מרגע שהוא יודע שסופית - -

דוידה לחמן מסר:

	למה רק בנק?


היו"ר רשף חן:

	נושה כלשהו יודע שהתקבלה החלטה בניגוד לאינטרס שלו, לתת לו זמן ללכת לבית משפט. נורמה כללית במדינת ישראל לעניין הזה זה 30 יום. וזה טוב. זה זמן קצר.

דוידה לחמן מסר:

	בדיוק כך הגענו ל-70. 21 יום אסיפה כללית, עוד 30 יום – 

היו"ר רשף חן:

	יפה. אז עכשיו את צריכה להחליט.אם את רוצה לקדם את האינטרס של החברה בלי לפגוע בנושים, את חייבת למסור הודעה שנייה. אפשר, אגב, ללכת על דו קני. שאפשרות אחת זה 70 יום מהודעה, אבל אם נמסרה הודעה שנייה –

דוידה לחמן מסר:

	אי אפשר. אי אפשר. הרשם לא יכול לבדוק. 

קריאה: 

	מישהו בדק כמה התנגדויות של נושים היו למיזוגים?

דוידה לחמן מסר:

	כן. יש. יש התנגדויות.

	אני לא יכולה לתת לרשם שיקול כזה. צריך להיות יום אחד קבוע. הרשם לא יכול לבדוק שום דבר. רשם החברות הוא מכונה, מחשב. זהו. אי אפשר תנאים, בדיקה. אז יכול להיות שנרד מ-7- ל-60 בזמן הזה. ואז נראה עוד שנה.

היו"ר רשף חן:

	יש פתרון נוסף. אתה מצהיר על כל הנושים שלך. נכון?

קריאה:

	לא. 



היו"ר רשף חן:

	לנושים מובטחים. 

דוידה לחמן מסר:

	הם גם צריכים ללכת להתנגד, זה העובדים, בקיצור.

היו"ר רשף חן:

	והולכים לבית הדין לעבודה.   הסיכום של הנקודה הזאת – צריך להשאיר את המנגנון הקיים, אפשר לשקול לקצר אותו. 

דוידה לחמן מסר:

	נכון. לכן אמרתי מ-70 ל-60 אני מוכנה לקצר. 

היו"ר רשף חן:

	לאן אנחנו מגיעים?  רבותיי, אנחנו בסעיף 320. מה התיקון בסעיף?

מרים אילני:

	רגע, עוד לסעיף הקודם, יש כאן הערה של רעות. המתמחה שלנו. אתה ביקשת להוסיף גם הודעה על אסיפה כללית. אז לכן היא מציעה רעיון שההודעה תהיה על האסיפה הכללית עצמה ולא על האישור, ואז יש בה את ההצעה. ואז הוא יודע מתי יש אסיפה כללית והוא יברר אם זה התקבל או לא התקבל.

	היום יש הודעה רק על הצעת המיזוג.

תמי סלע:

	והם לא יודעים מתי האסיפה הכללית?

מרים אילני:

	לאו דווקא. אבל אם יש לך הודעה על האסיפה הכללית בצירוף ההצעה, אתה כבר יודע מתי האסיפה, תברר מה קרה.

תמי סלע:

	ההודעה לנושים לא כרוכה בהודעה לרשם? הרי הודעה לרשם זה שלושה ימים מ..... 


מרים אילני:

	אז נעשה שהכל יהיה בד בבד.

דוידה לחמן מסר:

	כדאי שממש נבדוק את זה איך לסדר את זה.

היו"ר רשף חן:

	סעיף 320 – מה התיקון המוצע? 


תמי סלע:

	תיקון אחד זה תיקון שכבר עברנו עליו בהרבה סעיפים אחרים. במקום להגיד "הנוכחים בהצבעה " אומרים "המחזיקים ברוב זכויות ההצבעה מקרב המשתתפים בהצבעה, למעט הנמנעים".

היו"ר רשף חן:

	בסדר.  תיקון טכני. ואולם  ומה זה הסיפא?

מרים אילני:

	זה הסעיף שדנו בו קודם, סעיף שמדבר על האישור של האסיפה הכללית. יש קרים שבהם אדם מחזיק גם בחברה הקולטת וגם בחברת היעד. ואז ברור שהאינטרס שלו יהיה לפי האינטרס שלו בשתי החברות: בחברה שהוא מחזיק בה יותר יהיה לו אינטרס הוא יעדיף את האינטרס שלה, זאת אומרת, מאשר את האינטרס של החברה שבה הוא מחזיק פחות. 

לכן, כדי שלא יהיה לו ניגוד עניינים, הסעיף הזה בא ואומר שבעל מניות, שהסעיף הזה קובע רק של עשרים וחמישה אחוזים, כשאדם מחזיק עשרים וחמישה אחוזים באחת מהחברות המתמזגות, אז ההצבעה שלו לא תילקח בחשבון באסיפה הכללית במסגרת האישור. באסיפה הכללית של החברה האחרת. 

עכשיו אנחנו באים ומתקנים ובעצם מקלים ואומרים: "ואולם לא יראו אדם כמחזיק בחברה המתמזגת האחרות אם ההחזקה נובעת רק מהחזקת מניות בחברה המתמזגת".

אנחנו אומרים: אם ההחזקה שלך היא בעקיפין האינטרס שלך לא שונה האינטרס של יתר בעלי המניות באותה חברה.

היו"ר רשף חן:

אם יש לך חמש עשרה פה וחמש עשרה פה, סך הכל שלושים, אז אנחנו לא סופרים לך את זה כשלושים?

מרים אילני:

	לא. לא. לא. 



מוריה הופטמן:

	אם ההחזקה היא כזאת, שאתה מחזיק כאן וכאן, הסעיף חל כפשוטו, אם אני מבינה את מה שרוצים להגיע אליו. אם ההחזקה למטה, באחת החברות המתמזגות, נובעת רק מזה שבאמצע יש את החברה המתמזגת האחרת, והיא החברה השולטת והמתמזגת אתה, אז לכן אתה מחזיק ולכן זה לא נתפס כאינטרס שונה.

מוטי ימין:

	למה לא ללכת כאן על כל יעד.


מרים אילני:

	זה פשוט שרשור. זה המצב.   

	זה ... לאו דווקא יעד. יכול להיות פה את המחזיק. 

מוטי ימין:

	זה נורא מעורפל פה. הניסוח. נותן עבודה לעורכי דין. 

היו"ר רשף חן:

	לא נוח לי לא להבין במה אני עוסק. מוכן מישהו להסביר לי את זה בצורה דווקא פשוטה?

אמיר וסרמן:

	באמצעות תרשים. יש לנו שתי חברות. חברת יעד וחברה קולט. היעד מתמזגת לתוך הקולטת. בסיטואציה שהסעיף חל עליה, מתכוון לחול עליה, זה סיטואציה שבה יש החזקה כפולה בשיעור שלמלעלה מעשרים וחמישה אחוז בשתי החברות.

דוידה לחמן מסר:

	לאיש אחד. 

אמיר וסרמן:

	לא. זה יכולה גם קבוצה של אנשים שיש להם החזקה כפולה. למשל, חמישה אנשים שמחזיקים כל אחד חמישה אחוז גם כאן וגם כאן. 

היו"ר רשף חן:

	רגע, זה צריך להיות עד עשרים וחמישה אחוז בכל אחת משתי החברות או מספיק באחת?

אמיר וסרמן:

	מספיקה שתהיה קבוצת בעלי מניות שתחזיק מעל עשרים וחמישה אחוז כאן, וגם בחברה הקולטת. זה מה שהסעיף אומר. 

	עכשיו, הוסיפו כאן הבהרה, שלדעתנו זה כבר המצב גם כיום ואין שום בעיה עם ההבהרה, שהמצב הזה לא נכון כשיש החזקה משורשרת בעצם.


	בסיטואציה כזו יש ניגוד עניינים, אבל בסיטואציה כזו לבעל המניות שמחזיק היום אין אינטרס מליתר בעלי המניות כאן. מאשר לשאר בעלי המניות. הם באותה סיטואציה, כי החברה שלהם בעצם תספוג את אותה תוצאה של העסקה.

מוריה הופטמן:

	וההחזקה שלו נובעת מהחזקה באותה חברה.

אמיר וסרמן:

	ההחזקה שלו היא החזקה בעקיפין גם בחברה למטה, אבל זה לא יוצר לו אינטרס אחר מאשר לבעלי המניות כאן. וזאת ההבהרה שרצו להוסיף כאן.

מוטי ימין:
	
	אתה יודע, עכשיו כשאני קורא את הסעיף הוא מתנגד חזיתית עם המצב של בעלות מלאה בחברה, שאמרנו ששם בכלל לא צריכים אסיפה כללית. כי פה כתוב –

מרים אילני:

	אחרי שהיו"ר אמר להכניס את זה בתוך .... זה עוד יותר ברור. התיקון שלך ייכנס לסעיף 320 עכשיו. 

היו"ר רשף חן:

	עולה שאם אין בעלות מלאה אתה צריך ברגע שיש לך - - - 

דוידה לחמן מסר:

	"ואולם לא יראו אדם כמחזיק בחברה המתמזגת האחרת אם ההחזקה נובעת רק מהחזקת מניות בחברה המתמזגת".  

מרים אילני:

	אבל זה מופיע בתחילת הסעיף. זה לא טוב יעד וקולטת, כי זה כל פעם מתחלף. זה לא טוב יעד וקולטת. 

היו"ר רשף חן:

	אני מבין שאף אחד לא רוצה להתנגד, בכל זאת בשביל עצמי אני רוצה להבין. המצב שאתם מתארים בעצם זה: במצב הסטנדרטי אומרים: אם יש לי עשרים וחמישה אחוז או יותר בחברת היעד לא סופרים את הקול שלי באסיפה של החברה הקונה. זה בעצם מה שהסעיף הזה אומר. נכון?

אמיר וסרמן:

	הוא לא אומר שלא סופרים. הוא אומר שבאסיפה ....

היו"ר רשף חן:

	רוב בלעדי. אני צריך להיות מחוץ. לא סופרים אותי. 

דוידה לחמן מסר:

	זה רק בגלל שאתה מחזיק בה כבר.


היו"ר רשף חן:

	בגלל שיש לי אינטרס. אני בניגוד עניינים. זה כן. עכשיו, אתם באים ואומרים: אבל, אנחנו לא נתייחס אליך כאילו יש לך עשרים וחמישה אחוז או יותר, אם ההחזקה נובעת רק מהחזקות מניות בחברה המתמזגת.

דוידה לחמן מסר:

	לא אחרת, הראשונה.

היו"ר רשף חן:

	החברה המתמזגת זה אותה חברה שבה אני אמור להצביע ושוללים ממני.

מרים אילני:

	נכון.

היו"ר רשף חן:

	מה פירוש ההחזקה נובעת רק מהחזקת מניות בה? 

אמיר וסרמן:

	שהאינטרס שלך בעסקה הזאת נובע רק מהחזקה ישירה בחברה, בתרשים שלנו זה החברה העליונה כאן. 

מרים אילני:

ואין לך חוץ מזה אחזקות בחברת הבת.

אמיר וסרמן:

	בעצם ,הסיטואציה שחששו ממנה כאן – 



היו"ר רשף חן:

	רגע רגע . תישאר אתי רגע.  בסיטואציה שאתם מתייחסים אליה, בחברת היעד עצמה, יש לי מניות בכלל?

קריאה:

	יכול להיות שכן אבל - - -

היו"ר רשף חן:

	אין לי בכלל. 

מוריה הופטמן:

	יש לך רק בשירשור. 

מרים אילני:

	לא, בהנחה שאין לך. 

היו"ר רשף חן:

	יש לי פחות מעשרים וחמש. בסדר. אומרים, בנוסף לזה, מה יש לי?

מרים אילני:

	כלום. מניות בחברת האם.

היו"ר רשף חן:

	מניות בחברת האם של חברת הבת. בוא נניח שיש לי חמש עשרה אחוז בחברת הבת ועוד חמש עשרה אחוז בחברת האם שלה. חברת האם הזאת, זה כל חברת אם, או שזה חברת האם שהיא זו שרוכשת את חברת הבת?

מרים אילני:

	היא זו שרוכשת את חברת הבת. 

אמיר וסרמן:

	אני רוצה להבהיר את זה יותר טוב.

היו"ר רשף חן:

	בקיצור, אם חברת האם היא זו שרוכשת את חברת הבת, לא סופרים לי את הבעלות בחברת האם כבעלות בחברת הבת.



אמיר וסרמן:

	בדיוק. 

	אם היתה לך החזקה ישירה.  הסיטואציה שמדברים עליה היא שחברת הבת מממוזגת לתוך החברה האם. אם יש גם החזקה ישירה של בעל המניות זה סיטואציה שלא נכנסת לסעיף. אומרים, יש לו אינטרס אחר, ואם זה יעלה על עשרים וחמישה אחוז, זה....

דוידה לחמן מסר:

	אבל זה לא מה שכתוב כאן. "לא יראו אדם כמחזיק בחברה המתמזגת האחרת אם ההחזקה נובעת" – מה זה ההחזקה נובעת "רק מהחזקת מניות"?

מרים אילני:

	בחברה המתמזגת.

דוידה לחמן מסר:

	מה זה ההחזקה נובעת? אם הוא מחזיק רק במניות החברה המתמזגת.... 

מרים אילני:

	לא, זה לא אם הוא מחזיק רק במניות....

היו"ר רשף חן:

	אני מבין שאם אני קונה שתי חברות, זאת אומרת, אם המיזוג הוא בין חברה לחברה שהיא עצמה חברת אם וחברת הבת שלה. כלומר, אני קונה את חברת האם אז אני קונה גם את חברת הבת.

אמיר וסרמן:
	
	זה לא סיטואציה של מיזוג. 

היו"ר רשף חן:

	סופרים לי בעצם את המניות במה? בחברת האם רק. 

אמיר וסרמן:

	זה לא סיטואציה של מיזוג. אם אתה רוכש חברה שיש לה חברות בנות זה לא סיטואציה של מיזוג. 


שוב, מה שהם ניסו לפתור, זה סיטואציה שהבת ממוזגת לתוך האם. והבעיה היא מתי יש ניגוד עניינים אצל בעלי המניות המחזיקים בשתי החברות, כמו שראינו במצב כזה שהוא המצב הפשוט, יש ניגוד עניינים. 

	לעומת זאת, זאת במצב שלבעל המניות שמחזיק באם אין החזקה ישירה שעולה מעל עשרים וחמישה אחוז בחברה הבת, אז אין ניגוד עניינים. אני חושב שאולי זה ברור גם בלי הניסוח הזה. אבל אם עלו שאלות האלה אז אפשר לעשות את ההבהרה.

דוידה לחמן מסר:

	אבל אני רוצה להודיע שהנוסח לא ברור. אני מציעה שתסבירו "הנובעת בעקיפין מהחזקות...."

מרים אילני:

	אנחנו כתבנו את זה. 


דוידה לחמן מסר:

	מה זה החזקה נובעת? אם את לא מסכימה להגיד "אולם לא יראו אדם כמחזיק בחברה המתמזגת האחרת אם הוא מחזיק במניות בחברה המתמזגת", אם לזה את לא מוכנה, אז מה שכתבת פה לא שולל את מה שאני אמרתי. 

היו"ר רשף חן:

	אני לא מבין למה זה דרוש בכלל. אני לא מבין מאיפה בא הרעיון שאם יש לי חמש עשרה אחוז בחברת האם ... בחברת הבת...

מרים אילני:

	בגלל ההגדרה של אחזקה, במישרין או בעקיפין, הגדרה לפי ניירות ערך. 

דוידה לחמן מסר:

	החברה המחזיקה. אנחנו נעשה את זה שיהיה ברור. שלא יראו אדם כמחזיק בחברה המתמזגת אם החזקתו נובעת רק מ..

מרים אילני:

	אבל את חוזרת לתחילת הסעיף דידי. בתחילת הסעיף השתמשת במונח החברה המתמזגת האחרת. 

היו"ר רשף חן:

	אבל אם ככה, אז יש פה בכל זאת לקונה. זה כאן מוגדר רק במצב שבו האחזקה נובעת מהחזקת מניות בחברה המתמזגת. יכול להיות שההחזקה שלי בעקיפין, באמצעות חברות אחרות. נניח שאני קונה חברה. בחברה הזאת יש לי עשרים וארבעה אחוז במניות. אני בסדר. יתר המניות מוחזקות על ידי חברה אחרת. בחברה האחרת, שאני לא קונה אותה, שמה יש לי גם חמישים אחוז מהמניות. 

אמיר וסרמן:

	ההגדרה של החזקה היא מאוד כללית, היא הגדרה שלקוחה מחוק ניירות ערך, והיא תופסת את המצבים שאתה מדבר.

היו"ר רשף חן:

	אז אני צריך להיחשב כמי שיש לו עשרים וחמישה אחוז.

מרים אילני:

	נכון.

היו"ר רשף חן:

	אז בעצם הסעיף הזה בסדר. בקיצור, אומרים שלא יספרו לרעתך את העובדה שאתה בעלים בחברה הקונה.

קריאה:

	נכון.

היו"ר רשף חן:

	בסדר. נקודה ברורה. אני לא יכול לחשוב על ניסוח יותר טוב מזה. לסעיף הבא. 

	מיזוג עם חברות חוץ. זה בהצעה הפרטית.

מוטי ימין:

	החוק הישראלי יש בו חסר מאוד משמעותי, שהוא לא מתייחס לאפשרות שחברה ישראלית תתמזג עם חברה זרה. ואין בו תהליך שמאפשר את זה. אנחנו בהתאם לסעיף 252 לחוק החברות של דלוואר רוצים להציע מנגנון שיאפשר את זה במספר תנאים: אחד, שהחוקים במדינות שבהם מאוגדות שתי החברות המתמזגות מתירים את המיזוג. שהמיזוג מאושר בכל אחת מהחברות המתמזגות בהתאם לדין שחל עליה, שהמיזוג נכנס לתוקפו במועד המאוחר מבין המועדים שקבועים בדינים השונים, ושהסכם המיזוג שומר על זכות תביעה של מי שהיתה לו זכות ויד בחברת היעד לתבוע את החברה הקולטת במדינת חברת היעד על פי הדין שלה. זאת אומרת, לא זורקים אותו, את הנושה של חברת היעד, לא זורקים אותו למדינה אחרת, אלא שומרים על זכותו לתבוע במדינת היעד של החברה.

דוידה לחמן מסר:

	איך שומרים על זכותו ?

היו"ר רשף חן:

	ויש סעיף כזה, אני מבין, בדלוואר.

דוידה לחמן מסר:

	אני רוצה להסביר. בדלוואר הסעיף, אני לא חושבת שחברי יכחיש, מתייחס למיזוג בין מדינות בארצות הברית.

היו"ר רשף חן:

	בלבד?

דוידה לחמן מסר:

	בלבד. אין התייחסות, לא כתוב OVERSEAS. כתוב IN ANOTHER STATE. נכון? זאת אומרת, שזה STATE. בדיני חברות האמריקאיים דיני החברות הם לוקליים. אבל דיני ניירות ערך הם פדרליים, דיני המחאת חיובים הם פדרליים, דיני פשיטת רגל הם פדרליים. ולכן, מעמדו של נושה על פי ה-UCC או על פי ה-UNIFORM COMMERCIAL CODE פחות או יותר גם כן. לכן, המצב בין מדינות ארצות הברית אינו דומה בין ישראל לזימבבואה.

היו"ר רשף חן:

	זה ברור.

דוידה לחמן מסר:

	ולא דומה גם בין ישראל לאירופה. עכשיו, אנחנו בעקבות הצעתו של חברי, שאנחנו בעקרון לא מתנגדים לרעיון, אנחנו לא יודעים איך לבצע אותו. יש מקרים, משפטנים ידם קצרה מלמצוא את הפתרונות לכל הבעיות.

מוטי ימין:

	מה עושים, הרי עושים משהו מלאכותי. לוקחים חברה ישראלית

מרים אילני:

	חברת בת.

מוטי ימין:

	מעבירים לתוכה, ואז - - -

דוידה לחמן מסר:

	מעלימים אותה אחרי כמה זמן.

מוריה הופטמן:

	אני לא נאלצת כנושה להתמודד בכל העולם.

היו"ר רשף חן:

	למה את לא נאלצת? הרי בחברה ישראלית, שהיא עושה עסקים בזימבבואה, את לא נאלצת להתמודד עם הנושים שלה?

דוידה לחמן מסר:

	מוטי, תקשיב לי. אני רוצה להסביר רגע לגופם של דברים. 

היו"ר רשף חן:

	תעצרו. שנייה. אתם דיברתם על העניין הזה?

דוידה לחמן מסר:

	כן. דיברנו. ואמרנו מאתיים פעם. דיברתי עם מיקי איתן ודיברתי אתו, ודיברתי עם הולנדר ודיברתי עם מתן אלף פעם, ואמרתי כך: אף מדינה עוד לא יצרה דיני מיזוג, אפילו בין הולנד לאמריקה אין דיני מיזוג, בין צרפת לאנגליה אין דיני מיזוג. הייתי באנגליה לאחרונה, ובררתי את הסוגיות האלה. והם אומרים שעכשיו, במסגרת השוק המשותף, מזה חמש שנים עובדים על הצעה לדירקטיבה שהבאנו אותה אתנו ולמדנו אותה, שאמורה לפתור את הבעיות באירופה בשוק המשותף- - 


היו"ר רשף חן:

	רק בתוך אירופה?

דוידה לממן מסר:

	רק בתוך אירופה.

מרים אילני: 

	גם אז אין מיזוג בינלאומי החוצה.

היו"ר רשף חן:

	מוטי, אני מבקש ככה: אני מבקש שאתה תוודא ותבדוק, האם נכון שהעניין הזה שהוראת החוק בדלוואר חלה רק בין מדינות. אם היא חלה רק בין מדינות, אני מציע שתרדו מזה. אם תראה ששם היא חלה ביחס לחברות שהן OVERSEAS, 

מרים אילני:

	סליחה. אני רוצה להגיד. אני אומרת, שגם נניח שבדלוואר זה חל, שם אין זכות לאנשים להתנגד. כל ההליך שם שונה.

היו"ר רשף חן:

	תנו לי שנייה לסיים. אם זה חל רק בין מדינות ירדנו מזה, כי זה ברור שזה לא אותה סיטואציה. אם זה חל OVERSEAS, אז אני מבקש, דידי, שאתם תקיימו אתם פגישה, תראו אם אתם מצליחים להגיע לאיזו שהיא הבנה בעניין הזה. ואז אנחנו נקבע ישיבה. כי זה נושא הרבה יותר כבד מאשר נושא שאנחנו ככה מגיעים אליו על סדר היום במסגרת המסלול הרגיל. 

	ואז, או שתגיעו להסכמה או שלא תגיעו להסכמה, ואז נקיים את הדיון. אני לא רוצה לעסוק בזה עכשיו. אני לא מסכים. כמי שקובע את סדר היום, אני לא מסכים לבזבז על זה זמן. לנושא הבא.


עומרי ידלין:

	אפשר הערה כללית? נדמה לי שאין מחלוקת, נדמה לי שאת מסכימה שמיזוג לא צריכה להיות אתו בעיה.

דוידה לחמן מסר:

	זה הדרך שבה מייצרים בין היתר מיזוג בינלאומי. 

עומרי ידלין:

	זה דבר שנעשה בפרקטיקה באופן די שגרתי.


דוידה לחמן מסר:

	אני מציעה שנדון בזה בשאלה, אם אני יודעת שאני יכולה, אני בעד פשרה. אם אני אשכנע את חברי שהפתרון שנמצא על ידי מיזוג הופכי פותח לו את הבעיה ומונע מאתנו את הבעיה של התלבטות במשפט הבינלאומי הפרטי, וצריך יהיה לעכב על המיזוג ההופכי באיזו שהיא צורה, למען הסר ספק באיזה שהוא ניסוח, ייתכן שזה יהיה חלק מהפתרון. אתה מבין מה שאני אומרת?

עומרי ידלין:
	
	יכול להיות. אני חושב שהעניין של המיזוג ההופכי לא בהכרח שייך לעניין הזה.

היו"ר רשף חן:

	עומרי, עומרי, אני מבקש רגע לעצור. נראה לי שזה לא יועיל שאנחנו נעשה את הישיבה הזאת כאן. הנושא הזה עוד לא בשל ביניכם. תבשלו אותו, נביא את זה לכאן. אנחנו בהצעות רכש.

דוידה לחמן מסר:

	אנחנו נעשה ישיבה פה או באוניברסיטה, או אצלכם או אצלם.

היו"ר רשף חן:

	סגרנו את הנושא. התווינו את המסלול. אגב, אם אתם תרצו לנסות לפתור את הבעיה זה גם טוב.

	רבותיי, הצעות רכש. סעיף 328. מה ההצעה?  מי מציג את 328, מרים?

מרים אילני:

	הצעת רכש מיוחדת. 

היו"ר רשף חן:

	אני רואה רכישה של דבוקת שליטה.



מרים אילני:

	הפרק הוא הצעת רכש מיוחדת. 

דוידה לחמן מסר:

	זה נורא מסובך, ואנחנו מציעים כמה תיקונים קטנים. רציתי רק לשאול, ואל תכעס על השאלה שלי. אפשר לעשות סיפור של ארבע שעות ואפשר לגמור אותו תוך זמן קצר אם אין מתנגדים לדבר הזה. אני פשוט צריכה לדעת אם יש מתנגדים לסעיף.

היו"ר רשף חן:

	טוב. יש מתנגדים לסעיף הזה?  בואי נתחיל במצגת הקצרה. מה המצגת הקצרה על זה.

דוידה לחמן מסר:

	המצגת הקצרה אומרת ככה: אנחנו רוצים לשנות את החוק הקיים, כך שבעוד שהמגבלה היום אומרת שיש חובה על הצעת רכש מיוחדת - - -

היו"ר רשף חן:

	רגע, רגע, סטופ. תתחילי מההתחלה. על מה אנחנו מדברים, מה הנושא, מה הבעיה, מה הפתרון הקיים ומה אתם רוצים לשנות. הצגה קצרה שאני גם אבין על מה את מדברת.

דוידה לחמן מסר:

	חוק החברות החדש מסדיר הצעת רכש מיוחדת. ומסדיר אותה על ידי כך שכשאדם רוצה לעבור איזה שהוא.....  סכמטיים, שמאחוריהם יש איזה שהוא רציונל, של עשרים וחמש וארבעים וחמש, הוא צריך לעשות הצעת רכש לכלל בעלי המניות של החברה, בהנחה שאין בעל שליטה אחר בחברה, או אין בעל מניות גדול ממנו באותו ... בגדול. אז למה?

	קצת מה שקרה באל על, אם אכפת לכם, נדבר על זה כי זה מעניין. אם אני מחזיקה עשרה אחוז בחברה אני שולטת בחברה. ולתשעים אחוז יש פוטנציאל, שאם אתה תעשה הצעת רכש לחמש עשרה אחוז או לאחת עשרה אחוז, והם ייענו להצעה שלך, אתה תהיה בעל השליטה בחברה. זאת אומרת, הפיזור מגלם פוטנציאל של השתלטות.

	לעומת זאת, אם אני מחזיקה חמישים ואחד אחוז בחברה, וכל היתר מפוזרים בציבור, אפילו שתעשה הצעת רכש ותקנה את כל המניות מהציבור, אתה לא תהפוך להיות בעל שליטה.

	זאת אומרת, שיש מצבים מסוימים שבהם הכמות המפוזרת של המניות, וזה גם מה שיקרה באופציות של בנק לאומי, במניות של בנק לאומי, דרך אגב, זה כבר לא אופציות, זה מניות. כאשר הממשלה תחליט לפזר ביום אחד את המניות של כל בנק לאומי בציבור, ואתה, רשף חן, תחליט לעשות הצעת רכש, אתה תוכל, אם תהיה מספיק זריז, לרכוש רק עשרה אחוז ולהיות בעל שליטה, עד שמישהו אחר ירכוש חמש עשרה אחוז וכולי. 

מתי ייעצר הסיפור הזה? מי יעצור? עשרה אחוז בבורסה בעל שליטה, אחת עשרה אחוז בעל שליטה, חמש עשרה אחוז בעל שליטה. מתי כל המשחק הזה ייעצר? הוא ייעצר בעשרים וחמש. ב-24.99 בשלב הראשון. כי באים ואומרים: מי שמחזיק עשרים וחמש הוא כבר משהו. ואז, כשאתה רוצה לעלות מעל 24.99 לעשרים וחמש, חוק החברות אומר שאתה חייב להציע הצעה לכלל בעלי המניות. לא לכל הכמות שבידיהם, אלא לכמות שאתה רוצה לרכוש, מופנית לכלל בעלי המניות. 

	נניח שאתה רוצה לרכוש אחוז אחד, אתה לא יכול. מינימום הצעת רכש היא של חמישה אחוז לכלל בעלי המניות. אל תגיע ל-24.99. ואז תגיד אופס אני רוצה. אז תעמוד בעשרים אחוז. ואז תעשה חמישה אחוז – תקבל. 

	יש קצת סכמטיות ברוביקון- - -

היו"ר רשף חן:

	רק מאלה שנענים אני חייב לקנות מהם באופן יחסי ....


דוידה לחמן מסר:

	נכון. ויש כל מיני דברים. וזה כן, טוב ויפה, וזה מגלם דילמת אסיר מסוימת. דילמת האסיר אומרת ככה: מאחד ומרבית המניות מפוזרות בשוק, ולבעלי המניות - - -

היו"ר רשף חן:

	בדילמת האסיר האסיר תמיד נדפק.

חגי טיומקין:

	בגלל זה הוא בדילמה.

היו"ר רשף חן:

	זה בא להראות שזה לא עובד.

דוידה לחמן מסר:

	לא, אז יש כל מיני מצבים שמנסים לעשות את זה שזה עובד יותר, אפשר להתווכח אתנו, אבל בעיקרון אנחנו חושבים שהמודל שלנו הוא נפלא. והמודל אומר כך: ההצעה מופנית לכלל בעלי המניות. עכשיו, מה דילמת האסיר? בעלי המניות המפוזרים לא יודעים מה יגידו אחרים. הם לא רוצים למכור את המניות שלהם במחיר הזה. המחיר הזה מגוחך בכלל. אבל אם הם לא ימכרו, והצעת הרכש למשל היא לארבעים אחוז, או לחמישים אחוז, הם יאבדו כבר את הפוטנציאל, את פרמיית השליטה המפוזרת שיש להם. והם יהפכו להיות מיעוט בחברה לא רלבנטית, של ארבעים ותשע לחמישים ואחד. סתם דוגמה. תכף נגיע לארבעים וחמש.

	ואז מה באנו ואמרנו? באנו ואמרנו, בואו ניתן להם SECOND CHANCE. אתה תגיד אמיתית מה אתה חושב על המחיר. אם אתה רוצה להצביע נגד- תצביע נגד. אם אתה רוצה להצביע בעד  תצביע בעד. אם כתוצאה מהצבעתך האמיתית, נגיד הצבעת נגד, אני הצבעתי בעד, והרוב הצביע בעד. דהיינו, המשתלט קנה את כל הכמות המבוקשת, אתה רשאי תוך שלושה ימים למכור את המניות שלך במחיר שקבע הרוב.  

כך פתרנו את דילמת האסיר, על ידי כך שאפשרנו לך, א. הרוכש יעשה עדיין פרי פסו. הוא לא ימכור את הכסף. אין פה בלגן בעסק הזה. הדבר היחידי, שנתנו לך את האפשרות להגיד מה אתה חושב על המחיר שכתוצאה ממנו תאבד את פרמיית השליטה שלך.


	עכשיו יש פה ניתוחים פילוסופיים כאלה ואחרים, נעזוב אותם. מה אנחנו עושים בתיקון הזה? שאלה יפה היתה כמה רוביקונים צריכים להיות. אז החלטנו שאחד יהיה עשרים וחמש. למה? ככה. אמריקה, עניינים. נעזוב עכשיו. לא עוסקים בו עכשיו ולא פותחים אותו.

	שאלה יחידה, מה הרוביקון הבא. בהתחלה חשבנו שהרוביקון הבא צריך להיות חמישים . אבל אם אמרנו שההצעה צריכה להיות מינימום חמישה אחוז, אז הלכנו אחורנית ואמרנו ארבעים וחמישה אחוז. ואמרנו, אדם לא יעבור את הארבעים וחמישה אחוז אלא אם כן הוא יעשה הצעת רכש, ובלבד שבאותו מועד אין בחברה אדם אחר שמחזיק מחצית או יותר מהמניות.

	ופתאום גילינו כשל. ומהו אותו כשל? הכשל הוא של המספרים. של האדם האחר מרביץ ארבעים ושמונה אחוז. אז מה, אז זה בסדר?


מרים אילני:

	לכאורה הוא לא יכול להעביר את זה באופן פרטי בגלל שאין אדם אחר שמחזיק חמישים אחוז. אתה מבין?

דוידה לחמן מסר:

	נגיד אתה מחזיק ארבעים ושמונה אחוז, ואתה רוצה למכור את המניות שלך לגורם אחר, אז יש לך איזו שהיא בעיה, כל מה שהסעיף הזה עכשיו מנסה לבוא ולהגיד, שאם אמרנו והסכמנו שהרוביקון הרלבנטי הוא ארבעים וחמש, אז באותה עת לא צריך שיהיה אדם אחר שיחזיק גם הוא בארבעים וחמש. אם הוא מחזיק בארבעים ושמונה, אז הוא גדול ממך, ואתה לא צריך לבצע הצעת רכש מיוחדת. או.קיי? זה מקל. זה סעיף מקל במרבית הסיטואציות,

מרים אילני:

	בכל הסיטואציות.

דוידה לחמן מסר:

	כי הוא אומר שבכל המצבים שאין שליטה באמת של חמישים אחוז יכולים להתפתח מאבקי שליטה יפים בלי הצעות רכש. זה בעצם מה שזה אומר. זה מקל. 

תמי סלע:

	עכשיו אני רק לא מבינה....


	
דוידה לחמן מסר:

	תראי, אנחנו לא מבינים אף פעם, כי בשבילי את נושה. ולכן ישר כשאת אומרת זה בסדר, אני שואלת מה טוב פה לנושים? את בשבילי נציגת הנושים בישיבה הזאת. וזה מה שחשוב לי. 

תמי סלע:

	אני פשוט לא הבנתי למה צריך את 2 ו-3 ב-ב' כי זה סיטואציות שממילא א/ לא חל עליהן. 

היו"ר רשף חן:

	רגע, קודם כל מקובל על כולם שזה לא למעלה ממחצית אלא למעלה מ-45%. את זה עברנו.
עכשיו ב': הוראות סעיף קטן (א) לא תחול על – 

דוידה לחמן מסר:

	רגע, ב' הוא לא חדש קודם כל. ב' בא להבהיר מספר שאלות שהתעוררו כתוצאה מהניסוח הלא כל כך מדויק שעשינו לטענת המעירים. 

היו"ר רשף חן:

	מבלי לפגוע בזכויות - - -

דוידה לחמן מסר:

	נכון. אנחנו חושבים שזה בא רק להבהיר. אנחנו אומרים לפרוטוקול: לפי דעתנו הסעיפים הללו באים להבהיר את המצב המשפטי הקיים על מנת שיימנעו הידיינויות מיותרות ונחתוך בפרנסה של עורכי הדין.

היו"ר רשף חן:

	רכישה של מניות זוהי הצעה פרטית.

חגי טיומקין:

	זה נראה לי מיותר לגמרי. אפשר פשוט להוסיף פה "עובר לרכישה".

דוידה לחמן מסר:

	לא. אני אסביר את זה. רכישה פרטית, דבוקת שליטה מבעל אדם פרטי שמה שמרים אמרה. אני מחזיקה עשרים וחמישה אחוז, ואני מוכרת את העשרים וחמישה אחוז שלי לפלוני. לא מצריכה הצעת רכש.

היו"ר רשף חן:

	למה?

דוידה לחמן מסר:

	כי זה נכס. צריך להבחין בין קניין הציבור לקניין שלי. והסעיף בה ומאזן בין שני הקניינים.

היו"ר רשף חן:

	מה זאת אומרת? מה זה משנה איפה אני מבצע את העסקה?

דוידה לחמן מסר:

	יפה. כאשר אתה קונה בבורסה - - 

היו"ר רשף חן:

	כל המניות רשומות למסחר בבורסה.

דוידה לחמן מסר:

	רגע, פה זה מסובך טיפה, אבל זה הדין הקיים, כמו שאמרתי לך, ואני אסביר גם למה. וועדת ברק שעיצבה את החוק החברות, לא חשבה כמו שלמשל הדין באנגליה, ה-CITY CODE, שכל מכירה של שלושים אחוז, בין פרטית ובין ציבורית, מחייבת הצעת רכש. לא כך.

היו"ר רשף חן:

	כל מעבר מעבר לשלושים אחוז.

דוידה לחמן מסר:

	לא.לא.לא.  כל מכירה. 

היו"ר רשף חן:

	מכירה בדבוקה של שלושים אחוז?

דוידה לחמן מסר:

	כן.

היו"ר רשף חן:

	זה לא רוביקון.

דוידה לחמן מסר:

	לא רוביקון. אם אני מחזיקה שלושים אחוז מניות והמאה אחוז נסחרות בבורסה, ואני רוצה את השלושים אחוז שלי, החבילה שלי למכור למרים, אני רשאית לעשות זאת. למה? כי גם השליטה שלי היא נכס, ואני רשאית לעשות בקנייני ככל שאחפוץ אם אין בו כדי לפגוע בבעלי מניות אחרים.

	במה דברים אמורים? 

היו"ר רשף חן:

	זה לא שאלה כמה אני מוכר. זה שאלה באיזה מצב אני מגיע כתוצאה מהקנייה. אני בב(1). אני מנסה להבין מה ההבדל בין מצב שבו היה לי עשרים ועכשיו יש לי שלושים כתוצאה מזה שקניתי עשרה אחוז בבורסה, בלי הצעת רכש, לבין מצב שהיה לי עשרים ועכשיו יש לי שלושים כתוצאה מזה שפגשתי את החבר ש- - -

דוידה לחמן מסר:

	לא. לא. הצעה פרטית. זה הנפקה.

מרים אילני:

	לא. זה גם צריך אישור של האסיפה הכללית.

דוידה לחמן מסר:

	קודם כל זה כסף לחברה  - - 

היו"ר רשף חן:

	מה זה הצעה פרטית?


מרים אילני:

	מה שדיברנו קודם.

דוידה לחמן מסר:

	הצעה פרטית זה כסף שדיברנו קודם, שהחברה מוכרת מהסטוק של המניות שלה,

היו"ר רשף חן:

	זו הצעה פרטית?

דוידה לחמן מסר:

	זה הצעה פרטית.

היו"ר רשף חן:

	זה לא קנייה מחוץ לבורסה?

דוידה לחמן מסר:

	לא. זה מחוץ לבורסה אבל זה החברה מוכרת.

היו"ר רשף חן:

	איך קוראים למצב שבו אני פשוט קונה מניות מחוץ לבורסה? זה לא זה. או.קיי.

מוטי ימין:

	אם החברה העניקה לי את השליטה זה בסדר.

מרים אילני:

	אבל למה זה בסדר? כי במקום אחר קבענו שזה אישור האסיפה הכללית. זה הסעיף הקודם שקבענו. צריך אישור אסיפה כללית כשזה עובר לבעל שליטה. אז בעלי המניות מאשרים את זה.

היו"ר רשף חן:

	ואם אני לא בעל שליטה?

מרים אילני:

	אם אתה לא בעל שליטה הסעיף הזה לא חל. הסעיף הזה חל רק כאשר אתה עולה את העשרים וחמש ואת הארבעים וחמש. יש אישורים אחרים.

היו"ר רשף חן:

	כלומר, יש לי סדרים יותר חמורים אפילו. אחד הבנתי. בסדר. שתיים. 

מרים אילני:

	בעלי המניות הם אלה שמאשרים את ההצעה הפרטית, והם יודעים בדיוק מה  - - -

דוידה לחמן מסר:

	אני עונה לך על הקטע הזה. 

מוטי ימין:

	לא נותנים לי הזדמנות לקנות גם.

דוידה לחמן מסר:

	מוטי, תקשיב שניה. היא עונה. אומרים ככה: זכותו של הדירקטוריון לגייס כסף לחברה. אם כתוצאה מגיוס הכסף לחברה הוא הופך את מוטי ארד לבעל שליטה זה צריך אסיפה כללית. למה? כי אז שואלים את בעלי המניות האם - - -השליטה מגולמת במחיר?

מוטי ימין:

	אבל אז, יש החלטת בעלי מניות, אני....בבורסה, ולא נותנים לי הזדמנות גם כן ....

אמיר וסרמן:

	המצב שההוראות האלו באו להסדיר, ודרך אגב גם לדעתנו זה הסדר יפה מאוד, הנחת היסוד היא שכשיש בחברה החזקות מפוזרות, ואין בה בעל שליטה מעל למדרגות מסוימות, ההחזקה של כל בעל מניות שווה יותר. הקושי הוא במעבר מחברה שאין בה שליטה, כפי שהיא מוגדרת כאן, לחברה שבה יש שליטה. ההנחה היא שהאדם שישלוט בחברה יוכל לכוון את הפעילות שלה, יוכל לעשות גם עסקאות אתה.

קריאה:

	שליטה שווה כסף.

מוטי וסרמן:

	בדיוק. יהנה ממנה יותר מאשר בעלי המניות בציבור. ולכן הרצון להסדיר את המעבר הזה מסיטואציה של היעדר שליטה לסיטואציה של שליטה. עכשיו, שליטה זה דבר מורכב, יש לו כל מיני דרגות. כאן ניסו לקבוע שני מבחנים כמותיים. אמרו, מדרג השליטה הראשון שנתייחס אליו הוא עשרים וחמישה אחוז, במועד הזה אנחנו נקבע הוראות, ומדרג השליטה השני שנתייחס אליו זה ארבעים וחמישה אחוז.

	זאת אומרת, בחברה שאין בה אדם שמחזיק מעל עשרים וחמישה אחוז, ובפעם הראשונה מגבשים שליטה כזאת, צריך הצעת רכש מיוחדת. כנ"ל לגבי מצב של חברה שאין בה החזקה מעל ארבעים וחמישה אחוז, בפעם הראשונה שמגבשים דבר כזה, צריך הצעת רכש מיוחדת. המנגנון שנבנה להצעת רכש מיוחדת - - -

היו"ר רשף חן:

	שנייה. ב(א) אין אדם אחר עם עשרים וחמישה אחוז. צריך אדם אחר עם ארבעים וחמישה אחוז.

אמיר וסרמן:

	לא. יש שני רוביקונים. 

היו"ר רשף חן:

	או.קיי. ברור. נמשיך.

אמיר וסרמן:

	הרעיון היה שיתנו לכל בעלי המניות אפשרות להשתתף במעבר הזה, כי הם בעצם מפסידים מערך המניות שלהם במצב שבו אדם אחר הופך להיות בעל שליטה.

היו"ר רשף חן:

	והם לא נהנים מהפרמיה שמשולמת עבור השליטה. אז אומרים, תן להם את ההזדמנות ליהנות מהפרמיה.

אמיר וסרמן:

	נקבע הסדר מיוחד של הצעת רכש מיוחדת, שדידי הסבירה אותו קודם, שבאמת נועד למנוע מצב שבו בעל מניות- - -



דוידה לחמן מסר:

	אתה צריך להבהיר על מה הוא לא חל. 

היו"ר רשף חן:

	עכשיו חוזרים לעניין של ההצעה הפרטית. אני באמת חוזר עכשיו לשאלה שלי, מה ההבדל בין הצעה פרטית ....

אמיר וסרמן:

	שאלה יפה. 

דוידה לחמן מסר:

	אבל אנחנו לא מתעסקים בזה.

היו"ר רשף חן:

	למה לא?


דוידה לחמן מסר:

	הצעה פרטית זה אומר שהחברה מוכרת למישהו מניות. הכסף נכנס לחברה. זה לא שבעלי מניות מעבירים כסף מחליפים כסף במניות. 

היו"ר רשף חן:

	ולכן, אם היתה פרמיה הם ייהנו מהפרמיה.

אמיר וסרמן:

	החריג של הצעה פרטית נקבע משתי סיבות. הראשונה היא שבאמת התמורה עוברת לחברה, וזה מנוגד למצב שבו אתה אוסף מניות רק מבעלי מניות מסוימים והיתר לא נהנים. אבל יש סיבה נוספת שנגיע אליה אחר כך. סיבה נוספת היא שלהצעה פרטית מתכנסת אסיפה כללית, מגיעה אליה אינפורמציה שעומדים לחצות את העשרים וחמש או ארבעים וחמש, ואין בעיים תיאום, שזאת הבעיה ...

היו"ר רשף חן:

	ובהצעה הפרטית המצב הוא שאלף, יש לכל בעלי מניות האפשרות לחסום את עצם המכירה, וב' אם המכירה מתבצעת הם נהנים מהפרמיה.....

דוידה לחמן מסר:

	בדיוק.

היו"ר רשף חן:

	הבנתי. שתיים. שלוש.

אמיר וסרמן:

	שתיים שלוש נועדו להבהיר דבר שגם לדעתנו ברור גם בדברי ההסבר וגם מהחוק כפי שהוא מנוסח. אמרנו שהסיטואציה שהחוק בא להסדיר היא סיטואציה של יצירת שליטה לראשונה. עלייה לראשונה מעל עשרים וחמישה אחוז או ארבעים וחמישה אחוז. ברור שאם אדם מחזיק בשבעים אחוז, ומוכר את זה לאדם אחר בין אם מלכתחילה הם היו בעלי מניות - - -

דוידה לחמן מסר:

	וחברה שיש בה עשרים וחמש. זו ההבהרה.  עכשיו אני רוצה להגיד לך שתדע: הנקודה היא, שבחברה ציבורית אתה לא מתאהב בבלונדיניות של בעל בשליטה או בזהות של בעל השליטה, סליחה. אין רלבנטיות לזהות. זאת אומרת, אם יש בחברה מצב שאדם מחזיק שלושים, הוא את השלושים אחוז מניות יכול למכור למי שהוא רוצה. האיזון בין זכות הקניין של היחיד לבין זכות הרוב מתבצעת רק כשהוא נוטל מהם משהו. 

מכירת חבילת המניות שלי מחליפה אמנם את זהות בעל השליטה, יוצרת לי בעיה בדיני עבודה אולי, בניגוד לדעתנו, זה היה הערת אגב, אבל היא לא צריכה ליצור לי בעיה בדיני חברות. כי דיני חברות לא מתייחסים לפרסונה שמחזיקה בשלושים אחוז, ולא אומרים לבעלי המניות שכאשר הפרסונה שמחזיקה שלושים אחוז מתחלפת נפגמת ערך המניה שלכם. נקודה.

לכן סעיף 2 בא לבוא ולהבהיר את זה. רכישה מבעל דבוקת שליטה אשר כתוצאה ממנה יהפוך אדם אחר לבעל דבוקת שליטה פטורה.

היו"ר רשף חן:

גם אם כתוצאה מזה הם שניהם יהיו בעלי שליטה, זה לא משנה.

אמיר וסרמן:

	זה בעצם אחד מוכר לשני. 

היו"ר רשף חן:

	הוא יכול גם שיהיה לו שבעים אחוז, והוא מוכר שלושים אחוז. ואז לאחד יש ארבעים ולאחר יש שלושים, אבל עדיין לא השתנה מצבי  -- -

אמיר וסרמן:

	במצב כזה בכלל אין בעיה. הוא מפרק את השליטה שלו.

היו"ר רשף חן:

	עדיין מצבי לא השתנה. אני היה לי שלושים אחוז מיעוט לעומת שבעים בעלי ... זה נשאר המצב. 

תמי סלע:

	זה אותו דבר על ארבעים וחמישה אחוז. אם מי שהיה לו הוא זה שמוכר למישהו אחר ובכך הוא... ארבעים וחמישה אחוז, אז .....


דוידה לחמן מסר:

	אני מחזיקה שלושים וחמישה אחוז ואתה מחזיק עשרים אחוז. אני מוכרת לך חמישה אחוז, ועכשיו יש בחברה שניים שמחזיקים עשרים וחמישה אחוז. זה גם נכנס לסעיף.

אמיר וסרמן:

	כן.

דוידה לחמן מסר:

	זאת אומרת, כל יצירת דבוקות שליטה נוספות בחברה שיש בה דבוקות שליטה - - -

היו"ר רשף חן:

	בעצם מה השתנה? יחד גם קודם היה לנו מעל חמישים אחוז.


תמי סלע:

	לא. קודם היה אחד מעל עשרים וחמישה אחוזים.  

היו"ר רשף חן:

	הנקודה שמבחינת שווי המניות האחרות, לא השתנה כלום. בסדר. הנקודה ברורה. הלאה.

דוידה לחמן מסר:

	רגע, יש לנו פה בעיה.

היו"ר רשף חן:

	מה הבעיה?

אמיר וסרמן:

	זה הערה שלנו בעקבות פסק דין שנתקבל בערך לפני חודש וחצי. זה מקרה מעניין, אני חושב שרוב האנשים לא מכירים אותו אז אני אסביר. משרד המשפטים שותף לעמדה שלנו, ואנחנו צריכים ללבן איך לפתור את זה.

	הסיטואציה היא כזו: אמרנו שיש את החריג של הצעה פרטית, אני אסביר בקצרה. החריג של הצעה פרטית שקיים בגלל אלף, התמורה המתקבלת בחברה, ב – מתכנסת אסיפה כללית, ואומרים לה, עומדים לחצות כאן סף של שליטה, ואין בעיית תיאום, ובעלי המניות מסוגלים להחליט אם התמורה שהם עומדים לקבל בהצעה הפרטית היא הוגנת.

	אירע המקרה בחברת פויכטוונגר תעשיות, זה היה בערך לפני שנתיים. הוגשה תובענה ייצוגית שהיועץ המשפטי הצטרף אליה, ובית המשפט דחה את העמדה של היועץ המשפטי. מה קרה באותו מקרה.

	התכנסה אסיפה כללית לתת הצעה כללית לבעל המניות הדומיננטי באותה חברה, שהחזיק עשרים ושניים אחוז בערך. לפי ההצעה הפרטית היו אמורים לתת לו, אני שוב לא מדייק בסכומים, עוד אחוז אחד, ונרשם גם בדו"ח ההצעה שזה יעלה אותו לאחזקות של עשרים ושלושה אחוז.

דוידה לחמן מסר:

	זאת אומרת, לא עשרים וחמש.

אמיר וסרמן:

	לא עשרים וחמש. עדיין לכאורה אין שום קשר לסעיף הזה. עכשיו, הצעות פרטיות הרבה פעמים נותנים לך מניות, והמימוש נעשה לאורך תקופה, בהנחה שאתה תמשיך להיות עובד החברה, תקופת VESTING זה נקרא, לפעמים אתה מקבל רק את המניות רק אחרי שנתיים ולפעמים אחרי שלוש. זאת אומרת, עוברת תקופה.

	מה עשה אדון פויכטוונגר במקרה הזה? בתקופה שעד לקבלת המניות הוא רכש עוד מניות בבורסה, והוא הגיע ל-24.95 ואז הוא אמר, עכשיו אני מממש את מה שקיבלתי מכם פעם. מימש עשרת אלפים מניות, עלה ל-25.1 והוא אמר אני נכנס כאן לחריג של ההצעה הפרטית. לא הייתי צריך הצעת רכש מיוחדת.

	מה הבעיה? האסיפה, כשנתנה לו את האישור של ההצעה הפרטית, לא ידעה שהוא עומד לעבור סף של עשרים וחמישה אחוז.

דוידה לחמן מסר:

	את כל מה שהסברנו למוטי שבאסיפה שקשה לשחזר.  יש מנגנונים בתוך החברות שבולמים ... הוא הערים עליהם. פעם אחת כאשר הוא עשה את ההצעה הפרטית הוא לא הודיע שבכוונתו לרכוש מניות ולעבור את העשרים וחמישה אחוז, והוא למרות זאת מימש הקצאה שהיתה אמורה להביא אותו לעשרים ושלוש, למרות שהיא הביאה אותו לעשרים ושש. 

היו"ר רשף חן:

	אני מבין שההקצאה הזאת שאושרה לו לא היתה מיידית.

מרים אילני:

	הם אמרו תוך שישים יום.

אמיר וסרמן:

	בית המשפט היה לו ניתוח די פורמליסטי. הוא אמר, החריג כאן אומר, הוראות סעיף קטן א – לא תחול על רכישה של מניות בהצעה הפרטית. הוא אמר, היתה הצעה פרטית. לא מעניין אותי מה האסיפה חשבה שם, לא מעניין אותי מה הם ידעו. הוא אמר, אתם רוצים לשנות את זה, תתקנו את החוק. וזה מה שאנחנו מנסים לעשות.

עומרי ידלין:

	תסבירי לי משהו. הוא הגיע לאחר ההצעה הפרטית הזאת, הוא אמנם לא מימש. אבל היתה לו אופציה. למה זה לא נספר באופן כזה, שכשהוא הגיע לעשרים וחמישה אחוז אז אמרו זה הצעת רכש מיוחדת? על סמך ההצעה בית המשפט צודק, שזה היה הצעה פרטית. 

דוידה לחמן מסר:

	מכל הדברים, מה לא אמרנו. אמרנו הכל. בית המשפט אמר, לא מעניין אותי. לתמי יש פתרון פשוט.

היו"ר רשף חן:

	שנייה. אני רוצה להבין משהו. בסעיף הקיים, כשאני בא לספור האם אני עכשיו נופל בגדר הסעיף או לא נופל בגדר הסעיף, האם אופציות לרכישת מניות נספרות כנגדי?

אמיר וסרמן:

	בעיקרון הסעיף מדבר על החזקה בזכויות הצבעה. זאת אומרת, ברגע שאדם מממש אופציות או אג"ח להמרה - - -

היו"ר רשף חן:

	אני אספר את הסיפור. אני יש לי עשרים אחוז מניות, יש לי עוד ארבעה אחוז אופציות למניות, ועכשיו אני רוצה לקנות שני אחוז. אני נופל בסעיף או לא נופל בסעיף?

קריאה:

	לא נופל.

היו"ר רשף חן:

	זה התקלה?

קריאה:

	לא. 

אמיר וסרמן:

	הסיטואציה שאתה אמרת היא עדיין לא התקלה. 

היו"ר רשף חן:

	התקלה, מה שצריך לעשות פה זה להרחיב. כמו שכתבנו בכל הסעיפים האחרים, שזכות עתידית למניות אם הזכות היא בידיי, תיחשב כאילו יש לי אותה.

אמיר וסרמן:

	לא. יש סיבה שהסעיף לא עושה את זה. הסעיף מדבר על זכויות הצבעה כי הוא רוצה לבחון שליטה דה פקטו בחברה. זאת אומרת, יכול להיות שיש לך כמות מאוד גדולה של אופציות - - -

דוידה לחמן מסר:

	אתה לא תממש אותן.

אמיר וסרמן:

	...של אופציות, ועדיין זה לא נותן לך שליטה. יכול להיות שאתה מחזיק אפס אחוז.

היו"ר רשף חן:

	סליחה. אני מנקודת מבט של סוחר, אומר לכם שאתם טועים. לא, סליחה, יגידו לי בדיוק מה שבית המשפט אמר.

דוידה לחמן מסר:

	אז תתקן את זה עכשיו.

היו"ר רשף חן:  

זוהי זכות שכשקניתי אותה זה לא היתה .

דוידה לחמן מסר:

	רגע, שנייה. אני לא רוצה להתערב.

היו"ר רשף חן:

	דידי, שנייה. אני רוצה להציע לך את התזה, אחרי זה תגידי מה את חושבת עליה. הלא כל הבסיס הרעיוני כאן הוא לאפשר לאנשים ליהנות מהפרמיה. אני מבטיח לכם באחריות, שבסיפור שאני סיפרתי לכם, על השני אחוז האלה, יש את פרמיית השליטה. יש. 

	אני יכול אחרי זה לוותר על הנכס שהיה לי. אבל ברגע שיש לי את האופציה הזאת של ארבעה אחוז, ואני בא עכשיו לקנות את השני אחוז הנוספים, אני אשלם על השני אחוז הנוספים האלה מחיר יותר גבוה משני אחוז, כי אני יודע שאני עובר את העשרים וחמישה אחוז.	

אמיר וסרמן:

	לא. אתה לא עובר. זאת הטעות.  אדם מחזיק עשרים אחוז, ויש לו עוד אופציות שהוא צריך לממש אותן להגיע לארבעה אחוז, והוא רוכש עוד שני אחוזים. זה עדיין לא מעביר אות ואת הסף. למה? כי ברגע שהוא יממש את הארבעה אחוזים האחרים, יגידו לו, אתה עברת כאן עבירה על חוק החברות, היית צריך לעשות הצעת רכש מיוחדת.

היו"ר רשף חן:

	אבל הוא כבר קנה את זה. 



אמיר וסרמן:

	הוא קנה ניירות ערך להמרה.	

היו"ר רשף חן:

	אתם אומרים לי שאתם מעדיפים את הפתרון הבלתי אפשרי על מה שנראה לי הרבה יותר. 

דוידה לחמן מסר:

	כי הן לא מקנות זכויות הצבעה. אני מסבירה. הסעיף הזה - - -

היו"ר רשף חן:

	הן יקנו זכויות הצבעה. אז למה בסעיפים האחרים ובכל מקום אנחנו כתבנו....

תמי סלע:

	כי פה מדובר בשאלתה שליטה.		

מרים אילני:

	וגם כן זכויות הצבעה. 


היו"ר רשף חן:

	בסעיף האחרון שעסקנו בו. "לעניין החזקה לפי ... יראו ניירות ערך ניתנים להמרה למימוש למניות שאותם אדם מחזיק ושהונפקו לו על פי הצעה פרטית כאילו מומשו." למה שם זה טוב ופה לא?  

אמיר וסרמן:

	אמת המידה לבחון שליטה זה החזקה בזכויות הצבעה. אם אתה מחזיק, אתה יכול לבחור את הדירקטוריון.

דוידה לחמן מסר:

	אם אתה מחזיק בחמישים ואחת אחוז אופציות אין לך שליטה בחברה.

היו"ר רשף חן:

	אני מצטער. אני לא מסכים אתכם. ואני רואה שעומרי מהנהן. אז אני מבין שאני לא לגמרי מחוץ- - -

עומרי ידלין:

	אני אגיד לך מה הבעיה. הבעיה בפתרון שלך, לא התזה היא נכונה, אני חושב. הפתרון הוא בעייתי לא מהסיבה הזו, אלא מסיבה אחרת. כי יכולות להיות אופציות. השאלה איך אתה סופר אחוז הצבעה. יכולות להיות הרבה אופציות בידי הרבה מאוד אנשים. לפי הפתרון שלך, אנחנו צריכים בעצם לעבור לספירה של אחוזים מתוך כל המניות והאופציות והאג"חים להמרה שבשוק. לא רק משלי. 

היו"ר רשף חן:

	אני מבין מה שאתה אומר. 

עומרי ידלין:

	כי צריך להיות קונסיסטנטי.

היו"ר רשף חן:

	אני מבין מה שאתה אומר, אבל בכל זאת אני לא מקבל את זה. אני אגיד לך למה. 

דוידה לחמן מסר:

	הסעיף לא עוסק בהצעות רכש לאופציות. כאשר עושים הצעת רכש למניות בעלי האופציות לא שואלים אותם כלום. תן לנו להסביר לך למה אנחנו לא בעולם האופציות. זה שכאשר יש לך 24.99 אחוז מניות בחברה, ועוד שני אחוז אופציות, אתה פוטנציאלית בעל השליטה בחברה- יכול להיות שזה נכון. אבל עדיין דיני החברות באים ואומרים: כל עוד השני אחוז אופציה שלך לא מתגלמים באופן ההצבעה באסיפה הכללית, אנחנו לא מחשיבים אותך. למרות שחס וחלילה אם יקרה לך משהו...


היו"ר רשף חן:

	למה?

דוידה לחמן מסר:

	כי באסיפה הכללית מצביעים בעלי מניות בלבד. בעלי אופציות לא מצביעים. אנחנו עוסקים בדיני שליטה בחברות . בכל חוק החברות במי שיש לו אמצעי שליטה. ואמצעי שליטה הם זכות להצביע באסיפה הכללית לענייננו. יכולים להיות גם אמצעי שליטה אחרים. אבל אף אחד מהם הוא לא מכוח אופציה. ולכן, אופציה היא בעצם זכות לנייר ערך. 

זכות לנייר ערך ככזה היא חוזה, שבסיטואציות מאוד מאוד מסוימות יכול שתהיינה להן רלבנטיות, אבל הוא בכלל לא שחקן על מגרש דיני החברות. הוא שחקן במגרש דיני החוזים. ומאחר ואתה לא שחקן במגרש דיני החברות, גם אם יש להם ערך כלכלי כזה או אחר, דיני החברות שעוסקים בזכויות של בעלי מניות ככאלה, לא מתייחסים אליך. אמרתי לך, אלא במצבי קיצון, וזה לא אחד מהם. כשהחלטנו שפרמיית השליטה היא מבוזרת בין בעלי המניות, לא אמרנו שאין ערך לבעלי אופציות, אלא אמרנו שפרמיית השליטה מפוזרת בין בעלי מניות בלבד. 

ולכן, חברה שיש לה מאה אחוז מניות רשומות בבורסה, מפוזרות, כמו בבנק לאומי, לכל המאה אחוז יש פרמיית שליטה, ואם יש לה גם מאה אחוז אופציות רשומות בבורסה וניתנות להמרה במניות כשני אחוז אופציות, אבל האופציות אין להן אסיפות, אין להן מניות, הן כלום. הן בעלי חוזים שבמועד תביעה בחוזה יכולים להיות שחקנים בדיני החברות.

ולכן, מה שרצה מוטי שייכנס, כן אופציות לא אופציות, הכנסנו אותו במצבי קיצון. זה לא אחד מהם. הם לא שחקנים באסיפה הכללית. הם לא באים לאסיפה הכללית, לא שולחים להם הודעות באסיפה הכללית. הם כלומניקים. אז אני בכלומניקים מבקשת בסיטואציה המאוד מסובכת של דיני הצעות רכש, לא להתעסק.

אלא באיזה מובן? במובן שאנחנו נתייחס להקצאה פרטית כהקצאה פרטית שנחשבת במועד המימוש, נמצא את הנוסח שיתגבר על פסק הדין של בית המשפט ויבוא ויגיד כך:

עמרי ידלין:

	אז מה את מציעה?

היו"ר רשף חן:

	אנחנו עוד לא מדברים על לתת זכויות הצבעה לבעלי אופציות. כל הסעיף הזה בכלל לא עוסק בזכויות הצבעה. הסעיף הזה עוסק בחלוקה הוגנת של פרמיות. בזה הוא עוסק.

דוידה לחמן מסר:
	
	נכון.

היו"ר רשף חן:

	בזה הוא עוסק. לא בשום דבר אחר. זה סעיף כלכלי נטו. הוא בכלל לא עוסק בניהול החברה, וכל זה. זה בכלל לא העניין. הוא בסך הכל בא ואומר: אנחנו הגדרנו קווים כלכליים מסוימים, שברגע שמישהו חוצה אותם אני רוצה לדאוג שכל בעלי המניות מקבלים את הפרמיה. זה הנושא. 

	אני בדעה שכאשר יש לי אופציות, יש לי עשרים וארבעה אחוז באופציות, ואני עכשיו הולך לקנות אופציות או מניות לצורך העניין, זה לא משנה, לעבור מעשרים וחמש לעשרים ושש, נניח עוד שני אחוז, על השני אחוז האלה שאני קונה עכשיו, בין אם זה אופציות, בין אם זה מניות, בין אם מה שיש לי זה אופציות, בין אם מה שיש לי זה מניות, אני משלם פרמיה. אני משלם עבור השני אחוז האלה יותר מאשר אם הייתי קונה את השני אחוז האלה בנוסף לעשרה אחוז מניות או עשרה אחוז- - -

דוידה לחמן מסר:

	הוא קודם מדבר על הכסף שהוא משלם. הוא אומר, אני לקחתי מבעלי המניות העשירים....

היו"ר רשף חן:

	אני אומר שיש על השני אחוז האלה פרמיה, שעל פי ההיגיון, שכאן הפרמיה הזאת צריכה להתחלק באופן שווה בין כולם.  עכשיו, אתם באים ואומרים לי: נכון, יש פה בעיה באמת. הפתרון  שלנו הוא אחר. אנחנו רוצים שאת אותה עסקה שאתה עשית לפני שבע שנים כדי לקנות עשרים וארבע אחוז מהאופציות, ושילמת כסף טוב וסגרת את העסקה ואתה יודע בדיוק איפה אתה נמצא, עכשיו בגלל שקנית שני אחוז, אנחנו נפתח אותה מההתחלה. אתה עכשיו צריך לעשות הצעת רכש, העסקה הזאת מבוטלת. זה הפתרון שלי.

	אז תסבירו לי  מה הפתרון.

עומרי ידלין:

	המטרה לפתוח עשרים ושישה אחוז. ורק את האחוז הנוסף שמעלה אותך מעל עשרים וחמש, אם אתה תרצה לפתוח אותו, עליו אתה תצטרך לעשות את הצעת הרכש.

דוידה לחמן מסר:

	במילים אחרות, אנחנו מגשרים בין המקרה שלך ובין המקרה של.... 

קריאה:

	שני הפתרונות אפשריים.

דוידה לחמן מסר:

	ולכן יש בדיוק שני פתרונות. עשרים ושלושה אחוז אופציות, תהיה בריא, לא פותחים לך את העסקה. ביום שתרצה לממש את האופציות בעשרים ושלושה אחוז גם לא נפתח לך את העסקה. אבל, אם אתה מחזיק עשרים ושלושה אחוז אופציות, וקונה שני אחוזים בבורסה, במועד המימוש של העשרים ושלושה אחוז, תעשה הצעת רכש.

היו"ר רשף חן:

	על מה?

דוידה לחמן מסר:

	על החמישה אחוז.


היו"ר רשף חן:

	הצעת רכש רק על מה שמעביר אותי מעבר לעשרים וחמישה אחוז.

דוידה לחמן מסר:

	כן.

היו"ר רשף חן:

	ומה עם הזכות הקניינית שלי, בזה שאני עשיתי עסקה מסוימת. קניתי את המניות האלה בסכום.....היה יותר הגיוני מבחינה כלכלית, מבחינה מסחרית לבוא... הרי לא צריך לספור את כל האופציות של כולם. צריך לספור את האופציות שלי . להסתכל על האופציות שלי, ולגבות ממני את הפרמיה כשאני קונה.

 עומרי ידלין:

	אתה צודק אבל כל הסעיף הזה מגביל את זכות הקניין. כי גם בדרך הרגילה - - -

היו"ר רשף חן:

	לא, לא מגביל את זכות הקניין. הלא על השני אחוז הנוספים אני משלם מחיר, אני משלם את הפרמיה, שערה לא נופלת מראשי. כל מה שנדרש זה לחלק את זה בין כולם. 

עומרי ידלין:

	לא. אתה מגביל את זכות הקניין של המוכר. הרי מה קורה? הסעיף הנוכחי, נניח לרגע שלך יש 24.99 אחוז. אתה בא אלי, ואני רוצה למכור לך את ה-0.01. 

היו"ר רשף חן:

	את זה אני מגביל.

עומרי ידלין:

	אתה מגביל. אתה לא מרשה לי למכור.

היו"ר רשף חן:

	אבל את שלי אתה לא מגביל.

עומרי ידלין:

	מה זה משנה? מה שאני רוצה להראות לך, כל הסעיף הזה מגביל זכות קניין. 

היו"ר רשף חן:

	אני מסכים אתך, ששם בשם עיקרון השוויון מגבילים את זכות הקניין. זו הנחת היסוד, והיא מקובלת עלי. עכשיו, אני מדבר על זכות הקניין של הרוכש. ויש לי אפשרות אחת, דרך אחת שמגבילה אותו באופן דרסטי, ופוגעת בו באופן דרסטי, ודרך שנייה שלא פוגעת בו בכלל. אז למה צריך לבחור בדרך הפוגעת?

עומרי ידלין:

	לא, היא כן פוגעת.

היו"ר רשף חן:

	במה אני פוגע?

עומרי ידלין:

	נניח רגע אני רוצה לרכוש שלושים אחוז אופציות. אתה לא נותן לי. 

היו"ר רשף חן:

	בסדר. אני אגיד לך בדיוק למה. 

דוידה לחמן מסר:

	אבל מה תגיד למי שרוצים שלושים אחוז אופציות לרכוש ... אני מסבירה שוב, אתה מוכרח לחשוב על זה.

היו"ר רשף חן:

	זה הצעה פרטית. 

דוידה לחמן מסר:

	לא, אבל אתה יכול לעשות הצעת רכש לשלושים אחוז אופציות, תהיה בריא. ביום שתרצה לממש את האופציות תצטרך לבצע הצעת רכש. עכשיו, השאלה היפה שלך, שאין לי ברגע זה מענה לה, למי אתה עושה הצעת רכש בשלושים אחוז? אתה צריך לעשות הצעת רכש בשלושים אחוז. 

	מה קורה למועד המימוש כשהוא רוצה לממש? אם הוא רוצה לממש שלושים אחוז אופציות, הוא צריך לעשות הצעת רכש לחמישה אחוז.

עומרי ידלין:

	איפה זה כתוב?  

מרים אילני:

	זה נחשב רכישה. אני לא מבינה למה זה לא כתוב בחוק. 

עומרי ידלין:

	לא, זה הצעה פרטית לדעתי.


מרים אילני:

	מה פתאום הצעה פרטית? זה אדם שמחזיק את- - -

עומרי ידלין:

	אני יש לי אופציות כלפי החברה. נכון? כשאני מממש את האופציות כלפי החברה, החברה מוכרת לי שלושים אחוז.

מרים אילני:

	ומה אם זה אופציות על החזקה של מישהו אחר?

עומרי ידלין:

	אבל יש רכישה של מניות בהצעה פרטית.  יש לך חריג.

דוידה לחמן מסר:

	אתה צודק.

עומרי ידלין:

	תודה רבה. אני מצטרף אליך. 

דוידה לחמן מסר:

	כשאתה אמרת שזה הצעה פרטית, זאת אומרת, יש פה סיטואציה שזה מה שקרה בפויכטוונגר. כשאתה מממש אופציות אתה לא קונה שום דבר מבעלי המניות האחרים. אתה קונה מהחברה. ולכן, תיאורטית, היית יכול לבוא ולהגיד, הסעיף לא חל עלי, כי זו הצעה פרטית. אז אנחנו רוצים לבוא ולהבהיר ולהגיד, דין מי שמממש אופציות בשלושים אחוז כדין מי שרוכש מניות מהחברה באופן שמחייב אותי הצעת רכש...

היו"ר רשף חן:

	במניות הוא יכול לרכוש ממנה בגלוי, אבל אם הוא עושה ..... אז לא?

קריאה:

	ומה עם אופציות  קול?

דוידה לחמן מסר:
	
	אבל האופציות הן של החברה. הקול הוא של החברה. אה, בין בעלי מניות. זה לא שייך. אם את כתוצאה מזה תהפכי לבעל עשרים ... חוק החברות לא שואל את השאלה זולת כאשר החברה מוכרת לך, ויש פה בעיה מסוימת.

מרים אילני:

	לא, עומרי צודק. בפסק דין פויכטוונגר זה היה הצעת רכש.

דוידה לחמן מסר:

	אנחנו רוצים למשטר מצב שבו אם אתה רוכש שלושים אחוז מהחברה בהצעה פרטית אין שום בעיה. אם אתה רוכש שלושים אחוז אופציות מהחברה, גם לא צריכה להיות לו בעיה. 

היו"ר רשף חן:

	כן צריכה להיות לו בעיה.

מרים אילני:

	אם אתה עובר את הרוביקון של העשרים וחמישה אחוז או הארבעים וחמישה אחוז, כתוצאה מההצעה הפרטית שנובעת ממימוש אופציה, אז אנחנו נצטרך הצעת רכש. נכון?



היו"ר רשף חן:

	אני אשמח שתחשבו על זה. לא יודע. לי נראה שהפתרון, לפחות ככה מהבטן, הפתרון הוא להתייחס אם יש לי את האפשרות להפוך להיות, לעבור את הרוביקון הזה, ואני משלם על האפשרות הזאת פרמיה, היא צריכה להתחלק בין כולם.

דוידה לחמן מסר:

	זה הדין האנגלי. באופציה כן שילמת. הוא צודק. הוא צודק מיליונתאלפים אחוז. אני רוצה להסביר מה שאנחנו עומדים פה, על גבול הרוביקון- -

היו"ר רשף חן:

	את חושבת שעל האופציה לשליטה ועל האופציה לסתם מניה זה אותו דבר? זה לא אותו דבר.

דוידה לחמן מסר:

	לדעתי, ההקצאה הפרטית היתה צריכה להיות מותנית. אנחנו מקצים לך עשרים ושלושה אחוז פויכטוונגר, אם ובלבד, שבמועד המימוש אתה לא מחזיק יותר משיעור ההקצאה הפרטית. זאת אומרת, אם אתה מערים על ההצעה הפרטית באמצעות קנייה בבורסה ומחבר את האחזקות שלך, רק אז אתה מחויב בהחזקת רכש. הבנת?

היו"ר רשף חן:

	אני מבין. אבל האם לא היה הרבה יותר פשוט, כאשר הוא בא לבדוק את השני אחוז, לפתור לו את - - -

דוידה לחמן מסר:

	לא. 


אמיר וסרמן:

	בעתיד, כשהוא ירצה לממש את האופציות ולעבור את העשרים וחמישה אחוז, הוא צריך הצעת רכש מיוחדת שאז תעבור פרמיית השליטה.

דוידה לח ן מסר:

	לא נכון. אני אומרת לך שעומרי צודק. תקשיב לי. יש לנו בעיה עם החוק עכשיו. וזה מה שמתקשר לדברים של יושב ראש הוועדה. הדין האנגלי אמר, כל שלושים אחוז במניות, בכל דבר, מחייב הצעת רכש לא משנה, אנחנו באנו ואמרנו, שברגע שהצעה פרטית פטורה מהחובה להצעת רכש, אז אם הצעה פרטית של שלושים אחוז מניות פטורה מהצעת רכש, למה כאשר אדם קיבל אופציות בהקצאה מהחברה, ומממש אותן מול החברה, זה הקצאה פרטית?  	

ולכן הוא בוודאי לא צריך הצעת רכש. וגם אני לא בטוחה שאני רוצה למשטר. אז זהו, נלך הביתה, ונחשוב מה אנחנו רוצים למשטר. ואני מציעה ברגע זה לגמור את הדיון כי אנחנו לא מסודרים גם בתזה שאומרת - - -

היו"ר רשף חן:

שניה אחת אני רוצה עוד להמשיך. תראו את המצב. אני, כשקיבלתי את האופציה, עדיין לא ידעו כמה מניות יש לי, ולכן לא שילמתי שום פרמיה עבור האופציה הזאת. עכשיו יש לי את האופציה, אני יודע מה מצבי, עכשיו אני הולך וקונה את השני אחוז הנוספים. עכשיו אני יודע בדיוק שהשני אחוז האלה מעבירים אותי מעבר לזה, אני מוכן לשלם את הפרמיה, אני משלם את הפרמיה - - -

דוידה לחמן מסר:

	זה מה שהיה באל על. מותר לדבר הרשות לניירות ערך על אל על רגע? באל על זה קלסי. חברה, זה מה שקרה באל על.  אתה בדיוק צדקת באל על.  אדון בורוביץ קנה, זה רק בשביל הסיפור, כדי שתראו איך מערימים על כולם על כולם, לא מערימים במובן שהמדינה החזיקה באיזה שהוא שלב יותר מארבעים וחמישה אחוז מהמניות, והנפיקה המון המון אופציות. הנפיקה שבעים אחוז אופציות. הלך אדון בורוביץ, ובהדרגה קנה למעלה מחמישים ואחד אחוז מהאופציות. והוא קנה אותן במועד שהמדינה היתה עדיין  - - - 

היו"ר רשף חן:

	ואני מבטיח שעל האופציה החמישים ואחד הוא היה מוכן לשלם הרבה הרבה כסף.

דוידה לחמן מסר:

	יכול להיות. כי המניות עלו באלף אחוז. לכן זה בדיוק הטיעון שלך. בהנפקה אנחנו לא יודעים כמה הוא קנה, ואני לא רוצה לדבר אתכם. כאשר אומרים לכם שמניות אל על עלו באלף אחוז, זה בגלל שהוזרמו ביקושים לרכישת האופציות, והביקושים לרכישת האופציות - - 

קריאה:

	אבל למה כשהוא מימש את האופציות שהוא קנה בבורסה -- - -

אמיר וסרמן:

	זאת הסיטואציה הנכונה. פשוט אתם מבלבלים. באל על המדינה היתה בעלת שליטה. היא החזיקה מאה אחוז, ולכן אין כאן בכלל סוגייה של 328. אין כאן יצירת שליטה לראשונה. 

היו"ר רשף חן:

	הבעל שליטה אחר הוא לפני מימוש האופציה או אחרי מימוש האופציה?

דוידה לחמן מסר:

	לפני.

היו"ר רשף חן:

	אז המצב הוא שבעצם אני כאילו בעל שליטה, אבל בעצם יש לי שני אחוז, כי הייתי בעל שליטה פעם, אבל מישהו עכשיו מקבל תשעים ושמונה אחוז.

מוטי ימין:

	אתה תמיד חשוף לזה. 

היו"ר רשף חן:

	למה צריך להיות ככה? כל הנושא כאן  - - -

דוידה לחמן מסר:

	אף אחד לא אומר שזה לא חוקי, אני רק אומרת שהערים במובן הכלכלי. אומר יושב ראש הוועדה, אם הכלל שלכם הוא שמי שרוכש עשרים וחמישה אחוז ומעלה רוכש שליטה, באמצעות אופציות אני עוקף את הכלל הזה. זה מה שאתה אומר כל הזמן. ואנחנו לא התייחסנו אליך, ואמרנו לכם כלומניקים, כי אתם כלומניקים בדיני חברות. ובדיעבד, אני גם היום אומרת את זה. אני רק אומרת שאני צריכה לחשוב מה אני עושה אם הדבר הזה.  כלומניקים בדיני חברות, לא במובן, הבנת מה שאני אומרת?

עומרי ידלין:

	דידי, יש לי הצעה. נניח לרגע שהיינו אומרים שבמימוש האופציה....

	אלף, אני מציע שנחשוב על זה. אבל ב' – נניח רגע מהנושים את האופציות. ונניח רגע שבגלל מימוש האופציות אני עולה מעשרים אחוז לשלושים אחוז. אז לדעתי, אני לא נופל ל-328 כי יש לי את הפטור של ההצעה הפרטית. אבל האם אני נופל לחלק של 275?

דוידה לחמן מסר:

	של אישור ההצעה הפרטית?

עומרי ידלין:

	כן, גם לא. 

היו"ר רשף חן:

	מכירת האופציות אלי צריכה אישור?

עומרי ידלין:

	מכירת האופציות לדעתי כן.

היו"ר רשף חן:

	צריכה אישור. כי סופרים.... 

עומרי ידלין:

	כאן זה ככה וכאן זה ככה. 

דוידה לחמן מסר:

	תראה לי איפה כתוב שמימוש אופציות מחייב הצעת רכש.

עומרי ידלין

	הבעיה היא, כשהוא רוכש את האופציות - - -

דוידה לחמן מסר:

	אבל כתוב לך בסעיף קטן א שזה לא ייפול על ההצעה פרטית. הוא אומר לך, שמימוש אופציה זה הצעה פרטית. עכשיו, סדר את הראש. אבל אין לנו ברירה, והוא יכול .....

אמיר וסרמן:

	המימוש של האופציה זה עדיין לא הצעה.

עומרי ידלין:

	למה לא?

היו"ר רשף חן:

	לא. גם  מכירת האופציות לא עושה לי בעיה.  אבל אם אני הולך וקונה מניות, שביחד עם האופציות עוברים את העשרים וחמישה אחוז, אני משלם פרמיה, ואני משלם אותה רק לבן אדם אחד, וזה מה שהסעיף הזה בא למנוע.

עומרי ידלין:

	נכון. נכון. 

היו"ר רשף חן:

	ואת זה צריך למנוע. צריך לספור לי את האופציות.


אמיר וסרמן:

	אתה מקבל ניירות ערך להמרה, וכאן מדובר על הצעה פרטית של מניה, זה בכלל לא נכנס. ברגע שאותו אדם מממש את האופציות, הוא לא יכול, הוא חייב לעצור בעשרים וחמישה אחוז. כי הסעיף מדבר על רכישה של זכויות הצבעה, ולא משנה איך זה נעשה.

דוידה לחמןמסר:

	אמיר, גם אני חשבתי ככה. אבל אני מוכרחה להיות עורכת דין, ולקרוא את הסעיף "לא יחול על הצעה פרטית". ואני יכולה לבוא ולהגיד, מה זה הצעה פרטית? הקצאת ניירות ערך בידי החברה. ואז השאלה היא, האם המרת אופציות היא הקצאת ניירות ערך. ולצערי עורך דין- - -

אמיר וסרמן:

	אבל תקבעו את זה על רכישה של מניות בהצעה פרטית. לא אופציות.

עומרי ידלין:

	לא, המימוש של האופציות - - -

היו"ר רשף חן:

	זה זכות נדחית, אני קונה זכות נדחית. 

דוידה לחמן מסר:

	אמיר, זה לא צריך להיות ככה.

אמיר וסרמן:

	בהצעה הפרטית אתה מקבל ניירות ערך להמרה. אם אתה רוצה לממש אותם, אז בשלב הזה אתה רוכש זכויות הצבעה, ואתה צריך להיעצר. 

היו"ר רשף חן:

	אני אענה לך בשאלה. כאשר אני רוצה לקנות שלושים אחוז אופציות ושלושים אחוז מהחברה. אני צריך לעבור את הפרוצדורה של אישור?

אמיר וסרמן:

	לא. רק כשתרצה לממש. 

היו"ר רשף חן:

	אני לא צריך לבוא עם אישור של האסיפה.

אמיר וסרמן:

	לא. 

היו"ר רשף חן:

	רגע, אתה רוצה להגיד לי שהחברה יכולה למכור לי שלושים אחוז אופציות, וכשאני אבוא לממש היא תגיד לי לא השארנו לך?

אמיר וסרמן:

	לא. החברה יכולה להקצות לך שלושים אחוז, ואתה רוכש אותם בידיעה, שאם תרצה לממש אותם, למעלה מעשרים וחמישה אחוז, אתה תהיה מחויב בהצעת רכש מיוחדת.

מה שרציתי לומר שההצעה שרצינו להעלות כאן נותנת תשובה לכל הדעות שהועלו כאן. כי מה אנחנו רוצים לומר? אנחנו הרי רוצים להגיע למצב שבו אם חציית הרף של עשרים וחמישה אחוז או ארבעים וחמישה אחוז נעשתה על דעת בעלי המניות בחברה שהיו מודעים לכך שמתגבשת שליטה לראשונה, אם זה נעשה בדרך הזו, אז כולם מרוצים. 

היו"ר רשף חן:

	זה סעיף אחר באישור.

אמיר וסרמן:
	
אבל מה שאנחנו רוצים לומר, שאם לסייג של רכישת מניות בהצעה הפרטית יתווסף תנאי נוסף, שאומר: רכישת מניות בהצעה פרטית שאושרה באסיפה הכללית, ושנאמר בה במפורש שההצעה הפרטית תאפשר גיבוש שליטה לראשונה, אם זה מה שייאמר באותה אסיפה כללית, נפתרו כל הבעיות.

דוידה לחמן מסר:

	נפתרו כל הבעיות.

אמיר וסרמן:

	כי זה יחול בין אם תוקצינה מניות, בין אם יוקצו כתבי אופציה. זה נותן תשובה לכולם למעשה.

דוידה לחמן מסר:

	אנחנו רוצים להוסיף לרישא שדיברת עליו, ושבצדק התעכבת עליו, של ההצעה הפרטית, שהצעה פרטית, לרבות מימוש של אופציות – כל הדברים שיש בהם הצעה פרטית, שכתוצאה מהם אדם הופך להיות לבעל דבוקת שליטה או בעל שליטה בחברה. 

	אנחנו נתכנס. 

מרים אילני:

	ביחד אנחנו עובדים על זה. עם הרשות.

היו"ר רשף חן:

	טוב. אז את הסעיף הזה אנחנו משאירים פתוח. קודם כל, כל הנוסח הנוכחי מאושר כפי שהוא. אם אתם רוצים להוסיף לעניין הזה אתם תצטרכו להביא ניסוח. אתם תחשבו על זה.

דוידה לחמן מסר:

	דניאלה, הקצאה פרטית היא של ניירות ערך או של מניות?  היא אומרת, ככה: יש שתי אפשרויות. 

היו"ר רשף חן:

	אם אני קונה שלושים אחוז אופציות רואים אותי כאילו קניתי שלושים אחוז מניות. זה מה שכתוב פה.

מרים אילני:

	לא, לעניין הזה רואים את זה. 

דוידה לחמן מסר:

	אז הוא אומר לך שצריכים להיות פה שני דברים. אם את עושה הקצאה פרטית - -  יש כמה אפשרויות לפתרונות. אפשרות אחת, וזה המחיר שצריכים לשלם, צריך לחשוב מה אנחנו רוצים. אם אתה מקצה שלושים אחוז אופציות, צא מתוך הנחה שהוא יממש את האופציות, ואתה בעצם פה עושה עכשיו הקצאה פרטית של שליטה בחברה, תאשר את זה ONCE אומר לך היושב ראש, ויותר כשהוא מממש את האופציות הוא לא עושה הצעת רכש. 

	אני מבקשת ללכת הביתה ולחשוב, כי יש לנו פה בעיה. אתה לא יכול להגיד לבן אדם - - רגע, אני רוצה עכשיו להגיד על זכות הקניין משהו. אתה לא יכול להגיד לבן אדם ONCE לך להצעת רכש מיוחדת, 270(3),(4 ) על הקצאת שלושים אחוז אופציות, וכשתרצה לממש לך להצעת רכש ....

	, ONCE תלך לאסיפה הכללית לאישור עסקה עם בעל עניין, וכשתרצה לממש לך להצעת רכש. זה לא עובד ככה. אי אפשר לדפוק אותו מכל הכיוונים. לכן צריך לחשוב על איזה שהוא פתרון. והפתרון שאתה אמרת הוא מסוג הפתרונות. זאת אומרת, אם מעולם לא הלכת לאסיפה הכללית ומעולם לא אושרה לך רכישת שליטה בחברה, אז אתה חייב באיזה שהוא שלב לתפוס אותך. אם לעומת זאת הלכת, כמו שהיושב ראש הלך, בשלב הקצאת האופציות, לאסיפה הכללית, וקיבלת אישור להקצאת אופציות של שלושים אחוז, אתה לא צריך עוד הצעה, עוד אישור במימוש.

אמיר וסרמן:

	אני רוצה לומר שזה נותן פתרון גם לעוד מצב. נניח שאותו אדם  מחזיק עשרים וארבעה אחוז ממניות החברה ורוכש בבורסה עוד שני אחוז של כתבי אופציה - - -

היו"ר רשף חן:

	רגע, אם אנחנו עכשיו צריכים לחשוב, אז אני את הדיון הבא אתחיל שוב פעם מאפס. 

דוידה לחמן מסר:

	אני רוצה להגיד ככה: מבחינתי, ONCE מתכנסת אסיפה כללית ומאשרת בידי בעלי מניות בעסקה חריגה סכום של אופציות, שכתוצאה ממנו מקנה או יכול להקנות דבוקת שליטה או שליטה לאדם, הוא פטור מהדינים המיוחדים של השינויים המבניים לגבי המימוש. 

אבל זה לא של פויכטוונגר. נכון. כי יש בפויכטוונגר שתי בעיות. 

היו"ר רשף חן:

	אפשר רגע לעצור שנייה? רבותיי, שנייה אחת שקט.

דוידה לחמן מסר:

	תכתבי שני דברים. תכתבי כאן מה שהיא אמרה. אני רוצה להגיד עוד דבר. מוטי אמר עוד בעיה שיש לנו. יש אדם שמחזיק עשרים וארבעה אחוז מניות. הוא רוכש בבורסה שני אחוז אופציות, ואחר כך הוא מממש אותן. אנחנו אמרנו שאופציות הוא כלומניק בשלב הרכישה. אז עכשיו אנחנו צריכים להבהיר חד משמעית שבעת המימוש הוא יצטרך לבצע הצעת רכש של חמישה אחוז. אם יש ספק בחוק - - -

אמיר וסרמן:

	אין ספק.



דוידה לחמן מסר:

	כי זה מינימום של חמישה אחוז. לפי דעתי אין ספק וזה החוק. עכשיו, למה זה בכל זאת יכול היה להיות כאילו ספק? כי אמר מוטי, כאשר הוא מממש, הוא מממש מול החברה. וזה הצעה פרטית. אז אנחנו צריכים לבוא ולהגיד, שלעניין סעיף זה, מימוש אופציות לא ייחשב.

קריאות:

	זה ברור.

דוידה לחמן מסר:

	רכישה – לרבות מימוש אופציות. וזה כתוב גם. 

	אז אני מציעה שנלך ונחשוב. בינתיים יש לנו מצבים בלתי פתורים, וזה היופי של דיני חברות. לא הכל צריך להיות פתור. 

	אני רוצה שנדון בכמה מצבים.  יכול להיות שנחזור בלי כלום. יכול להיות שנגיד לא יודעים איך להסדיר את זה, חבל, עכשיו נעזוב את זה ככה.

היו"ר רשף חן:

	הסעיף הנוכחי חל על רכישה בבורסה. כשאני קונה את השני אחוז, אני מחפש באמת מה שאת אמרת....

דוידה לחמן מסר:

	עם הרכישה בבורסה - -


היו"ר רשף חן:

	עם הרכישה בבורסה.

דוידה לחמן מסר:

	אתה רוצה להבחין בין רכישת אופציות מהחברה לרכישת אופציות מהבורסה. זה מה שאתה רוצה להגיד.

היו"ר רשף חן:

	על פי הסיכום שאנחנו עשינו היום.

אמיר וסרמן:

	לאיזה סעיף?

היו"ר רשף חן:

	סעיף 270(5).

דוידה לחמן מסר:

	זה עשינו רק בהקצאה הפרטית של החברה. לא עסקנו ברכישת אופציות בבורסה. 

היו"ר רשף חן:

	הצעה פרטית, עשרים אחוז וכולי, צריכה אישור, אבל כל זה בעצם לא רלבנטי לעניין מה שאנחנו עושים עכשיו כי הוא לא עוסק בכלל בהצעות פרטיות.

דוידה לחמן מסר:

	והכי חשוב לא עסקנו וזאת שאלה, פתרנו את זה היום. אדם רוכש שלושים אחוז אופציות בבורסה. אחר כך הוא מממש את האופציות. מה זה, זה הצעה פרטית?

אמיר וסרמן:

	לא. הוא יכול לממש רק עשרים וחמש.

היו"ר רשף חן:

	למה? תסביר לי למה?

דוידה לחמן מסר:

	עזוב, יש בעל שליטה.

היו"ר רשף חן:

	למה זה לא הצעה פרטית?

אמיר וסרמן:

	אין כאן בכלל סיטואציה של הצעה פרטית.

היו"ר רשף חן:

	למי אתה רוצה שהוא יעשה את ההצעת רכש? לחברה?

אמיר וסרמן:

	לציבור.

	אומרים לו, אם אתה רוצה להיות הראשון שעולה מעל עשרים וחמישה אחוז זכויות הצבעה בחברה הזאת, תתכבד ותקנה - - -

היו"ר רשף חן:

	אני לא מבין. אני לא מבין מה ההבדל בין זה לבין מצב שבו אני קונה שלושים אחוז מהמניות בהצעה פרטית. 

דוידה לחמן מסר:

	ויש בעל שליטה. אני שואלת אותך, באיזה סיטואציה מימוש אופציות מחייב אישור עסקה מיוחדת? תענה לי על זה. אדם רכש בבורסה שלושים אחוז. יש בעל שליטה של ארבעים וחמישה אחוז. כשהוא מממש, זה לא הקצאה פרטית מיוחדת? 

אמיר וסרמן:

	לא.

קריאה:

	למה לא?

דוידה לחמן מסר:

	למה לא לפי התזה הזאת? הרי החברה מקנה מניות למי שהופך - - - 

	לא בסעיף הצעות הרכש. היושב ראש שואל אותך לגבי הסעיפים שכבר אישרנו היום והוא אמר.

היו"ר רשף חן:

	זה לא הצעה פרטית. זה לא הצעה פרטית.

דוידה לחמן מסר:

	למה? הוא מממש.


	הוא רכש בבורסה. תקשיבו לי, יש לנו מסלול שלא הגדרנו אותו, ובואו נהיה נקיים אתו. הסדרנו היום מסלול של הצעות פרטיות שהחברה מקצה מניות או אופציות לעובדים. ואמרנו שהעסקאות האלה בתנאים מיוחדים יצטרכו אישורים מיוחדים. נכון?


היו"ר רשף חן:

	נכון. אבל זה הכל נופל תחת הצעה פרטית.

דוידה לחמן מסר:

	נכון. לא הסדרנו ואין הסדר לסיטואציה של האופציות במובן הרחב של המילה. דהיינו, אל על, החברה הקצתה מאה אחוז אופציות למסחר בבורסה. ויש בעל שליטה של שלושים אחוז. אל תלך אתי לסעיף של הצעות רכש. אני לא רוצה לדבר עכשיו על זה. אני רוצה לדבר על הצעות פרטיות. האם אתה חושב שבאיזה שהוא שלב המימוש הזה טעון הסדר של הקצאה פרטית?

היו"ר רשף חן:

	לא.

דוידה לחמן מסר:

	אז צריך להגיד את זה גם. כי תיאורטית, תיאורטית יש כאן הבנה, ובצדק, שכאשר אדם ממש שלושים אחוז מהכלומניקים, אם זה כלומניק בדיני חברות עד ליום המימוש, אז ביום הרכישה הוא רוכש מהחברה שלושים אחוז מניות. אז צריך להבהיר שזה לא הצעה פרטית.  זה לא. 

אמיר וסרמן:

	זה לא הקצאה, ולא הצעה. מה פתאום?

מרים אילני:

	אין פה הנפקה ואין פה הצעה. 

דוידה לחמן מסר:

	בסדר. זאת אומרת, אנחנו באים ואומרים שהנפקת מניות, מאחר ובחרנו במונחים - - 

היו"ר רשף חן:

	רגע, מה זה הצעה פרטית?

קריאה:

	והצעה להנפקת ניירות ערך שתלויה בהסכמתך היא לא הצעה להנפקת ניירות ערך?

קריאות:

	לא. 

תמי סלע:

	בשלב המימוש זה לא הצעה פרטית. 


אמיר וסרמן:

	אם החברה היא זו שמציעה, אז זו הצעה פרטית. אבל אם אתה רוכש את זה בבורסה, החברה היא לא צד, זה לא הצעה פרטית בכלל. 

מרים אילני:

	זה ברור.

אמיר וסרמן:

	זה לא כל כך ברור. 

דוידה לחמן מסר:

	היושב ראש בצדק אמר, תראו את ההגדרות. לכן, למרות שמבחינה כלכלית יש פה לכאורה עסקה עם החברה שבה הוא מממש אופציות, למרות שיש פה לכאורה עסקה של החברה, כאשר החברה מגדירה מהן עסקאות אתה הטעונות אישורים מיוחדים, היא לא כללה את המימוש ביניהן.

אמיר וסרמן:

	זה לא עסקה של החברה. בעצם החברה סגרה את התנאים - - -

מרים אילני:

	אתה צודק שזה לא בעיה, אבל יש לנו את הפסק דין הזה. אתה צודק, אנחנו חשבנו שאין לנו בעיה. זה לא הנפקה פרטית.

אמיר וסרמן:

	פסק הדין בכלל לא התקבל בסיטואציה של אופציות.

מרים אילני:

	אפשר היה לראות את זה כאופציה לרכישה.

אמיר וסרמן:

	דובר שם בהקצאת מניות שנפרשת על פני זמן. הוא התקדם עד לעשרים וחמישה אחוז, ואז אמר, המניות הבאות שלי, אני צובע אותן. עכשיו אני רוצה לקבל את זה מהחברה, וככה אני חוצה את העשרים וחמישה אחוז, בלי שהאסיפה הכללית ידעה שזו הכוונה. 

למה אנחנו לא יכולים לפתור את זה במישור הגילוי? ראשית, כי החברה היא זו שמדווחת. היא אומרת, אני לא יודעת בכלל מה היו הכוונות של עזריאל פויכטוונגר במועד ההצעה הפרטית. אני דיווחתי מה שחשבתי שיקרה. וגם הוא עצמו אומר, אני רק אחר כך, אחרי ההצעה הפרטית חשבתי שאני יכול להמשיך ולרכוש. זאת אומרת, במישור הגילוי אי אפשר לפתור את זה.
	
והדרך היחידה לפתור את זה זה לבוא ולומר, ויש לנו גם נוסח, שההמשך של רכישת מניות בהצעה פרטית, ובלבד שההצעה אושרה באסיפה הכללית כהצעה פרטית שמטרתה להקנות לניצע מעל עשרים וחמישה אחוז או מעל ארבעים וחמישה אחוז. זאת אומרת, בסיטואציה הזאת האסיפה יודעת - - - 

דוידה לחמן מסר:

	בסדר גמור. אז אם האסיפה מאשרת את זה - - -

אמיר וסרמן:

	זה ממוקד.  

דוידה לחמן מסר:

	בהתחלה התנגדנו לנוסח הזה.

היו"ר רשף חן:

	אני לא מבין. הלא כל תהליך האישור אנחנו קבענו לו די הרבה תנאים. צריך שזה יקנה לו עשרים אחוז או יותר, אז בואי נניח שזה מתקיים . אבל זה לא הולך בכלל לאישור. 

דוידה לחמן מסר:

	אומר לך אמיר ככה: אם תגיע הצעה פרטית שהחברה אישרה לך להיות בעל שליטה או בעל דבוקת שליטה, היא הצעה פרטית שפוטרת אותך, אם רכשת יותר, מהסעיף הזה.

	אבל זה לא פותר. 

מרים אילני:

	זה פותר, הדבר היחיד הוא שלכאורה - - -

היו"ר רשף חן:

	זה לא פותר את הנושא של האופציות עדיין. 

דוידה לחמן מסר:

	אבל הנושא של האופציות לא נפתר. 

אמיר וסרמן:

	אין שום בעיה עם אופציות.


היו"ר רשף חן:

	האמת היא, רגע, אולי הנושא של האופציות כן נפתר. אני אגיד גם למה. אני חושב. מפני שבכל זאת אמרנו, הלא אנחנו כתבנו שרואים ניירות ערך כניתנים להמרה זה חל גם על הצעה שכתוצאה ממנה יהפוך אדם לבעל שליטה. ואז זה חל גם על ניירות הערך שבידיו באותו שלב, כולל האופציות שבידיו באותו שלב. ולכן, בסיפור שלי, כשהוא צריך ללכת עם השני אחוז הנוספים, הוא אמור לבוא כאן, הוא הופך לבעל שליטה, הוא אמור לבוא ולקבל את האישור. ואם הוא לא קיבל את האישור, אז זה יחול על הרכישה שלו.

קריאה:

	שיממש את האופציות. 

מרים אילני:

	מימוש אופציות זה רכישה לכל דבר ונכנס ל-228(א), אין עם זה בעיה - - -

דוידה לחמן מסר:

	אין בעיה . אם תהיה בעיה נגיד. נכון לרגע זה אנחנו מסתפקים בהצעה של אמיר. אם יישאר לנו עוד משהו - - -

היו"ר רשף חן:

	או.קיי. אז אנחנו יכולים לאשר את התיקון הזה ולגמור עם הסעיף הזה כבר. 

דוידה לחמן מסר:

	אמיר, תקריא לפרוטוקול. 

אמיר וסרמן:

	אני אגיד מה הנוסח שלנו. להמשך של סעיף 328 (ב) (1) כמו שהוא מנוסח כאן: 

"ובלבד שאושרה באסיפה הכללית כהצעה פרטית שמטרתה להקנות לניצע דבוקת שליטה או למעלה מארבעים וחמישה אחוזים מזכויות ההצבעה בחבר"

תמי סלע:

	הייתי אומרת מטרתה, שמקנה.

אמיר וסרמן:

	תראו, בפועל יכול להיות שזה לא יקרה. בפועל יכול להיות שהוא ירד בהחזקות שלו והוא לא יעלה. 

קריאה:

	יכול להיות שהוא יממש את האופציות. 

דוידה לחמן מסר:

	יכול להיות שהוא יממש אותן. בדיוק כמו שאמרת, היושב ראש. אתה אמרת שבעת האישור בעלי המניות ידעו שיש פוטנציאל שאם הוא יממש את המניות הוא יהיה בעל שליטה. אם הוא יבחר –  נכון - - -
מרים אילני:

אז לא תצטרך אישור כשאתה ממנה. 

דוידה לחמן מסר:

	ואז אין עוד אישורים. 

דוידה לחמן מסר:

	שעשויה זה בסדר, כי גם החברה צריכה להתייחס ולראות מי האיש.  שהחברה תתייחס להנפקות. 

היו"ר רשף חן:

	בואו נתקדם. יש לנו עוד טיפ טיפה של סעיפים טכניים. סעיף 331.

קריאה:

	ברגע שהיא אישרה לו את הפוטנציאל....

תמי סלע:

	כשבודקים - - 

היו"ר רשף חן:

	מה, אתם עדיין בסעיף הקודם?  מרים, אנחנו בסדר עם הסעיף הזה?

מרים אילני:

	אני חושבת שאנחנו בסדר. 

היו"ר רשף חן:

	331(ג) מה זה ה"או של"?

מרים אילני:

	היה חסר פה פסיק בעצם, אפשר היה להוסיף פסיק, או לכתוב או ש.

היו"ר רשף חן:
	מה את מעדיפה?  או ש...  נשאר "או ש".   333. ממחצית עברנו לארבעים וחמישה אחוזים? כמו שכתוב שמה. מאושר גם כן.  בסדר. 336 נמשיך בישיבה הבאה.
הישיבה ננעלה בשעה 13:30                                               
